|  |  |  |  |
| --- | --- | --- | --- |
| **Tárgy:** | 2025. március 27-i Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2025. március 27. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Dr. Melega Miklós  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Telek Miklós  Kormányhivatal-igazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  Vármegyei jegyző |  |  |
|  | Dr. Pilisi Gábor  (r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Dr. Székely János |  | 7. napirend meghívottja |
|  | Reichert Judit |  | 7. napirend meghívottja |
|  | Fodor István |  | 7. napirend meghívottja |
|  | Tálas József |  | 7. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 17 fő képviselő jelenlétében 9 óra 07 perckor megkezdte munkáját.*

**Dr. Nemény András polgármester**: Tisztelettel köszöntök mindenkit, kérem kapcsolja be mindenki a jelenléti gombját. Megállapítom, hogy a Közgyűlésünk határozatképes, még a két alpolgármester urat kérem meg, hogy kapcsolja be, Horváth Attilát is. Egy igazolt hiányzónk van, Bokányi Adrienn, aki önkormányzati ügyben tárgyal külföldön, ő nem lesz jelen a Közgyűlésünkön, de a többiek mind jelen vannak, úgyhogy megállapítom a Közgyűlésnek a határozatképességét és meg is nyitom egyben a Közgyűlést. A napirendi pontok megtárgyalására térünk rá. Én kérdezem, hogy a kiküldött napirendi pontokhoz képest van-e más javaslat? Ilyet nem látok. Akkor fölteszem szavazásra a kiküldött napirendi pontokat, szavazzunk most.

Megállapítom, hogy a testület 13 igen, 0 nem, 4 tartózkodással - *1 képviselő távol van* - elfogadta a kiküldött napirendi pontokat. A Közgyűlés az alábbi határozatot hozta:

**62/2025. (III.27.) Kgy. sz. határozat**

A Közgyűlés a 2025. március 27-i ülés napirendjét az alábbiak szerint fogadta el:

**i.**

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./ Javaslat Szombathely Megyei Jogú Város hosszú távú fejlesztési tervének, gazdasági programjának elfogadására**

**Előadók:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Horváth Soma alpolgármester

**3./ Javaslat vagyongazdálkodással kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Horváth Soma alpolgármester

**Meghívottak:**  Kovács Cecília, a SZOVA NZrt. vezérigazgatója

Horváth Zoltán, az AGORA Savaria Kulturális és Médiaközpont NKft. ügyvezető igaztatója

Grünwald Stefánia, a Savaria Turizmus NKft. ügyvezető igazgatója

**5./ Javaslat önkormányzati rendeletekkel kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

**Meghívott:** Kovács Cecília, a SZOVA NZrt. vezérigazgatója

**6./ Javaslat pályázatokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**Meghívott:**Grünwald Stefánia, a Savaria Turizmus NKft. ügyvezető igazgatója

**7./ Javaslat az önkormányzat vagyonkezelésében lévő ingatlanokkal kapcsolatos döntés meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

**Meghívottak:** Dr. Székely János megyéspüspök

Reichert Judit, a Szombathelyi Derkovits Általános Iskola igazgatója,

Fodor István, a Szombathelyi Tankerületi Központ igazgatója,

Tálas József, a Szombathelyi Egyházmegyei Katolikus Iskolák Főhatóságának igazgatója

**8./ Javaslat intézményeket érintő döntések meghozatalára**

**Előadók:** Dr. Nemény András polgármester

Dr. László Győző alpolgármester

Horváth Soma alpolgármester

**9./ Javaslat Szombathely Megyei Jogú Város Bűnmegelőzési és Közbiztonsági Koncepciója Cselekvési Programjával kapcsolatos döntések meghozatalára**

**Előadók:** Dr. Nemény András polgármester

Horváth Soma alpolgármester

**10./ Javaslat 2024. évi belső ellenőrzések végrehajtásával kapcsolatos döntések meghozatalára**

**Előadó:** Dr. Károlyi Ákos jegyző

**11./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**II.**

**ZÁRT ÜLÉS**

**13./ Javaslat egyedi hatósági ügyben érkezett fellebbezés elbírálására**

**Előadók:** Dr. Nemény András polgármester

Dr. László Győző alpolgármester

**Felelős:** Dr. Nemény András polgármester

**Határidő:** azonnal

***1./******Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Mostani szokásaim szerint most mondanék egy rövid bevezetőt, nem a napirendeknél, hanem ennél a napirendi pontnál, hiszen itt lehet aztán később erre reagálni is vagy akár vitatkozni, vagy kérdezni is ezekkel kapcsolatban. Amivel kezdeném, az egy dicsőség a városnak. Nyertünk egy első helyet az Intelligens Városok Kihívása Program keretein belül, el is hoztam. A fenntarthatóság jegyében ez ilyen fa, fenntartani is lehet, elég nehéz egyébként, de az értékét nem a külseje adja meg, hanem a tartalma, ami valójában nagyon sok lehetőséget jelent a jövőre nézve is a városnak. Ez tulajdonképpen abba a programba illeszkedik bele, amit meghatároztunk már, amikor a választás után meghirdettem egy ”kvázi” mini ciklusprogramot, a lefontosabb irányokat a tekintetben, hogy merre menjen a város és ennek egy kiemelt hangsúlyos gondolata volt, hogy legyünk minél inkább a kor kihívásának megfelelően fenntarthatóak, zöldek, hogy a klímaváltozásban amit tudunk, tegyük meg, igazodjunk hozzá, amit meg tudunk változtatni rajta, a rossz folyamatokon, azon változtassunk és ebben mi magunk is lépjünk előre. Tulajdonképpen ez a program erről is szólt és amit mi nyertünk, az a díj valójában pont a fenntartható zöld energia program, ebben értünk el első helyezést, ami valójában egy kulcsot jelent nagyon sok további pályázathoz, mert a mai világban láthatóan nagyon szűkös anyagi források ellen úgy tudunk tenni, hogy minél többet pályázunk, minél több területre. Ez 9 pályázatot jelent a következő időszakban, ahol ennek a programnak a nyereségeként nagyon vonzóan látunk több partner számára és itt közösségben lehet pályázatot nyerni. 3 millió Euró összértékű pályázatokról van szó, próbálunk a lehető legtöbbet elhozni, ami értelemszerűen a városnak a következő években nagy nyeresége tud lenni. Ez nem csak biztatás, ez annál sokkal több én biztos vagyok benne, hogy a következő Közgyűléseken be fogunk tudni számolni ezeknek a pályázatoknak a megnyeréséről. Egyébként ezeket a pályázatokat mindig behozzuk, meg be is hoztuk eddig is a Közgyűlésre, közösen szoktuk elfogadni, azt hiszem általában mindig ellenvélemény nélkül történik meg. Ha ez siker, akkor az közös sikerünk lesz. Azért a sikernek mindig vannak olyan emberei, akik a legtöbbet tesznek érte. Van egy nagyon jó partnerünk, a Pannon Gazdasági Hálózat Egyesület, már nagyon régóta partner, néha más néven, PBN néven is voltak korábban partnereink Barta Balázs az egyik legnagyobb segítőnk ebben, úgyhogy ezúton is köszönöm neki is és egyébként a PGHE-nek is a munkát, ami konzorciumban történt, a városon belül pedig Bokányi Adrienn gazdaságfejlesztésért felelős tanácsnok az, aki viszi ezeket a projekteket, hasonló ügyben van most éppen külföldön. Mindenkinek köszönöm a munkáját, aki ebben részt vett. Nagyon sok munka lesz még vele és én hiszem és remélem, hogy fogunk tudni forrást hozni. Mert pontosan az a cél, amire tekintettel ezt a pályázatot meg tudtuk nyerni, ez a mai világnak és a Szombathely jövőjének az egyik legfontosabb célja, hogy legyünk tényleg fenntarthatóbbak, zöldek és egy olyan város, amelyik a klímaváltozás kihívásaira az adott körülmények között mindig a legjobb választ tudja adni. Ez azonban források nélkül nem megy, úgyhogy minél több forrást szeretnénk ebben lehívni. Ezúttal is köszönöm még egyszer mindenkinek, aki a munkában részt vett. A két Közgyűlés közötti időszakban nagyon sok történés volt. Volt, aminek már hosszú folyamata okán több Közgyűlésen keresztül is beszéltünk. Ilyen volt például a HVSE-nek a kérdésköre, amiben azt gondolom, hogy még sok Közgyűlésen keresztül fogunk beszélni, mert azóta több tárgyalást folytattunk. Még a dolgot bonyolítja az, hogy a HVSE össze van kötve bizonyos értelemben - de a Stadion fenntartás mindenképpen - a labdarúgó csapatunkkal, ami most már többségében önkormányzati tulajdonú. Amikor a megmentése történt a HVSE-nek és a labdarúgócsapatnak, akkor először a labdarúgó csapatunkat egy külön cégbe mentettük ki, aztán mikor már eldőlt a HVSE sorsa, akkor a kettőt próbáljuk egységesen tovább vinni. Azért sem független a kettő egymástól, hiszen ugyanabban a létesítményben van mind a kettő, úgyhogy jegyző úrral már több tárgyaláson vagyunk túl, ahol olyan feltételeket szeretnénk elérni - és erre azért van komoly remény, - hogy a labdarúgócsapatunk tudjon úgy játszani, hogy a városnak ne legyen anyagi teher a Stadionban való játék. Ahogyan egyébként már nem kérünk mást, mint a korábbi, még akkor Homlok Zsolt által külső tulajdonos által birtokolt labdarúgócsapatnak sem kellett bérleti díjat fizetni azért, hogy ott játsszon a Stadionban, amit meg a város adott át az államnak. Na ezeket a feltételeket szeretnénk elérni most is. Ez nem olyan evidens, mint ahogyan mi ezt gondoltuk, de nagyon erősen rajta vagyunk, hogy ez megtörténjen és minden remény meg is van rá, hogy tulajdonképpen a HVSE-én belül, hiszen ez mégis csak egy egységes dolog, a HVSE adja a labdarúgócsapatunknak az utánpótlását, ezenkívül még tulajdonos is a labdarúgócsapatunkban, tehát sokkal szorosabb kapcsolat köti össze, mint korábban önöknél a csapatot, ami ráadásul külső volt. Ez tényleg a miénk, hogy ez így egységesen tudjon működni. Mindenkinek, aki ebben segít nekünk köszönettel tartozunk, még nem zárult le a folyamat, de én azt remélem, hogy ez meg tud történni. Most már tudjuk hogyan kell kinézni ennek a szerződésnek, mondjuk mi eddig is tudtuk, de most már mindenki tudja és talán így is lesz, ahogyan meg tudjuk tenni. Ettől a HVSE-nek a sorsa még nem rendeződött el teljesen megnyugtatóan. Azt tudjuk, hogy érkezett az a kormányzati támogatás, ami tulajdonképpen a korábbi években is adott működési támogatás volt, egy része a Stadion fenntartáshoz, ez, amit egyből a HVSE tovább utalt a Stadion üzemeltető cégnek. Ezen kívül megérkezett az a 250 millió Ft-os szakmai támogatás, ami szintén minden kiemelt egyesületet megillet, de ez most már megérkezett. Ezen felül még érkezett 100 millió Ft olyan további pénzt, ami korábban sosem érkezett és ez a 100 millió Ft állami pénzt, ami egy egyedi kormányzati döntéshez kapcsolódik, ez az, ami, ha nem is teljes egészében, de az önkormányzat által közösen megszavazott 28 millió Ft-tal együtt már alkalmas volt arra, hogy a korábbi bérből adódott tartozásokat kifizesse az egyesület, ha nem is teljes egészében, de nagyjából. Ezen felül vannak még további olyan tartozások - és ezért mondtam azt, hogy még nem rendeződött el teljesen a dolog, - amivel valószínűleg több év alatt egy szigorúbb költségvetési gazdálkodás mellett állami és a lehetőségünkhöz képest önkormányzati segítségnyújtással fogjuk tudni menedzselni a HVSE-ét. Ebben leszünk a jövőben is partnerek. Azt gondolom, ez a 28 millió Ft is azért elég erős összeg volt a mostani gazdasági helyzethez képest, de nem fogjuk elengedni a HVSE kezét sem. Főleg úgy, ahogy mondtam az elején, csomagban értendő, hiszen mi pedig a Stadion használatát a focicsapatunkba ingyenesen tudjuk remélhetőleg a jövőben vinni, ami szintén egy jó dolog tud lenni. Én azt gondolom, hogy a felelősségünk közös, a lehetőségeink persze sokkal szűkösebbek, mint korábban, de ami ehhez képest lehetséges, azt meg fogjuk tenni. A Versenyképes Járások Program nem összefüggés nélkül van az előző témával, mert a Versenyképes Járások Programba, mint ahogyan azt a közvélemény már szerintem elég jól ismeri, azok a források kerülnek be azoknál az önkormányzatoknál és itt a térségben, vagy járásban igazából szinte csak mi vagyunk, az az önkormányzat, aki ebbe a programba pénzt tud beletenni önkormányzati ágról, akiknek az iparűzési adó növekményét elvonják, berakják ebbe a kalapba és a benn lévő összes önkormányzat hoz róla döntést. Most már megvannak a részletszabályok, 2/3-os támogatás kell ahhoz, hogy a minisztérium elé vigyék azt a javaslatot, hogyan kerüljön felhasználásra ez az összeg. Hát mi csak egy szavazat vagyunk valójában és itt az a feladat és feladvány, hogy mivel a mi pénzünkről van szó nagyon nagyrészt, ezért hogyan tudunk az eddig ebből a forrásból önkormányzati feladatokat, amit ellátunk a jövőben is minél nagyobb arányban visszakapni és ebből ellátni. Ez ügyben több tárgyaláson vagyok túl, meg még lesz is a későbbiekben is tárgyalás. Én megpróbálom megértetni a kistelepülések vezetőivel, akiknek megvan a saját problémájuk is, nekik is nagyon szűkösek a forrás lehetőségeik, hogy különösen ebben az évben, amikor biztos, hogy a szolidaritási adó feletti még további teher van a város önkormányzatának, legyenek méltányosak és a lehető legtöbb forrást engedjék, hogy vissza jusson. Megfogalmaztunk egy csomó célt, valami a költségvetésben is benn van, meg is szavaztuk. Olyanokat, amik nem csak szombathelyieket érintenek, az uszoda, a tömegközlekedés, de most már a közétkeztetést is egyébként beletettük, ez egy zárójeles mondat, de szerintem fontos, hogyha a média képviselői is látják az adást, hogy miért kell közétkeztetést beletenni egy Versenyképes Járások Programba. Leginkább azért, mert nagyon sok nem szombathelyi jár a szombathelyi iskolákba és óvodákba és mi fizetjük, a szombathelyi önkormányzat, a szombathelyi lakosok ilyen értelemben az ő támogatásukat is a közétkeztetéshez is a gyerekeknek a támogatását. Ez egy 140 millió Ft-os nagyságrendű összeg, amiről beszélünk. Amikor én a kistelepüléseknél érvelni szeretnék, hogy minden az, amit mi már elláttunk és egyébként is fizetünk, úgy, hogy nem kérünk érte ellenértéket, akkor mondjuk ez egy ilyen tétel. Ezt nem csak mi csináljuk, hanem más megyei jogú városok vezetőivel is beszéltem, ők is összegyűjtötték ezeket, iskolákban, óvodákban mennyi olyan többletköltség van, egyébként biztos, hogy van még sok olyan, amit össze tudnánk szedni, de nem ez a célunk. Hiszen a város szolgáltatásokat nyújt a környező településeknek sok esetben és mondjuk önköltségi áron körülbelül, amit egyébként meg tudnánk emelni, de nem rosszabb helyzetbe akarjuk hozni a kistelepüléseket, hanem azt szeretnénk, hogy mi ne kerüljünk rosszabb helyzetbe azzal, hogy az általunk átadott iparűzési adó növekményből semmi sem kerüljön vissza, mert az egyébként meg nagy baj lenne és méltánytalan is lenne. Én úgy látom, de még nem zárult le ez a folyamat, hogy értik ezt a kistelepülések és remélem, hogy minél nagyobb összegben tudunk visszahozni forrásokat. Ugye a program úgy van kitalálva, hogy most 500 millió Ft-ban lehet gondolkozni, de hogyha nekünk több lenne az iparűzési adó növekményünk vagy 500 millió, akkor az is belekerülne abba a kalapba, nyilvánvalóan azt még inkább szeretnénk visszahozni. A kistelepülések egyébként inkább közvilágításban, kamerarendszerben meg ilyesmiben gondolkoztak, legalábbis, akikkel eddig tudtam tárgyalni, vagy beszélni és mindenki azt mondta, hogy érti azt, hogy Szombathelynek ez miért fontos. Aztán meglátjuk majd, hogy ez valóban hogy fog kinézni, mert a törvény szerint 3 település tehet javaslatot és 2/3-nak kell elfogadni, azaz, hogy mindenképpen kell, hogy legyenek partnereink, akikkel egyáltalán be tudunk adni javaslatot és még sokkal több partner kell ahhoz, hogy azt pedig utána elfogadjak. Majthényi elnök úr és Vámos főispán úr is jelen van ezeken a tárgyalásokon és ők is - én úgy láttam eddigiekben - átérzik a szombathelyi helyzetet és próbálnak ők is segíteni abban mediálni a kitelepüléseknél, hogy bár 1 szavazat vagyunk ebben, de lakosság arányosan meg abszolút többség lennénk és azért az mégsem méltányos, hogy a lakosság arányosan sokkal kisebb lélekszámú települések vigyék el a szombathelyi pénzeket úgy, hogy amúgy meg nagyon nehéz a gazdasági helyzet. Ez ügyben volt már több kör, holnap is megyek egy ilyen egyeztetésre és a következő hetekben majd ki fog derülni, hogy mi az a pályázat, amit le tudunk adni. Ami fontos történés volt és napirendi határozati javaslatként is szerepel, ez a Derkovits Iskola fenntartóváltása. Itt már csak úgy szerepel a Közgyűlésen, mint a végeredménye ennek a dolognak, de ez hosszú folyamat volt. Püspök úr volt az, aki jóval korábban megkeresett és nyilván a dolog természeténél fogva azt beszéltük meg, hogy a nyilvánosság elé csak akkor állunk, amikor már az első tárgyalások megvoltak az iskolával is. Én azt kértem főképp, hogy a két önkormányzati képviselővel, aki érintett a körzetben, Czeglédy Csabával és Horváth Somával egyeztessen Püspök úr meg az Egyházmegye, ez történt meg második körben. A két képviselő osztotta az én álláspontomat is, hogy mi semmi elé nem fogunk akadályt gördíteni, amit az ott élők, az iskola tanárai és a szülők jónak tartanak. Ez nem egy politikai kérdés, vegyük ki az egészet a politikai mezőből, sőt be se kerüljön ez a történet. Mert, ha valaki ilyet meg akar akadályozni, az pillanatok alatt meg tudná csinálni, de úgy menedzselni, hogy ténylegesen a valós akarat jöjjön ki és azt segíteni a folyamat összes pontján, az egy sokkal nehezebb út. Én szeretném megköszönni Czeglédy Csabának és Horváth Somának, hogy végigvitték mindezt. Püspök úr is jelezte nekem, hogy minden várakozás fölött történtek ezek az egyeztetések és ő is megköszönte a két képviselőnek és végül így megtörtént a szülői akarat. Az én tudásom szerint a szülők 77%-a, a pedagógusoknak meg 95%-a támogatta ezt a javaslatot, ha nem mondom jól a számokat, majd akkor ki fognak egészíteni a képviselők, de döntő többség, az a lényeg. Valójában ez megtörtént. Nyilván mi az egész folyamat alatt a városi érdekeket és a körzetnek az érdekeit is szerettük volna, hogy ne csak, hogy megmaradjanak, hanem garancia legyen rá. Erre tett javaslatot Czeglédy Csaba és Horváth Soma is és ezek épülnek be a mi javaslatainkban. Most is csak azért hoztam elő, mert ez az egész folyamat itt az előző Közgyűlés óta gyorsult fel, bár egyébként jóval korábban indult. Szerintem egy jó példa arra, hogy egy önkormányzat és akár egy egyházi szereplő, hogyha a lakosság úgy gondolja, hogyan tud egy irányba dolgozni. Én hiszem, hogy ennek a vége az lesz, hogy jó minőségű iskolánk lesz. Itt a KLIK a fenntartó nem a városi önkormányzat, hiszen ilyen lehetősége már nincs az önkormányzatoknak. Ha ezt gondolják a tanárok, ezt gondolják a szülők, akkor nekünk kötelességünk emellé állni, de megpróbálni kiharcolni azokat a feltételeket, amik összvárosi szempontból is nagyon fontosak, erről fog szólni ez a javaslat. Tulajdonképpen ezt a négy témát akartam így fölvetni az elején beszámolóként, biztos, hogy sok minden van még, amik a határozati javaslatokból is következnek. Szívesen állok én is rendelkezésére mindenkinek és az alpolgármesterek is és akkor ezennel megadom a lehetőséget a vitára. Parancsoljanak a képviselő urak, hölgyek. Mennyit várjak? Megadom a szót Czeglédy Csaba elnök úrnak.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Nem akartam első lenni, de gondoltam egyszerűbb lesz majd Illés Károlyra reagálnom, hogyha előttem szól, így ki kell találnom, miről akar beszélni, az mindig nehezebb. Nem akarom elviccelni a dolgot. Én is a Derkovits Általános Iskola ügyével kezdem. Én 1998 óta, amióta önkormányzati képviselő vagyok, azóta foglalkozok az iskola ügyével, az iskolaszék tagja, szerintem még volt, amikor a vezetője is voltam. Több helyen is elmondtam, itt a Közgyűlésen is elmondom, hogy az egyik szemem sír, a másik nevet. Én azt gondolom, hogy ennek az iskolának a szombathelyi önkormányzat fenntartásában lenne a legjobb helye. Azonban a KLIK a maga minisztériumi kiszolgáltatottsága miatt egy olyan bizonytalansági tényező, illetve olyan komoly forráshiány van, hogy a Derkovits iskolának a teteje beázik, ezt nem sikerült rendbe tenni az elmúlt években. Volt, hogy Horváth Soma és Kopcsándi József képviselőtársam is, - akit láttam érkezni, ott ül - hárman dobtuk össze a festékre valót és a szülők, meg a pedagógusok festették ki az osztálytermeket. Ez nyilván nem a szombathelyi elkötelezettségű tankerületi vezetők és munkatársaknak a felelőssége, hanem van egy pénzhiányos rendszer. A Szombathelyi Egyházmegye mind a lelkeknek és mind az iskola fejlesztésének, bővítésének jót fog tenni. Ha már a szombathelyi önkormányzat nem lehet a fenntartó, én azt gondolom, hogy sokkal nagyobb biztonságban lesz iskola. Másrészről pedig így egy állami általános iskola marad a Derkovits városrészen és én azt gondolom, hogy teljes mértékben kizárt, hogy a minisztériumban úgy döntsenek egy borongós áprilisi napon, hogy akkor be kell zárni azt az egy darab lakótelepi iskolát. Az a szomorú tény, hogy folyamatosan csökken a gyermeklétszám. A két iskola gyakorlatilag egymagában elférne, a Tankerület soha nem kezdeményezte volna a két iskola összevonását, de fizikailag az egyik iskola elfér a másikban. Nem mondom melyik melyikben, mert ezzel sem akarok rossz híreket kelteni, de én azt gondolom, hogy így gyakorlatilag duplán jól járnak elsősorban a gyermekek, illetve a szülők. Azt pedig külön köszönöm a Szombathelyi Egyházmegyének, hogy megértő fülekre találtak azok az - erős szó, hogy feltételek - azok a kérések, amelyeket a polgármester úr, Horváth Soma képviselőtársam meg magam is megfogalmaztunk. Én bízom benne, hogy lesz egy szoros és jó együttműködés a jövőben is. Lehet együttműködés az önkormányzat és az iskola között még úgy is, ha az Egyházmegye lesz a fenntartó. Polgármester úr, illetve jegyző úr erőfeszítéseit köszönöm a Haladás 1919 Kft. Stadion használatának az ügyében. Én azt gondolom, hogy az elmúlt 3 évben, mivel a HVSE fizette, amikor éppen megkapta a pénzeket a teljes létesítmény fenntartást, a női foci, férfi foci, illetve maga a HVSE szakosztályai létesítmény használata gyakorlatilag a HVSE égisze alatt történtek. Én azt gondolom, hogy az az egyetlen logikus megoldás, hogy a HVSE keretei között akár egy többoldalú szerződéssel is rendezzük a Stadion használatot. Rendkívül méltatlan lenne, ha az állami támogatáson fölül nekünk még adófizetői pénzekből még hozzá kellene tennünk 90 millió Ft-ot ebben az évben a létesítmény fenntartáshoz. Én azt gondolom, hogy közös érdek mind a nemzeti sportvezetés, mind a HVSE-ének meg nekünk is közös érdekünk, hogy a felnőtt csapat feltételei működjenek. Hiszen azért a legtöbb fiatal azért kezd el labdarúgó edzésekre járni, hogy egyszer majd a Rohonci úton Haladás címeres mezben kifusson, hogy gyakorlatilag ez egy szimbiózis és nem lehet semelyik szereplőt kivenni a történetből. Pont azért, mert az én megítélésem szerint rendkívül rossz irányba ment el a szombathelyi utánpótlásképzés az elmúlt bő 10 évben, labdarúgó utánpótlásképzés. Másrészről pedig előbb utóbb úgyis mindig az önkormányzatunkra mutogat mindenki és egyszer csak a szombathelyi önkormányzatnak kell fellépnie, hogy segítse a folyamatokat. Ezért én azt javaslom, és ezt kérem, hogy a szakbizottság is és nyilván a városvezetés is vizsgálja meg, hogy jó lenne egy olyan testületet, az erről szól, de fölállítani egy olyan koordinációs csoportot, aki ebben részt akar venni a szombathelyi labdarúgás utánpótlás képzését koordinálja, akár részben felügyeli, az érdekeket próbálja egyirányba mozdítani. Aki ebben részt akar venni, akkor az részt vesz, de nyilván a HVSE sem tud függetlenül működni az önkormányzati többségi tulajdonú Kft-től. Én azt gondolom, hogy a másik három, akár négy utánpótlásképző szervezetnek is talán érdeke, hogy a HVSE, illetve a Haladás 1919 Kft., azaz a felnőtt csapat sikeres legyen és nyilván itt, amit bármit csinálunk, annak 5-10 év múlva lesz hatása. Tehát jó lenne, ha ezeket a különböző szerteágazó, néha egymással ütköző érdekeket valamilyen formális, vagy részben formális formában próbáljuk meg egybe terelni közgyűlési szereplőkkel általunk felkért szakemberekkel, illetve a különböző labdarúgás utánpótlás képző szervezetek bevonásával. Ne legyen az polgármester úr, hogy most mi tudjuk, hogy mekkora erőket mozgattunk meg és anyagi terhet vállaltunk a HVSE megmentésében és ne menjen a HVSE- nem vonom egybe mindjárt be is fejezem a mondatot- tehát a HVSE-ében lévő labdarúgás utánpótlásképzés ne menjen ebbe az irányba, miközben lehet, hogy másik irányba kellene menni. Nekik is érdekük egyébként, hogy rálássanak arra a szakmai munkára, ami az önkormányzati Kft-nél folyik. Én kezdeményezem, hogy ez irányba kezdjünk el egyeztetéseket és próbáljunk meg egy ilyen testület szót használom, de nyilván lehet ez erős, egy ilyen munkacsoportot létrehozni és a város az itt élők érdekét meg ebben képviselni.

**Dr. Nemény András polgármester:** Köszönöm szépen elnök úr. Ez a felvetés nekem új volt, de természetesen ez teljesen életszerű is. Ugye Schäfer Andrásék véleményét ismerem, ők azok, akik erősen gondolkoznak az utánpótlásban. Az ő gondolataik számomra fontosabbak ebben, már a legfontosabbak ebben, hiszen ők azok, akik tulajdonképpen emiatt is érkeztek bele ebbe a történetbe legalábbis, amikor én tárgyaltam velük, akkor ez nagyon sokszor elhangzott. Végig gondoljuk, hogy milyen formában tud ez lenni és akkor teszünk rá egy javaslatot. Horváth Somának adom meg a szót, mert ugyanebben a témában akar a Derkovits Iskola miatt szólni.

**Horváth Soma alpolgármester:** Tisztelt Polgármester Úr! Tisztelt Közgyűlés! A 7-es napirendi pontban tárgyaljuk majd a kérdést. Engem Reichert Judit igazgatónő felhívott, hogy iskolai elfoglaltsága miatt igyekszik majd ő is megjelenni a Közgyűlésen. Alapvetően, amit polgármester úr elmondott, én azt gondolom, hogy ez a két szám, hogy a nevelőtestület 95%-a, a szülőknek 77,5%-a támogatta az iskolának a továbbiakban egyházi struktúrába való működtetését az azt gondolom, hogy eldöntötte ezt a kérdést és az önkormányzat is végig ezt az álláspontot képviselte. Én, mint az érintett terület képviselője, hiszen mind a két, bocsánat a Derkovits iskola és van egy másik jelen pillanatban államilag fenntartott általános Iskola, a Váci Mihály Általános Iskolát is képviselnem kell. Már amennyire tudom önkormányzati képviselőként, hiszen a fenntartó jelen pillanatban a Szombathelyi Tankerület. Azt gondolom, hogy ez a döntés, ez a jövőben lehetőséget ad arra, hogy mind a két iskola hosszú távon megkapja azt a lehetőséget, hogy fennmaradhasson, ahogy Czeglédy képviselőtársam elmondta. Tulajdonképpen 10 éve, de lehet, hogy több, probléma az, hogy csökken a gyermeklétszám. Folyamatosan kaptunk jelzéseket az iskolák részéről, hogy mennyire nehézkes egyébként elindítani sokszor azt az egy-egy osztályt, ami szükséges a beiskolázáshoz. A Váci Mihály Általános Iskolában nagyon régóta 1 osztály indul és bizony, ha jól tudom, az idei évben a Derkovits iskolában is egy osztály, lehet, hogy kettő ez szuper hír, de volt olyan, hogy egy osztály tudott elindulni. Én nagyon köszönöm az Egyházmegyének, Püspök atyának és Tálas József igazgatónak, akit itt is sok szeretettel köszöntök, azt az együttműködést, hogy befogadták azon javaslatokat, amely az iskola legfontosabb értékei, Derkovits Gyula művészetének ápolása, Derkovits név használata, a sporttagozat tovább vitele, az, hogy a tanárok maradhassanak. Az a nagyon fontos tény, hogy az a Derkovitson születendő gyermek, aki a Derkovits iskolába szeretne a jövőben is járni, annak meglegyen erre a lehetősége. Ezek ott mind lehetőséget kapnak azután is, hogy az Egyházmegye átveszi ennek az intézménynek a működtetését. Még egyszer, úgy gondolom, hogy ez a Váci Mihály Általános Iskolának is egy nagy esély a jövőre nézve, hiszen így egy sokkal nagyobb beiskolázási körzete lesz, hiszen azok az utcák át fognak kerülni a Váci Mihály Általános Iskolának a beiskolázási körzetéhez. Én nagyon köszönöm mindenkinek, aki ebben az együttműködésben részt vett és nagyon köszönjük a szülőknek, hogy ilyen magas arányban mentek el szavazni. Köszönöm.

**Dr. Nemény András polgármester:** Én is köszönöm alpolgármester úrnak és valóban itt van Tálas József, akit én is köszöntök a Szombathelyi Egyházmegyei Katolikus Iskolák Főhatóságának igazgatója. Pontosan mondtam most így a címet talán. Én tudom, hogy a napirendhez hozzá akar szólni, legalábbis ezt a jelzést kaptam. Az ugyan később lesz, az a 8-as napirend és lehet, hogy délután van. Én nem akarok az idejével gazdálkodni, de akár ezt most is megteheti, ha úgy gondolja, ha már egyszer ennyit beszéltünk róla és egyébként nagyon mást nem fogunk róla a későbbiekben sem beszélni, akkor megadom a lehetőséget most erre. Ott a mikrofonnál, ha lehet a jegyzőkönyv kedvéért. Igen akkor halljuk.

**Tálas József Szombathelyi Egyházmegyei Katolikus Iskolák Főhatóságának igazgatója:** Tisztelt Polgármester Úr! Tisztelt Közgyűlés! Köszönöm a meghívást. Valóban a Szombathelyi Egyházmegyét képviselem. Megyéspüspök atya sajnos nem tudott eljönni, mert egy korábbi elfoglaltsága miatt lelkigyakorlatot vezet éppen, de tisztelettel átadom az üdvözletét. Ami miatt szót kértem, az elsősorban a köszönet szava. Hiszen bár még a folyamat nem zárult le, a Derkovits Iskola átvételének folyamata, hiszen a miniszter úrnak a jóváhagyása még hátravan. Ez egy - ahogy a polgármester úr is és a képviselő úr, és alpolgármester úr is elmondta - ez egy hosszú folyamat volt, amiben az érintettek egy nagyon konstruktív hozzáállást, közreműködést vittek végig. Én azért kértem a szót, hogy ezt megköszönjem polgármester úrnak, Horváth Soma alpolgármester úrnak és Czeglédy Csaba képviselő úrnak is ezt a konstruktív és nagyon sokszor pozitív hozzáállást és úgymond a politikát ebből kiemelték és elsősorban egy iskola átvételről volt szó. Ez nem mindig természetes, én jónéhány iskola átvételen részt veszek, nem mindig természetes ez a keret. Úgyhogy még egyszer tisztelettel köszönöm ezt a hozzáállást. Bízom abban, hogy ez a folyamat hamarosan véglegesen lezárul, ez június elején fog megtörténni, akkor fogjuk a végső döntést megtudni. További jó egészséget és erőt kívánok a munkájukhoz és még egyszer köszönöm a meghívást és a hozzáállást. Viszontlátásra.

**Dr. Nemény András polgármester:** Köszönöm a szavakat. Valóban én is látom, az országban azért nagyon sokszor komoly feszültségek alakulnak ki iskola átvételi kérdésben. Én azt gondolom, hogy csak egy titok van ebben, hogy a legfontosabbat kell nézni, a gyerekeket, a szülőket és a pedagógusokat és így egyben a hármat és ha így van, akkor igazából a kérdések maguktól választ kapnak és akkor már tudjuk az irányt. Ez fog történni a 8-as napirendi pontunknál. Danka Lajosnak adom meg a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm polgármester úr. Tisztelt Polgármester Úr! Tisztelt Képviselőtársaim! Az előttem elhangzott észrevételekkel kapcsolatban csak annyit szeretnék mondani, hogy az iskolák fenntartása problémát jelent az államnak is és az önkormányzatoknak is. Az, hogy a gyerekek milyen szintű és milyen alapokon lévő képzést kapnak, ez roppant fontos a mai viszonyok között, amikor jelentősége van annak, hogy a gyerekek milyen gyökerekkel, illetve milyen alapképzettséggel kerülnek ki az életbe. Mint középiskolai tanár én tapasztaltam azt, hogy mekkora jelentősége van az alapképzésnek ebből a szempontból és azzal tisztában vagyunk, hogy az európai alapértékeket a keresztény értékek határozzák meg szerencsére a mai napig is. A kultúránk alapja is a keresztény értékrend, amelynek az ismerete feltételezi azt, hogy élvezni tudjunk egy irodalmi művet, egy zenei művet, vagy akár összefüggéseket tudjunk találni. Ebből a szempontból üdvözlendő, hogy az egyház jelentőséget tulajdonít a fiatalság nevelésének. Gyakorlati tapasztalat az, hogy azért az egyházi intézmények nevelési színvonala az mindig kiemelkedő volt. Mi abban reménykedünk, hogy ez a továbbiakban is így fog történni az átvétellel kapcsolatban. Ami miatt szót kértem az mindenképpen az, hogy március 15-én egy fantasztikus műsort láthattunk az Agora Savariában. Aki nem volt ott, az sajnálhatja, hihetetlenül felemelő volt az az átélés és az olyan szintű műsor, amit ott tapasztalhattunk. Ami ezzel kapcsolatban bennem azért fölmerült, az két dolog. Az egyik, hogy azokon kívül, akik hivatalból ott voltak, csak a gyerekeknek a szüleit láttam igazából a városi ünnepségen is és ezen a műsoron is. Egyre inkább az tapasztalható, mint hogyha kikopnának a nemzeti ünnepek a köztudatból. Én azt hiszem, hogy március 15-e oldalaktól függetlenül vallási és világnézeti hozzáállástól függetlenül nemzetünk legnagyobb ünnepe és városunknak is az egyik legnagyobb ünnepe. Amit attól függetlenül megünneplünk, hogy ki milyen színekben gondolkodik, illetve milyen politikában érzi magát otthon. Ehhez képest azt tapasztaltam, hogy lement az ünnep, vasárnap rajtam kívül egyetlenegy emberen láttam kokárdát, mintha eltűntek volna a kokárdák egy nap alatt a városból. Arról nem is beszélve, hogy se a Thököly utcában, se a Vörösmarty utcában, de még a Piac épületén sem láttam lobogókat az ünnep alkalmából. Nem igazán érzékeltem, hogy a város ünnepelt volna. Én azt hiszem, hogy azt a gyakorlatot, hogy ezeken az ünnepeken tényleg fellobogózzuk a várost, ünnepi ruhát vesz fel a város és ezzel is ünnepeljük a március 15-i eseményeket, főleg egy olyan városban, ahol egy csomó olyan ember született, aki aktívan részt vett március 15-én, illetve a 1948-as szabadságharcban jelentősége van annak, hogy megmutassuk, hogy belül is mit érzünk. Köszönöm szépen a figyelmet.

**Dr. Nemény András polgármester:** Köszönöm szépen elnök úrnak. Egyrészt abban mindenképpen osztom a véleményét, hogy fantasztikus műsort adtak az iskolák a Derkovits és a Paragvári iskola, akkor érdemes őket külön is kiemelni. Minden pedagógusnak megköszöntem utána, úgyhogy ez egy tényleg csodálatos dolog volt. Én azt gondolom, hogy rossz idő volt és azért az, hogy bevittük belső helyiségbe és az Agora ezt így tudta intézni, Horváth Zoltánnak is köszönet. Az mindenképpen jó volt, mert méltó körülmények voltak így az ünnepléshez és egy ilyen műsor, amelyik ilyen színvonalas, kapott megfelelő lehetőséget, hogy nem szélben, esőben, hidegben adták elő a gyerekek, mert a gyerekeknek sem mindegy, hogy másnap vagy utána tudnak-e iskolába menni, vagy megfáznak vagy sem. Szerintem ez így nagyon méltó volt. A tavalyin például sokkal többen voltak szabadtéren értelemszerűen, mert jó idő volt és akkor az egész tér megtelt. Szerintem ma már inkább egy családi program tud lenni, de a családi programnak a feltételeit is azért meg kell tudni teremteni és az időjárás az egy olyan feltétel, amit nem tudunk befolyásolni. A zászlókkal kapcsolatban azt tudom mondani, hogy a korábbiakkal ellentétben minden zászlótartóra tettünk ki zászlót. Nem volt ez mindig így, de szereztünk be plusz zászlókat az elmúlt években, Horváth Soma alpolgármester úr intézte és ahol zászlótartónk volt, ott volt zászló. Nem csak azon az útvonalon, ahol a felvonulás útvonal van, ahol át szoktunk menni, hanem a városnak más területein is. Lehetne- e több, jó volna-e, hogy több lenne biztos, hogy így van. Ez nem kérdés, meg fogjuk nézni majd még, hogy az intézményeinknél is lehet-e plusz, a cégeinknél ahol van plusz, ilyen lehetőséget vagy kérést meg fogunk fogalmazni, hogyha van rá lehetőség. De több volt, mint korábban egyébként, azt biztosan tudom mondani. Vegyük úgy, hogy ez egy útnak egy állomása volt eddig, még lehet fejlődni, úgyhogy köszönjük, hogy felhívta rá a figyelmet az elnök úr. Horváth Gábor képviselő úrnak adom meg a szót.

**Horváth Gábor városi képviselő:** Köszönöm a szót polgármester úr. Tisztelt Közgyűlés! Örömmel tölti el a szívemet az a példaértékű együttműködés az Egyházmegye és az önkormányzat között, aminek eredményeképpen a Derkovits Iskola átkerül az Egyházmegyéhez. Óriási verseny van az oktatási rendszerben az iskolák között. Ha csak abba belegondolok, hogy ott van a Bolyai, a Derkovits a Váci, ha többi iskolát is említem a diákokért. A Bolyai az egy külön kategória, ott mindig túljelentkezés van és a Derkovits és a Váci pedig küzd azzal a problémával, hogy nem tud annyi elégséges osztályra való tanulót indítani. Hosszú távon ez eredményezheti azt egyébként, hogy iskola bezárásra is sor kerülhetne. Én úgy gondolom, hogy ez a felelősségteljes együttműködés, ez az átadás ez túlélést biztosít a Derkovits Iskola számára is és a Váci Iskola számára is. Bízom benne, hogy az Egyházmegye megtalálja a számítását és sokkal több diák fog a Derkovits Iskolába járni. Az is példaértékű, jól látni azt, hogy majdnem közel 80%-os támogatása volt ennek. Áttérve egy kicsit más témára. Az is megmosolyogtatott, amikor alpolgármester úr, László Győző posztját láttam a Munkácsy Mihály utcával kapcsolatban. Majdnem odaírtam, hogy gratulálok. Ezt el kell mondani, ez nem ilyen sima ez a történet, hiszen 2022 szeptemberében jött a lakossági megkeresés cementlapos járda kár sürgős megszüntetésének kérésével kapcsolatban. Majdnem 2,5 év kellett ahhoz, hogy ez rendeződjön. Nagyon sokszor kereste a lakó is a Kommunális Irodát, én is és mindig meg volt ígérve, hogy az idén meglesz és nem lett meg. Most hála Istennek meglett. Felhívom a figyelmet, hogy ez így nem fogja betölteni a funkcióját, hiszen az árokhúzást, az árok profilozást meg kell csinálni, az nem maradhat ki ebből a dologból. Ráadásul a ház felöli oldalon a padkát is le kell nyesni, hiszen nem folyik le a járdalapokról egy nagyobb mennyiségű eső, ami a háznak az alapját mossa ki és ez azért egy komoly problémát jelent. Azt gondolom, hogy a 21. században - tárgyalni fogjuk a gazdasági ciklusprogramot - az, hogy 2 évet kell várni egy lakónak egy kérésre, az azért nem járható. E mellé nem kell szerintem ott guggolászni, meg diadalívet emelni fölé, hiszen nem az egész Munkácsy Mihály utcának a járdaszakasza újul meg, hanem mint egy 70-80 méter, azért ezt szögezzük le. Fűnyírással kapcsolatban érdeklődnék. Felügyelőbizottsági ülésen elhangzott, hogy jegyző úr állásfoglalást kért a kormányhivataltól. Ez ügyben jött-e válasz? Nemsokára elkezdődik a fűnyírási szezon, ha berobban a jó idő, akkor a fű kizsendül. A közintézmények előtt ki fogja lenyírni a füvet? Ez nagyon érdekes. Jön a Herényi virágút, amire felhívom a figyelmet, hogy mindenki jöjjön el, vegyen részt. Ez április végén lesz, április 26-27. és minden évben Kámon-Herényben kezdődött meg a komolyabb fűnyírás és e miatt a rendezvény miatt is. Most csak a rendezvény területe vagy az árkos utcák is le lesznek-e nyírva a Németh László utcától kifelé? Ez is fontos lenne, hogy egy jó képet vessen az oda kilátogató emberekre és itt hívnám fel a figyelmet arra is, hogy egyébként vásároljanak ott a helyi kertészektől, nagyon nehéz helyzetben vannak a Kámon- Herényi kertészek. Az elmúlt években volt olyan, hogy osztottunk növényeket az 1000 fa program kiterjesztett keretében. Nekem ez egy kicsi fájt, hogy muskátlikat is osztottunk, hiszen az itt lévő kertészek nagyban egynyári virágokat termelnek. Azt gondolom, hogy fontos, hogy őket támogassuk. A Derkovits Városrészért Egyesülettel kapcsolatban. Egy új Egyesület jött létre, akinek 3 millió Ft-ot megszavazunk. Nincs is ezzel semmi bajom, hogyha mondjuk már működött volna egy teljes évet és a következő évben adnánk ezt a támogatást. Megjegyzem, ha Kámonban alakulna egy egyesület és bejönnének, egyszerre adna nekik a polgármester úr 3 millió Ft-ot? Ez kicsit érdekes, ez a történet. Ott is érdemszerző munka volt az elmúlt években, hiszen én voltam közös szemétszedési akción, annak idején jól működött az egyesület, nem tudom valahogy kifogyott ott a lendület. Én azért az új egyesület vezetőjének jó munkát kívánok és bízok bent, hogy egy új alapra egy jobb működés fog történni. Elsőkörben ennyit szerettem volna.

**Dr. Nemény András polgármester:** Köszönöm szépen képviselő úr. Valamelyik alpolgármester úr akar-e reagálni? Akkor Horváth Somának meg is adom a szót.

**Horváth Soma alpolgármester:** Tisztelt Polgármester Úr! Tisztelt Közgyűlés! A Derkovits Egyesülettel kapcsolatban. Képviselő úr önnek az fáj, hogy az ott élők a Derkovitson klubhelyiséget ne tudjanak használni 1 évig, hogy be kelljen csuknunk a derkovitsi rendőrőrsöt, ahol havonta van körzeti megbízott, akkor ezt kell kimondani, mert ez erről szól. Ön azt mondta, hogy 1 évig a feladatellátást ne tudja elvégezni ott egy városrészi egyesület. Szerintem elmondtam a bizottsági ülésen ennek az okait. Itt feladatellátást kötünk meg amire az előzőekben is, hogyha feladatellátást bízott egy egyesületre a város, akkor az azért volt, mert ingatlanokat is fenn kellett tartani, meg ezért nyilván feladatokat is elvárt, ez az idei évben is így lesz. Szíve joga, ne szavazza meg. Legalább a derkovitsiak is tudják, hogy ön nem szívleli azt, hogyha ott programok vannak, meg egyébként klubhelyiségbe be tudnak menni. Köszönöm.

**Dr. Nemény András polgármester:** Köszönöm szépen alpolgármester úrnak. Horváth Gábornak adom meg a szót, - csak egy mondatot én is mondok – ügyrendben, szerintem várjuk meg és utána reagál alpolgármester úr is. Persze nagyszerű dolog, amit így elmondott, de mi az alternatív javaslata, hogy működjenek ezek a helyiségek meg a Derkovits? Ez a kérdés ugye? Parancsoljon.

**Horváth Gábor városi képviselő (ügyrendi hozzászólás):** Visszautasítom Horváth Soma alpolgármester úr, amit elmondott. Én szeretném, ha működne az egyesület, de itt arra hívtam fel a figyelmet, hogyha Kámonban létrejönne egy új egyesület, hát nem valószínű, hogy ebben a költségvetési helyzetben forrást biztosítanának rá. Ezt gondolom. A másik része az, hogy azoknak a helyiségeknek meg, amit elmondott alpolgármester úr, azzal teljes mértékben egyetértek. Azért azt is el kell mondani, hogy a korábbi egyesületi elnök ugye önkormányzati alkalmazott, az sem volt szerencsés ebben a helyzetben, hogy ő vezette ezt az egyesületet. Én megkérdeztem levélben őt és arra válaszolt, hogy ő nem tudta életképesen tartani ezt az egyesületet. Holott Czeglédy Csaba és Horváth Soma is tagja ennek az egyesületnek. Nem tudom, esetleg egy nézeteltérés volt közöttük és a többi tagok között és ezért üresedett ki az egyesület. Nekem ez volt a lényeg ebben. Köszönöm.

**Dr. Nemény András polgármester:** Túl sok brazil sorozatot néz a képviselő úr. Ráér, úgy látom. Szeret így sokat beszélgetni és utána meg kiadni magából azt, ami van. Sajnos ennek a helyszínéül a Közgyűlést választja minden alkalommal, de mindegy. Itt valójában arról van szó, hogy valami érték az tud-e tovább menni, ha hozza Kámont meg Herényt példának. Ha ott szűnik meg egy olyan egyesület, amelyik eddig feladatot látott el és mondjuk egy másik tudná csak csinálni helyette, mert van egy vállalkozó egyesület, aki ezt megcsinálja, nyilván akkor tudjuk összehasonlítani ezt a két dolgot. Mert akkor biztos, hogy megbíznánk egy másikat, mert az a lényeg, hogy ellátásra kerüljenek ezek fontos dolgok. Az alternatíva most az, hogy ne kerüljön ellátásra és ne történjen semmi és ezzel veszít a városrész, vagy történjen. Ha nem jól működne az egyesület, akkor nyilván szemünk előtt történik, látjuk, akkor levonjuk belőle a következtetéseket. Jelen pillanatban erre semmi okunk nincsen. Azt szeretnénk, hogyha minden menne tovább. A derkovitsiakat egyáltalán nem fogja érdekelni, hogy milyen neve vannak az egyesületnek, ugyanazt a feladatot végzi el, mint a korábbi. Kicsit ez ilyen vihar a biliben. Ezekre akarnak még reagálni a továbbiakban is, mert sok mindent fölvetett a képviselő úr. Most László Győzőnek adom meg először a szót, addig Horváth Soma megnyugszik egy kicsit, mert látom olyan piros a nyaka.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Horváth Gábor képviselő úrnak mondanám a Munkácsy Mihály utca vonatkozásában. Én nagyon köszönöm, mint a választókerületben élő választó nyomon követi a munkámat és remélem a végén annyira elégedett lesz vele, hogy még ön is rám szavaz. Viccet félretéve, mert annyira ne rugaszkodjunk el a valóságtól és a lehetőségeinket ne keverjük össze a vágyainkkal. Munkácsy Mihály utca vonatkozásában nem képviselő úr, nem 2,5 éve probléma, ez 20 éve probléma. Azóta kérik a lakók. Azóta volt ott mindig képviselő az önök politikai családjából, soha senki nem oldotta meg. Most ez megoldásra került. Ehhez nem 2,5 év, hanem egy képviselő váltás kellett, de ezt a lakók megcsinálták. Annak idején ön azzal ijesztgette a választókat, hogy én csak addig fogok itt dolgozni, meg addig lesznek beruházások amíg engem nem választanak meg, mert utána nem lesz semmi. Nem így van. Folytatjuk a munkát. Én is szeretnék nagyobb ütemben több járdát, több utat felújítani képviselő úr. Annak nagyon örülök, hogy van egy beruházás, ami elkészül és ön újra megszakérti, hogy ön, hogy csinálta volna jobban. Csak ön nem csinálta meg. Mindig elmondja, a Nefelejcs utcánál elmondta, a Rumi Rajki István utcánál elmondta. Mindig elmondta és képviselő úr nem diadalívet emelek magamnak, beszámolok a munkámról. Ön is megtehette volna, csak nem volt miről és ezzel ellentétben a mi sajtótájékoztatóinkra járt, hogy valamire rá tudjon kapcsolódni. Ha már itt tartunk, még arról beszámolnék, hogy hét elején a Vajdahunyad téri játszótérnek a bővítése hintával megtörtént, a gyerekek már használhatják, fogok erről is posztolni képviselő úr. Amíg van miről, addig fogok. Köszönöm szépen.

**Dr. Nemény András polgármester:** Köszönöm szépen. Most szeretne Horváth Soma alpolgármester úr. Utána majd egyben reagál Horváth Gábor.

**Horváth Soma alpolgármester:** Köszönöm a szót polgármester úr. Tisztelt Közgyűlés! Én nem tudom képviselő úr én úgy emlékszem, itt ült velem szemben a Kulturális Bizottságon, amikor beszéltünk arról, hogy miért szűnt meg az előző egyesület. Mondjuk nem hiszem, hogy egy egyesület belügyeit kéne itt tárgyalnunk. Örülök, hogyha ennyi probléma van a városban, hogy erről beszélgetünk. Én mivel volt itt pár korábbi egyesületi tag is, nekik is megköszöntem. 2003-ban alakult tudomásom szerint a Derkovits Városrészért Egyesület, de még az is lehet, hogy régebben. Önkormányzati képviselők, iskolaigazgatók, pedagógusok, lakásszövetkezeti vezető is tagja volt ennek, sajnos sokan elhunytak. Az volt a helyzet, hogy ők nem tudtak érdemben határozatképesen működni. Az elnök, aki ellátta a feladatát, akinek innen is köszönöm a munkáját, az meg nem akarta ezt így ebben a formában tovább csinálni. Én nagyon örülök, köszöntöm Varga Annát, akkor itt a Közgyűlésen is, aki az új egyesületnek az elnöke lesz. Én nagyon örülök, hogy van egy olyan csapat, aki tovább is szeretne ezekkel az ügyekkel foglalkozni. Nekem garancia, hogy ennek az egyesületnek tagja a Derkovits Iskola jelenlegi igazgatónője is és mi is tagjai leszünk, vagyunk, legalább is remélem Czeglédy Csabával én biztosan, de szerintem képviselő úr is így lesz. Mi biztos, hogy támogatni fogjuk a munkáját. Nem ilyen jellegű, nem anyagi, ezeket én visszautasítom, amiket elmondott. A fűnyírással kapcsolatosan annyit tudok elmondani, hogy decemberben tárgyaltuk a Parkfenntartási szerződést, önök is megszavazták, abban minden benne volt. Az, hogy a kormány hozott egy ilyen rendeletet, hát ezt tőlük kellene megkérdezni, hogy ezt miért találták ki. Mi ahhoz alkalmazkodunk és annak próbálunk megfelelni. Ha valaki ellen majd feljelentés érkezik, akkor senkit ne büntessenek meg ezért. De még egyszer mondom, a kormány hozott egy rendeletet. Köszönöm.

**Dr. Nemény András polgármester:** Köszönöm szépen. Horváth Gábornak úgy látom, tetsző volt a válasz, úgyhogy visszavonta a hozzászólását. Megadom így a szót Illés Károly képviselő úrnak.

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr. Tisztelt Közgyűlés! Az előbb elhangzottakra szeretnék reagálni. Egyrészt én is üdvözölni szeretném itt a Derkovits Gyula átadását. Láthatjuk, városunkban nem ez az első intézmény, ami az egyház gondozásába kerül át és láthatjuk azt is, hogy ezek, hogy működnek. Azért fel kell hívni a figyelmet arra, hogy azzal szemben, hogy mi történik sajnos ott a városrészen így az iskolákban való jelentkezések kapcsán, azért a város nagyon sok iskolájában - és most nem akarom felsorolni őket, de még a városrész egyik iskolájában is - sokszoros túljelentkezés van. Van, ahol ötszörös, hatszoros, van, ahol háromszoros. Azért gyerekek vannak valójában, csak hát valamilyen oknál fogva nem ezeket az iskolákat preferálták eddig. Reméljük, ez által ez is meg fog változni, sőt én bízom abban egyébként - látva az egyházi iskolák működését -, hogy itt is előbb- utóbb eljutunk oda, hogy túljelentkezés lesz majd az iskola tekintetében. Mondom, mindenképp üdvözöljük és mondjuk úgy, hogy az egyház ismét mentőövet dobott nem először most már így a város életében. Versenyképes Járások Programokkal kapcsolatban annyiban reagálnék, hogy először is azt szeretném hangsúlyozni, hogy természetesen mindenben támogatjuk polgármester úr kezdeményezését, ami a városunk érdekeit szolgálja itt a program kapcsán is. Valljuk be, azért itt a polgármester úrnak elsősorban az ügyességén, tehetségén és hozzáértésén fog múlni az, hogy mit fog tudni elérni ezeken a tárgyalásokon. Még egyszer mondom, mi ennek érdekében mindent el fogunk követni. A HVSE kapcsán elhangzott, hogy az önkormányzat 28 millió Ft-ot adott az egyesületnek. Valóban egy korábbi közgyűlési döntés kapcsán, de azért azt ki kell hangsúlyozni, hogy ebből valójában 13 millió Ft az, amit a HVSE ténylegesen az elmaradt bérek rendezésére tudott fordítani. A többi tétel ugyan a HVSE-hez került, de igazából a Haladás 1919-nak a megmentését, a licenc átadásához való elmaradt tételeket kellett belőle finanszírozni. Nem ténylegesen a sportegyesület tudta azt magára költeni és felhasználni. Elsősorban arról szólt, hogy amennyiben ezek nincsenek megfizetve, akkor nem tud átkerüli a licenc a 1919-hez. Ezzel csak azt szeretném hangsúlyozni, hogy ezzel szemben egyébként az idei éves költségvetésben továbbra sincs a Haladás VSE-re forrás szánva, ahol polgármester úr jól mondta, valóban itt egy együttműködésről és egy hosszútávú együttműködésről van szó, mind a kormány mind az önkormányzat és mind az egyesület tekintetében. Az egyesület tekintetében úgy gondolom, hogy egy racionalizáltabb, ésszerűbb működés már elindult. Jóval kisebb költségvetés mellett akár egyébként a bérjárulék tekintetében kevesebb, mint feléből tevékenykedik most az egyesület, de elengedhetetlen az önkormányzatnak majd a támogatása, ahhoz, hogy hosszútávon fönn tudjon maradni az egyesület. Március 15-hez csak annyit mondanék én is, hogy egyetértek polgármester úrral, valóban nagyon színvonalas műsort láthattunk én ott is gratuláltam a felkészítő tanároknak, de innen is gratulálnék tényleg a diákoknak, felkészítő tanároknak, mert tényleg egy nagyon színvonalas műsort láthattunk. A fellobogózás kapcsán csak annyit, ha „Ész zászlókról” lett volna szó, akkor valószínű többet láttunk volna, de itt most nemzeti színű lobogókról volt szó. Horváth Gábor képviselőtársam felszólalására csak annyit, hogy azért azt vegyük figyelembe, hogy frakciónk korábban is mindig minden ilyen városrészéért egyesület támogatását megszavazta. Mondom korábban is, ami volt alpolgármester úr. Ezt egyébként most is megtettük és meg is tesszük majd. Itt viszont tényleg egy valóban újonnan alapított egyesületről van szó, a régit is egyébként mondjuk úgy, hogy helyzetbe lehetett volna hozni. Az előbb említett feladatokat akár direkt önkormányzati forrásból is lehetett volna, vagy lehetne finanszírozni. De a bal oldalon mindig divat volt, hogy baloldali képviselők egyesületet alapítanak aztán egyből elkezdjük őket finanszírozni, most nem akarok visszamenni a múltba, de tudjuk miről beszélek.

**Mikrofon nélkül Dr. Horváth Attila alpolgármester**: Putz Attila gombot nyomott.

**Illés Károly a Költségvetési Ellenőrző Szakmai Bizottság elnöke:** Sorolhatnám itt a képviselőket.

**Mikrofon nélkül Dr. Horváth Attila alpolgármester**: Egyet mondjál!

**Illés Károly a Költségvetési Ellenőrző Szakmai Bizottság elnöke:** Kelemen Krisztián.

**Mikrofon nélkül Dr. Horváth Attila alpolgármester**: Ti adtátok neki a pénzt.

**Illés Károly a Költségvetési Ellenőrző Szakmai Bizottság elnöke:** Annak idején Joskar-Ola Alapítvány, mikor átalakította. Nem? Ezt mondom, hogy ez a másik oldalon divat volt. Én sem tartom szerencsésnek egyébként, hogy ez most ilyen formában valósuljon meg. Az egyesület el tudna kezdeni dolgozni, addig lehetne finanszírozni azon tevékenységét, amire ez a forrás vonatkozik. Ezt követően pedig majd amikor már tényleg bizonyított az egyesület, lehetne finanszírozni. Ezzel Horváth Gábor nem azt mondta, hogy szűnjenek meg ezek a tevékenységek ott a városrészen, hanem ezt direktben is finanszírozhatta volna az önkormányzat. Köszönöm szépen.

**Mikrofon nélkül Dr. Horváth Attila alpolgármester:** Ezt most te mondtad mentésként.

**Dr. Nemény András polgármester:** Megkérem az alpolgármester urakat, hogy egyrészt ne zavarják meg a fideszes képviselő uraknak a beszédét, mert nincs olyan sok idejük, hadd töltsék ki teljes idejüket saját gondolataikkal. Legyünk ennyire toleránsak, másrészt pedig mindenkinek úgyis meg fogom adni a reagálási lehetőséget, magamnak is. Annyit reagálnék, azért nem volt olyan jóízű megjegyzés ez a mentőövet dobott az egyház. Ha már így vesszük, akkor az államnak dobott, mert a KLIK fenntartásában vannak. Én azt meg is értem, mert szegény KLIK-es iskolák nincsenek könnyű helyzetben és még, ha a legjobb szándékkal vezeti is a KLIK-et a Fodor úr, amit én hiszek és ezt így is gondolom, nagyon kevés pénzből nem lehet mit csinálni és itt nagyon kevés pénz van. Sajnos az is igaz, hogy még azt a segítséget, amit időnként az önkormányzat próbál adni, azt se merik elfogadni sok esetben az iskolák, ami szerintem meg kimondottan baj. Ez a rendszer így rossz, ahogyan van. Az egyháznak vannak olyan igényei vagy lehetőségei, ami, ha kell, a mi segítségünkkel is tud élni, akkor az mindenkinek a javára válik. Ez történt. Nem úgy kerestek meg engem, hogy mentőövet szeretnének dobni, hanem úgy, hogy nagyon szeretnék kérni, hogyha ez egy vállalható út, akkor próbáljunk ebben segíteni, így történt a dolog. Mivel a mi gyerekeinkről van szó, a felelősséget akkor is, ha jogilag nem minket terhel, mindig is éreztük és érezni fogjuk a jövőben is. Én nem zárom ki, hogy lesz Magyarországnak olyan kormánya, amelyik úgy dönt, hogy visszaadja az iskolákat, amennyiben kérik az önkormányzatok a saját felelősségükre. Mi, ha ez meg fog történni, akkor fel fogunk készülni erre a lehetőségre is. Ez is akkor értelmezhető, ha forrást is kapunk hozzá, mert azt gondolom, hogy egy város mindig sokkal jobban a sajátjának érzi a gyerekei miatt az iskolákat, meg a pedagógusok miatt, akik szintén ott élnek. Jó helyen volt nálunk ez, igazi komoly szakmai munka folyt az önkormányzatoknál is. Egyébként a fideszes bizottsági elnököt is tudom mondani, Rettegi Attila is nagyon komoly szakmai munkát végzett és szerintem jó volt ez így. Jó lenne, ha a jövőben is így lenne. Jelenleg ennek a feltételei nem állnak fenn, de ha ezt a kérdést nekem feltennék, hogy visszavennék-e az iskolákat, akkor én igennel válaszolnék, nyilván a feltételeket is hozzátéve, amik hosszútávon a jó működést tudják biztosítani, de szakmai részét Szombathely városa egészen biztos, hogy tudná vinni. Gondolom emiatt is kért ügyrendben szót Illés Károly, de még nem fejeztem be a reagálást. Akkor megadom a szót.

**Illés Károly a Költségvetési Ellenőrző Szakmai Bizottság elnöke (ügyrendi hozzászólás):** Köszönöm a szót polgármester úr. Valószínű félreérthető voltam. Amikor én azt mondtam, hogy Szombathelynek mentőövet dobott az egyház, én itt a diákokra gondoltam, nem fenntartóra, mint Szombathely Önkormányzatára, hanem magára a szombathelyi diákokra gondoltam e tekintetben. Köszönöm.

**Dr. Nemény András polgármester:** Értem, hogy mit gondol az elnök úr, de valójában a diákok megtalálják a helyüket más iskolákba is. Nekünk az fontos, hogy az ott élő gyerekek kapják meg azt a lehetőséget. Ha erre gondolt, akkor az így rendben van. Nekünk fontos az, hogy az ott élő gyerekeknek legyen a közelben iskolájuk, ahova tudnak menni, amelyik minőségi oktatást tud ellátni. Mivel hiszünk abban, hogy mondjuk egy városban nem lehet csak egyházi iskola, kell, hogy legyen alternatíva, ott most remélhetőleg hosszútávon is fennmarad alternatíva. Ez így kerek az egész az én gondolatvilágomban. A HVSE-vel kapcsolatban én vitatnám ezt a dolgot, hogy a 28 millió Ft, abból a 13 millió Ft az önkormányzati vagy a város cégét érintő érdeket jelentett és a licenc ezen múlt. Valójában a licencet már megkaptuk, ez az igazolásokhoz kellett, de ezek az igazolások, ezek nem csak a 1919 Kft-t érintették, hanem a HVSE-ét. A HVSE utánpótlásba, ha ez az összeg nem került volna a kifizetésre, nem lehetett volna igazolni, a teljes igazolásból kizárták a HVSE-ét. A hiba, hogy ez elfordulhatott az megint csak a HVSE-énél állt be, mert lehet, hogy a FIFA nem jogosan rótta föl a HVSE-nek azt, hogy összekeverte a kettőt és jogutódként fogadta el e tekintetben a Homlok féle Futball Kft. után az igazolások kérdésébe és a külföldi sportolóknak a fennmaradt bérét nem jogosan kérte számon a HVSE-én, de ezt megküldte a HVSE-nek, a HVSE pedig nem úgy reagált erre, ennek lett volna egy olyan folytatása, ami egy jogi utat tudott volna vinni. A legnagyobb probléma az, hogy a HVSE-nél valószínűleg ott az íróasztalfiókban maradt ez a levél és innentől kezdve meg már nem volt további fellebbezés. Az MLSZ ugyan írt egy ellentétes véleményt, mint amit a FIFA írt, de ezt már nem fogadták el úgy, ahogyan kellett volna. Így nekünk ez egy teherként jelent meg, de nem csak nekünk, hanem a HVSE-nek jelent meg teherként. Egyébként, amikor mindig arról van szó, hogy megmentette az állam a HVSE-ét, ugye elmondtam, hogy az a 100 millió Ft nagyon fontos plusz pénz, ami esélyt adott a bérekre. Az első lépést a foci szurkolók tették meg. Valamennyien, akik fizettek, fizettünk - mert képviselők közül is többen voltak - pénzt azért, hogy egyáltalán tartozásmentes legyen legalább is NAV szempontból maga a HVSE, ha ez nem történt volna meg, akkor semmi esélye nem lett volna a későbbiekben a HVSE-nek semmilyen megmentésére két hónappal később, amikor az állami támogatás megérkezett. Az elsődleges köszönet a foci szurkolóké, az, hogy a HVSE most egyáltalán felszín felett van, azoknak a szombathelyieknek és nem csak szombathelyieknek, hanem futball szurkoló más szurkolói csoportokban is sokan támogatták ezt, mert tudták, hogy a Haladás egy érték, azoknak köszönheti, akik befizették ezt a pénzt. Így kerültünk a nulla vonalra és utána jött az állami és az önkormányzati támogatás. Először az önkormányzattól ment át az a bizonyos 15 millió Ft, amit átküldtünk és utána küldtük a közgyűlési döntésünknek megfelelően a többi pénzt, ami a 28-at egészítette ki. Az, hogy nem a bérekre ment, az egy dolog, mert nem is volt akkor ilyen megfogalmazás, tüzet kellett oltani adott pillanatban és az, hogy a HVSE-nek az elemi érdeke volt, mi sem bizonyítja jobban, hogy az utánpótlás azóta is működik és nem lehetett volna az utánpótlásba igazolni. Ez a fekete folt az örökké ott lenne a HVSE-én, amíg ez kifizetésre nem kerül. Az, hogy a 1919 Kft. enélkül nem tudott volna igazolni az igaz, de az a teher az már csak rá szállt. Valószínűleg voltak is - most csóválja a fejét Czeglédy Csaba - lett volna erre valamilyen megoldás ideiglenesen, de ezt nem kockáztathattuk meg. Ez a pénz akkor is város pénze volt és 28 millió Ft átment oda. Abban egyetértek, hogy kell egyfajta konszolidációs folyamat, ami tudom, hogy elindult. Erre sokkal jobb rálátás kellene a városnak. Számomra fájdalmas, hogy Felügyelőbizottsági tagot, akit mi szerettünk volna, nem tudott delegálni a város, mert az a garancia arra, hogy lássuk a folyamatokat. Remélem, hogy a jövőben ez fog változni. Majd erre közösen lehet, hogy teszünk javaslatot nem ma, mert szerintem a konszolidációs folyamatot egészében kell látni és azt is, hogy ebben milyen szerepe tud lenni a városnak. Az első lépés most az, hogy egyezzünk meg a Stadion üzemeltetésével kapcsolatban, mert az már egy könnyebbség, ha látjuk, hogy a saját focicsapatunk tud játszani az egyébként városnak épült Stadionban, remélhetőleg erről a következő egy-két hétben jó hírekről tudunk beszámolni. Szerintem ennyit akartam reagálni így első körben. Putz Attilának adom meg szót.

**Putz Attila a Kulturális Oktatási és Civil Bizottság elnöke:** Köszönöm a szót. Tisztelt Polgármester Úr! Tisztelt Közgyűlés! Megmondom őszintén, hogy nem terveztem hozzászólni ehhez a napirendi ponthoz, de Illés Károly tett róla, hogy kénytelen legyek fölállni. A civil egyesületekre ilyeneket mondani, hogy a baloldaliak mit csinálnak a civil egyesületekkel, aki lenyúlja a civil egyesületeket és sakkban tartja őket, az a Fidesz saját maga. Ott vannak például a Városi Civil Alap pályázatok. Ki nyert tavaly évben a Városi Civil Alap pályázaton, amit a Bethlen Gábor Alapítvány ír ki? Szombathelyen csak jobboldali, egyértelműen jobboldali szervezetek nyertek. Köztük például az én volt ellenfelem az önkormányzati választásokon a Németh Krisztián, aki a Keleti Városrészért Egyesületet vezeti, kapott 11 millió Ft-ot. El kell mondanom, hogy nagyon kíváncsian várom a beszámolójukat majd, amit szeretnék kivesézni, hogy mire költötték ezt a pénzt, mert igazából a körzetben semmi olyan dolog nem történt azon kívül, hogy az ő kampányára gondolom elhasználta ennek a nagy részét, vagy a Fidesz használta el az egészet, azt nem tudom. Majd kíváncsian várom, hogy mi lesz ennek a vége. Például egy városrészi civil egyesületet lenyúl a Fidesz teljes mértékben. Ott van a Városi Civil Alap Pályázatoknál például a Női Erőforrás Egyesület, az én kedvencem, akiknek az elnök asszonya Gál Sándor felesége, ő is fideszes minden valószínűség szerint. A városban ők kapták a legeslegtöbb támogatást és úgy, - ezt fejből kell mondanom, mert nem készültem, de legközelebb elhozom pontosan - hogy 2016-ban alakultak, ha jól emlékszem és 2017-ben 200 millió Ft-os pályázatot nyertek meg. Én úgy gondolom, hogyha valaki csinál egyesületet és lenyúlja a közpénzt, az nem az úgymond baloldal vagy bármelyik oldal, akik amúgy dolgoznak és végzik a civil munkájukat, mert a Derkovits Városrészért Egyesület is folyamatosan végezte a munkáját, dolgozott látszó tevékenységet végzett 3 millió Ft-ból, ami nem sok és nagyon fontos részei voltak a városrésznek. Én bízok benne, az új egyesület ezt tudja tovább vinni ezt a folyamatot. Ki milyen egyesületet csinál? Hát itt volt Sátory Károly képviselőtársunk, aki egyesületi elnökként ült benn a Közgyűlésben és egyesületi elnökként kapta a támogatást a várostól. Én a magam részéről, amikor egyesületi vezetőként arra vettem a fejemet, hogy önkormányzati képviselőjelölt leszek, akkor azonnal lemondtam az egyesület érdekében az egyesület elnökségéről. Ha nyerek, úgyis tudom támogatni őket, ha vesztek, akkor meg az a retorzió, ami érte volna a Fidesz részéről az egyesületet, azt nem szerettem volna én a közösségnek semmiképpen sem. Én kérem szépen, hogy ettől tartózkodjon a Fidesz és Illés Károly személyesen attól, hogy a civil egyesületeket bárminemű negatív jelzőkkel illeti itt a városban, mert itt mindenki végzi a dolgát, kivéve pont azok az egyesületek, akik a Fideszhez közeliek. Még egy kis időm van, akkor még két rövid dologról beszélnék. Az egyik, hogy sajnos a szemetelés egyre nagyobb mértéket ölt mindenhol. Ennek az az oka, hogy a MOHU rendeletei vagy a szabályai miatt a szemetet legtöbbször a lakók nem rendeltetés szerint szüntetik meg, hanem sajnos kidobálják mindenhol. Szeretném felhívni a figyelmet, hogy a Te Szedd! akcióra ma éjfélig lehet regisztrálni. Felhívom mindenkinek a figyelmét, hogyha a környezetében lát ilyet, akkor a mai napon még tudnak regisztrálni és biztosítanak hozzá zsákot és el is viszik a szemetet. Mindenkinek jó lehet, úgyhogy Zanaton biztos, hogy fogunk például erre jelentkezni. Még egy apró fejlesztés, ami nagyon fontos azért a körzetemben. Selyemrét utcánál a járda összeköttetés megtörtént a Zanati úttal ez egy 30 méteres szakasz, de eddig ez nagyon hiányzott ott és magam is, amikor arra jártam láttam, nagyon sokan használják ezt és nagyon köszönjük a SZOVA munkatársainak, hogy ezt megcsinálták. Köszönöm szépen.

**Dr. Nemény András polgármester:** Köszönöm szépen elnök úrnak. Ezek az egyesületi kérdések nagyon érdekesek, érdemes lenne egyébként látni pontosan, hogy mondjuk 200 millió Ft az mire került elköltésre, vagy előző választás előtt a különböző egyesületek által ebből a Városi Civil Alapból, amit ugye a kormányzat ad, pontosan mire kerültek felhasználásra. Mert ezek a pénzek, amit az önkormányzat ad, egészen pontosan látható, hogy mire kerülnek felhasználásra, ha nem lenne, az micsoda veszteség lenne és azonnal meg is jelennének, hogy miért nincs így. A nagyságrend is jellemző, hogy itt 3 millió Ft-ról beszélünk, ott pedig 200 millió Ft-ról. Ott a körzetben is szerintem több 10 millió Ft-os nagyságrendben 11 millió Ft igen, azt is megnézném, hogy pontosan mire került. Nekünk nincs jogosítványunk erre, de az Állami Számvevőszéknek lenne talán, vagy az Ügyészségnek, nem tudom. Nem érzem úgy, hogy nem fölösleges energia lenne elindítani egy ilyen utat. Majd talán sokára, még a Nemzeti Banknál is egyszer csak eljött az idő, amikor hirtelen ez érdekes lett. Lehet, ez is majd érdekes lesz, de ahogy szokták mondani, hogy mit ér a harag hatalom nélkül. Nem tudunk ezzel mit kezdeni és nem is a mi dolgunk jelen pillanatban, hogy kezdjünk valamit. Amivel dolgunk volt és ezt nem tettem meg a beszámolónál az elején, az a MOHU, arról most elnök úr beszélt két mondatot. Az is a két Közgyűlés közötti időszakban volt és az előző Közgyűlésben hoztunk döntést egységesen abban, hogy próbáljuk meg a munkavállalóknak az érdekét a lehető legjobban képviselni már a hulladékgazdálkodás területén dolgozóknak, mert a MOHU szerződése előtt álltunk, pár napos határidőnk volt rá, hogy mindezt megkössük, hogy ez a SZOVA-nak a dolga a Közgyűlési felhatalmazással. Ezért szeretném visszacsatolni, hogy jó volt, hogy volt egy ilyen közös Közgyűlési felhatalmazás, amit el tudtam mondani, hogy egységesen mindenki megszavazott politikai hovatartozás nélkül. A tárgyalásnál ez is egy érv volt, hogy az általunk eszközölt nem kevés módosítást, amin darabra mentünk végig, ugye jegyző úrral és Kovács Cecília vezérigazgató asszonnyal hárman voltunk a tárgyaló delegáció. Velünk szemben egy jó nagy csoport ült, egyébként jó sokan voltak, Válik ügyvezető úr, a MOHU vezetője volt a másik oldalnak a delegáció vezetője. Igaziból egy érdemi egyeztetés során hát jó sok tíz pontban legalább módosítottuk az eredeti szerződést. Amivel elértük azt, hogy mindenki másnak a szerződése is módosult, mert az volt az ő eredeti mondásuk, hogy nem lehet, hogy külön-külön szerződéseket kötünk, mondtuk, hogy akkor jó, akkor a mi módosításainkat emeljék be máshova is. Ez pontosan így történt és azokat a kockázati pontokat, amik mind a munkavállalók tovább foglalkoztatása esetében, mind a szolgáltatás meg nem szűnése esetében fennálltak még a korábbi szerződés tervezetben, azokon tudtunk érdemben változtatni, vagy ki tudtuk tárgyalni, hogy mi mit jelent pontosan és tudtuk pontosítani. Azóta pont tegnapelőtt volt nálam újra Válik úr, a MOHU vezetője és a gyakorlatban is átbeszéltük, hogy ez mit fog jelenteni a jövőre nézve és hogyan tudunk még jobban együttműködni. Nem könnyű helyzet ez, teljesen más, mintha magunk tudnánk csinálni, ahogyan régen a hulladékgazdálkodást, ahol saját felelősségre tudnánk akár terjeszkedni is. Sokkal racionálisabban tudnánk a területeket kiválasztani, hogy hol végezzük mi a szolgáltatást, mert jelenleg van olyan, amikor két település között egy másik szolgáltató van, átmegyünk sorban a falvakon és a kettő között a STKH az, aki elvégzi a szolgáltatást teljesen irracionális módon. A jövőben ezen is próbáljuk elérni, hogy változtassanak, ez megint nem a mi dolgunk, de ugyanannyi pénzért végzi valaki a szolgáltatást, akkor sokkal racionálisabb, ha közeli településeken ugyanazok végzik és nem az van, hogy egyik települést egy soproni cég végez, a következőt meg az előtte lévőt meg a szombathelyi, ami ráadásul a szombathelyihez van közelebb. Van még ebben dolog, de az biztos, hogy sikerült ebben eredményeket érnünk. Egyébként megkérdeztem tőle tegnap, hogy hány esetben ment polgármester tárgyalni és pont lehajtotta a fejét és mondta, hogy egy ez voltunk mi. De legalább ténylegesen komolyan vettek minket és ez is egy tapasztalás, hogy érdemes elmenni ezekre a tárgyalásokra a polgármesternek is. Már csak azért is, hogy értsem is, hogy pontosan mi miért történik és hol nyílik lehetőség, mert akkor soha nem tudnak minket sarokba szorítani, ha közvetlen információ van. A jövőben is így lesz ez, főleg, ha kapok hozzá közgyűlési felhatalmazást. Megadom a szót. Melyik képviselő úrnak adjam meg előbb? Horváth Gábornak adom meg.

**Horváth Gábor városi képviselő:** Tisztelt Polgármester Úr! Tisztelt Közgyűlés! Visszautasítom László Győzőnek, hogy én megszakértettem. Nem kell belenevetni, hanem végig kell hallgatni. Nem én szakértettem meg, hiszen legutolsó alkalommal 2024. január 11-én voltunk kint a Kommunális Iroda vezetővel és a SZOVA építésvezetőjével. Ott a lakókkal együtt megbeszélték, hogy mi az elvégzendő feladat. Nem a járdalapok kicserélése az elvégzendő feladat csak önmagában, hanem az árok profilozása, amit ott akkor megígértek és az árok padkának a lenyesése. Ugyanis így nem folyik le az esővíz a járdáról és ott marad ugyanúgy a járdán és erre hívtam fel a figyelmet. Ebben szeretném azt, hogyha lépne alpolgármester úr, hogy ez megtörténjen, ez ne maradjon el. Építő jellegű volt a hozzászólásom. Egyébként a Munkácsy utcának 4 évig voltam a lakója, tudom, hogy mennyire mostoha gyerek. Ha azt nézem, hogy az Alsóőr utcától kifelé - kámoni városrészről beszélünk - és a 11-es Huszár út mind a két oldalán az Élmunkás utca, Május 1 utca, a Hollósy Simon utca, ami a másik körzethez tartozok, azok a járdák mostohagyerekek. A Saághy utcáig bezárólag a Munkácsy Mihály utcát nevezném mostohagyermeknek, ez nem 21. századi. Pár évvel ezelőtt a Vereckei utca lett felújítva és nem betonlapos járdalapok lettek visszarakva - ugye Jóska, innen is üdvözöllek- hanem aszfaltos járdát kapott és folyókás csapadékvíz-elvezetést. Ezt kell folytatni a Munkácsy Mihály utcában is, a Hollósy Simonban, a Május 1-ben meg az Élmunkásban. Erre hívom föl a figyelmet. Még egy kérdés, amire nem kaptam választ. A jegyző úr kért a kormányhivataltól állásfoglalást. Kaptak-e választ, vagy nem? A másik az, hogy a lakossági jelzés érkezett-e más a fűnyírással kapcsolatban, hogy nem tudják elvégezni ezt a feladatot? Volt-e már ilyen jelzés? Ez ügyben akkor mi lesz a fellépés. A legutolsó még az, hogy a Szent Imre herceg 155 és Németh László sarkán ott nagyon monumentális fenyőfák vannak, mindig rengeteg tüske lehullik, a lakó kipucolja az árkot és ott éktelenkedik egy óriási nagy fenyőtüske kupac. Azt a virágútig kérem, hogy vigyék el. Köszönöm szépen.

**Dr. Nemény András polgármester**: Köszönöm szépen képviselő úr. Nem a jegyző úr, hanem én írtam a minisztériumnak egy kérést, hogy pontosítsuk ezt a kérdéskört, de nem kaptam jelenleg még választ. Érkeztek már bejelentések, akik jelezték, hogy nem tudják ellátni, itt a megfelelő eljárásrendről tájékoztattuk őket és annak megfelelően fogunk eljárni. Ezt a dolgot, ezt tisztázzuk és úgy, ahogyan ígértük, ezt folyamatában fogjuk segíteni. Sok minden mást is föltett még képviselő úr, láthatóan nem akar a Nefelejcs utcába költözni. Úgy érzem, hogy sokkal jobban passzolna önnek. Hiába reménykedik, a Nefelejcs utcát sem fogják átnevezni Horváth Gábor utcának azt hiszem legalább is a közeljövőben biztos, hogy nem. Nem is kívánom ezt a képviselő úrnak. Illés Károly képviselő úrnak adom meg a szót.

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr. Röviden reagálnék Putz Attila képviselőtársamnak a hozzászólására. Először is a Keleti Városrészért Egyesületnek az elnöke az nem Fidesz tagja egyrészt. Másrészt épp a közelmúltban láttam egyébként a Facebook oldalukon, hogy két nagyon komoly rendezvényt bonyolítottak le. Ezt csak önnek javasolnám, mint a keleti városrész képviselőjének, hogy kísérje figyelemmel. A másik, hogy én azzal kezdtem a hozzászólásomat itt az egyesületek kapcsán, hogy mindig ilyen támogatásokat megszavaztunk. Az aggályomat kifejezetten egy újonnan alakuló egyesület kapcsán fejeztem ki, illetve fejeztük ki képviselőtársammal együtt. Az, hogy ki, hogy pályázik, ki milyen minőségben írja meg a pályázatát és hogy tud nyerni a pályázatokon, azt meg ne rajtam kérje számon inkább azokon, akik ezt megírják. Köszönöm.

**Dr. Nemény András polgármester**: Köszönöm szépen képviselő úr. Több jelentkező is van, aki viszont még nem szólalt meg, az Ágh Ernő. Ha erre akar reagálni, akkor megadom Putz Attilának a szót.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Megnéztem, különben nem csináltak semmivel sem több rendezvényt, mint korábban 11 millió Ft előtti részen. Ezt a rendezvényt, először ezt személyesen segítettem ennek a megszervezésében. Ez a Gasztro Fesztiválnak nevezett rendezvény, ez nagyságrendileg ilyen 60-70 ezer Ft-os költséget jelent. A 11 millió Ft-ból nagyon sok maradna nekik. Megjegyzem azt is, hogy a Keleti Városrész Egyesület az egyetlen ebben a városban, aki engem nem hív meg sosem egyetlenegy rendezvényére se. A városrészen kettő civil egyesület működik és amúgy én fölajánlottam a segítségemet és segítettem is nekik, mert ott egy halott egyesület volt és azt sikerült újjá éleszteni. Nagyon jól ismerem én, az első elszámolásaikat én csináltam meg saját magam, én csináltam meg a regisztrációjukat, tehát nagyon jól ismerem az egyesületnek a munkáját. Miután a Fidesz jelöltje lett a Németh Krisztián, azóta engem nem hívnak meg sose a rendezvényre. Én odamegyek, ahova meghívnak értelemszerűen. A városba mindenhová meghívnak, csak ők nem. Nagyon szépen köszönöm, hogy felhívta erre a figyelmemet. Köszönöm szépen.

**Dr. Nemény András polgármester:** Köszönöm szépen. Képviselő úr, engem sem hívnak meg ezekre a rendezvényekre szerintem azért nem, mert Gasztro Fesztivál és szeretnék, ha vigyáznánk a vonalainkra és látnak némi kockázatot ebben. Horváth Attilát sem fogják meghívni ezekre a rendezvényekre, magamat is belevettem. Ágh Ernőnek adom meg a szót.

**Ágh Ernő városi képviselő:** Tisztelt Polgármester Úr! Tisztelt Közgyűlés! Köszönöm a szót. Sok minden elhangzott, iskolával kapcsolatban nem akarok hozzászólni, mert ott a 8-as napirendi pontnál elmondom a véleményemet, tehát ne előzze meg kordé a szamarat. A HVSE vonatkozásában azért néhány gondolatot elmondanék. Azért idáig nem szóltam a HVSE-hez hozzá, figyelemmel kísértem az eseményeket. Engedjék meg, mint a legrégebbi Haladás szurkoló talán elmondhatom, nem hiszem, hogy valaki itt a teremben régebbi lenne, hisz 1973 óta pártoló tagja vagyok az egyesületnek. A korábbi talán még emlékeznek rá, a Lombard szerencsétlen beavatkozása folytán volt a HVSE-ben, akkor még a Vasútnak a csapata volt és a város is benn volt és a Lombard is. A felügyelőbizottságban a város részéről én voltam bent. Arra is emlékszem arra a rossz időszakú Haladásra, tehát voltak itt rossz idők a Haladás vonatkozásában. Most legutoljára is volt egy rossz időszak, de hál’ Isten, hogy kereszt nélkül nincs feltámadás. Miután így látom azt, hogy a Haladás arra a pályára állt, a kivezető utat megtalálták és bízunk bent, hogy gond nélkül fog üzemelni. Ezért köszönet a szurkolóknak, valóban polgármester úr, amit elmondott, az első lépést ők csinálták a nullás adótartozással, utána viszont a városnak is és a kormánynak is és Vámos Zoltán főispánnak is a közbenjárásával. Így került ez a helyzet, hogy bízzunk benne, hogy el tud működni ez az egyesület. Szükség van Haladás támogatására, ezt továbbra is hangsúlyozom, a város részéről is tegyük meg a lehetőségeinkhez képest. A Haladásról ennyit. Szuhai képviselő úr visszajött. A legutóbbi közgyűlésen nem voltam itt és akkor már szerettem volna neki kérdést föltenni, vagy polgármester úrnak. Ugyanis február 11-én Budapesten tárgyalt a Grúz nagykövettel, főtanácsossal Szombathely és Kutaisi testvérvárosi kapcsolatának a bővítése ürügyén. Megkérdezném esetleg, ha néhány mondatot mondana, hogy milyen bővítésre gondol, esetleg arra, amikor polgármester úrral együtt voltunk Kutaisiben és Koczka Tibor akkori alpolgármester úrral, hiszen felvették azt, hogy milyen nagy segítség lenne ott a vízügyi dolgokat rendezni és akkor Koczka Tibor felajánlotta a város cégét a Vasivíz Zrt-t meg a SZOVA Zrt-ét, hogy tudnának-e segíteni. Hát mosolygunk ezen valószínű, hogy nem erről van szó. Én arra kérném, hogy mire gondoltak, ha megosztaná itt a Közgyűlésben a továbbfejlesztést. Intelligens Városok Kihívás Programban örülök annak a díjnak. Örülök, mert lehet itt beszélni sok mindenről, de amikor majd gyakorlatban tényleg ezek a pályázatok a város javát szolgálják én annak fogok majd örülni. Valószínű egy úton elindultunk és remélem, hogy ez majd a város érezni fogja majd a gyakorlatban is ezeket a pályázatokat, tehát kézzel foghatóan a lakosok is érzik, hogy valamit érzünk ebből. A tanácsnok asszony nagyon aktív, hiszen ma éppen Santiago De Compostela-ban a kagyló úton, az El Camino útján vesz részt egy tanácskozáson, nagyon szép város, én is voltam kétszer ott. De nem ilyen vonatkozásban, hanem saját költségen. Jó biztos, hogy hatékonyan fog tárgyalni és eredményeket is fog elérni. Az előterjesztésben olvasok egy névhasználatot. Azért beérett az identitás erősítő program, hiszen névhasználatra kérnek most engedélyt, esetleg, akik nem olvasták az előterjesztést elmondanám, hogy miről van szó. Némethné Pálfay Bernadett az Öntő utca 20. szám alatti lakos fordult kéréssel az önkormányzatunkhoz, hogy a 11-es Huszár út 104. szám alatt található lakását „Savaria Kuckó” néven szeretné kiadni. Azért ez megmosolyogtat egy kicsit, de én is elgondolkodok, hogy a házamat hogyan nevezzem el.

**Mikrofon nélkül Dr. Horváth Attila alpolgármester**: Ágh-lak.

**Ágh Ernő városi képviselő:** Nem, itt a Savaria névhasználatra vonatkozóan majd én is meg fogom kérni. Ez most már egy kicsit mosolyogtató dolog, tényleg vegyük komolyan ezt a névhasználatot. Láttam, a bizottság úgy döntött, hogy ezt engedélyezi. Én részemről azért tartózkodni fogok ennél a szavazásnál. A másik itt a hulladék vonatkozásában azért elhangzott, hogy valóban sok szemét van. Azért azt el kell ismerni, hogy mióta bevezették a gyűjtőpalack és sörös dobozok gyűjtését, ilyeneket nem nagyon találok a városban, más jellegűt igen, de ez előrelépés. Máskor tele voltak műanyagpalackkal a parkok, de most viszik a kijelölt helyre. Ez mindenképpen egy előrelépés.

**Dr. Nemény András polgármester:** Összevonja képviselő úr?

**Ágh Ernő városi képviselő**: Köszönöm szépen egyelőre ennyi.

**Dr. Nemény András polgármester:** Képviselő úrnak annyit azért mondanék, hogy tanácsnok asszony nem a város pénzén van, ez fontos, mert a szövegkörnyezetből akár ezt is gondolhatnák, akik hallják, mert nem így van. A Kuckóval van baja, oké szíve joga, hogy szavaz. Meg fogjuk kérdezni Szuhai tanácsnok urat is, hogy miért volt Budapesten. Azt is láttuk, hogy Ágh Ernő is volt Budapesten, de azt láttuk, hogy miért, úgyhogy azt nem kérdezzük. Viszont Szuhai Viktor volt, aki még nem szólt neki adom meg a szót.

**Szuhai Viktor az Egészségügyi Szakmai Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Közgyűlés! Képviselőtársamnak válaszolnék pár mondatban. Amit az előző Közgyűlésen is elmondtam, nem csak Kutaisinek, nem csak a grúz testvérvárosunknak, hanem minden testvérvárosunknak írtunk egy megkereső levelet, hogy a már meglévő kapcsolatainkon kívül mi az, amit esetleg tovább tudjuk fejleszteni. Ezt mi javasoltuk nyilván gazdasági és kereskedelmi kapcsolatok felvételét, illetve ennek elősegítését. De bármiben partnerek vagyunk és jönnek is a visszaigazolások és meglepő módon már egy nagykövethez képest meglepő módon nagyon-nagyon gyors volt a kutaisi, illetve a grúz nagykövetasszonynak a reakciója és szinte azonnal egy héten belül kaptunk is időpontot és erre mentem el. Átbeszéltük a 10 éves kapcsolatainkat most 10 éves lesz a kutaisi testvérvárosi kapcsolatunk. Átbeszéltük a már megtörtént dolgokat, mi az, amit még esetleg tervbe vehetünk, mi az, aminek realitása van. Biztosított minket a segítségéről és a támogatásáról mindenben, ami a gazdasági, vagy a kereskedelmi kapcsolatok megkeresését, fellendítését, sőt az üzleti találkozók szervezésével kapcsolatosan is. Nagyjából ennyi, erről volt szó. Nem tudom mennyire elégítette ki válaszom? Köszönöm szépen.

**Dr. Nemény András polgármester:** Köszönöm szépen. Nagyon megmaradt egyébként itt a képviselő úrban ez a kutaisi út. Én arra emlékszem belőle csak, - hogy egy kis színes legyen már nem kell annyira oldani a hangulatot, de mégis-, hogy borús volt az idő és én bementem egy boltba és vettem egy esernyőt és egyedül csak ilyen kis pici piros esernyő volt és kijöttem vele. Ágh képviselő úr mindjárt mondta, hogy jellemző, hogy biztos nem véletlen piros esernyőt vettem. Majd egy olyan 15 perc múlva a szakadó esőben ott álltunk ketten a piros esernyő alatt. Hát ilyenek ezek a testvérvárosi utak. Most egy kicsit betekintést adtunk. Persze az ember próbálja a legtöbbet kihozni és ha a vendéglátó éppen vízügyi egyeztetéseket akar folytatni, akkor arra rezonál rá ilyenkor a delegáció. De valószínűleg akkor már tudtuk, hogy nem ez lesz a legfőbb érték a kettő város között. Szerintem Szuhai Viktor nagyon sok közös pontot talált már azóta, amiből tudunk profitálni kulturálisan és még talán még annál is több területen. Czeglédy Csabának adom meg szót.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Az csak gyorsan beszúrom, hogy teljes mértékben egyetértek Ágh képviselőtársammal abban, hogy devalváljuk a Savaria meg a Szombathely nevet. A Kulturális Bizottság ülésén éppen azt mondtam, hogy vannak kivételek, mint az egyesület, aki a szombathelyi nevet akarja fölvenni, de azért ezt a „Savaria Kuckó” -t nagyon túlzásnak érzem a magam részéről. A másik, ha már Illés Károly előhozta, azért vannak olyan hatósági személyek, akik nyomon követik, hogy Hende Csaba és köre mit csinál a közpénzek felhasználása során. Remélhetőleg eljön az ideje, amikor ez ügyben fognak tudni nyomozni. Az mondta nekem egy nyomozó ismerősöm, hogyha szeretnénk tudni, hogy válik az állami támogatásokból magánpénz, akkor nézzük a frisss.hu oldalát, hogy ott milyen egyesületek hirdetnek. A Női Erőforrás Egyesület az egyik, aki rendszeres - azért fogom így a laptopot, mert itt hoztam be és nehezen látok- a Lokál Patrióta Egyesület rendszeres hirdetője a frisss. hu-nak, van még egy nagyon régi egyesület, ez a Vaskapocs Egyesület. Mind a három ugyanarra a címre, a Széchenyi utca 1/a-ba van bejegyezve. Bődületesen sok állami támogatást kapnak. Valószínűleg én nem vagyok rendes szombathelyi és nem nagyon tájékozódok ügyekben, fogalmam sincs, hogy ők mit csinálnak. Mondom, ez a nyomozó ismerős azt mondta, hogy azért nyomon követik és a hatóságoknál remélhetőleg dokumentálva van. Én magam rendszeresen dokumentálom, hogy mikor jelennek meg ezek a hirdetések. Ahogy polgármester úr is mondta, hogy mit ér a harag hatalom nélkül, majd valószínűleg jövő április, májusban megteszem ez ügyben a feljelentést. Nagyon egyértelmű a dolog, ilyen látszat, kamu civil szervezetek, amiket vélhetőleg az önök körébe tartozók alapítanak, megkapják az állami támogatást, utána meg egy magán cégnél a frisss.hu-nál hirdetnek. Nagyjából sejthető, ez nyilván csak egy-egy következtetés a részemről, az összes ténybeli alapot egy nyomozás fogja tudni felderíteni. Még csak pár mondatot hadd mondjak polgármester úr. Remélhetőleg újságírók ellátogatnak erre a Széchenyi utca 1/a címre és akkor megnézik, hogy kik laknak ott, kicsit sok egyesület van egy címre bejegyezve, ezért ez mindig gyanús szokott lenni. Az iskolai dologra visszatérve, csak hadd tegyem helyre, amit képviselőtársam mondott. Azért a Bolyai Iskolát, a Váci és a Derkovits Iskolát nem szép egy mondatban gyermek jelentkezésszám alapján összehasonlítani. Vannak úgymond elit iskoláink, - de pontosan értettem mit mondott a képviselő úr - vannak olyan iskoláink, ahol halmozottan hátrányos helyzetű roma, illetve SNI gyermekek vannak és azért a szombathelyi szülők egy része - ezért talán nem haragszik meg rám senki – nem feltétlenül örül annak, hogyha a halmozottan hátrányos meg SNI meg esetleg roma fiatalokkal járna egy iskolába a gyermeke. Ezért vannak olyan szombathelyi iskolák, amelyek nem túl népszerűek, azonban ezen iskoláink a legfontosabb feladatot végzik el, mindenfajta szeglegáció nélkül próbálják az emberkéket művelni. Emiatt sem szabad összehasonlítani úgymond elitebb képzést folytató és úgymond válogatottabb gyermekek oktatását folytató, illetve mondjuk tipikus lakótelepi iskolát, akár a Dési, a Váci, akár a Derkovits Iskolát idehozva. Úgy tudom jegyző úrtól, hogy megalakult a sólyom munkacsoport. Arról szeretnék tájékoztatást kapni, hogy mi helyzet a galambokkal, illetve a sólyom munkacsoport járt-e valami eredménnyel az elmúlt hetekben.

**Dr. Nemény András polgármester:** Köszönöm szépen. Sajnos a másik sólyom munkacsoport tegnap pár ponttal kikapott a Bajnokok Ligájában, de ezúton is a sok meccsükhöz meg egyáltalán a továbbjutásukhoz, bejutásukhoz ide ebbe a csoportba, ahol vitézkedtek gratulálunk. A másik munkacsoportról pedig jegyző úr tájékoztat.

**Dr. Károlyi Ákos jegyző**: Kedden lesz az alakuló ülés.

**Dr. Nemény András polgármester:** Kedden szállnak föl először a sólymok. Vagy még csak így leülnek és tojást raknak. Mit csinálnak még a sólymok? Horváth Soma alpolgármester úr kért szót már korábban bocsánat, ha most adom meg.

**Horváth Soma alpolgármester**: Igen, köszönöm a szót polgármester úr. Tisztelt Közgyűlés! Engem azért megmosolyogtat, hogy a Fidesz csoport itt a civileket mennyire félti, meg nem félti. Engem is megihletett polgármester úr a Nefelejcs utcával, sokszor járok én is arra és nem felejtettem el, amikor itt ültem 2014-2019 között ellenzéki képviselőként és 2016-ban volt egy nagyon szép Szent Márton év, amikor nagyon jelentős kormányzati támogatást kapott a szombathelyi önkormányzat. A fideszes városvezetés úgy döntött, hogy ebből 93 millió Ft-ot a programok megvalósítására költ és nem a saját cégeit bízta ezzel meg, hanem ebből a 93 millió Ft-ból pályáztatás nélkül egy gencsapáti székhelyű civil szervezetet, a Szülőföld Egyesületet bízta meg és a maradék 25 millió Ft-ot pályáztatta. Mind ez úgy történt, hogy az egyesület elnöke korábban, 2014-ben a Fidesz képviselőjelöltje volt aztán utána a Kulturális Bizottság tagja, aki aztán utána, ha jól tudom lemondott az elnökségről, de ez az egyesület működtette továbbra is azt az intézményt, aminek ő az igazgatója volt. Emberként, magánemberként egyébként tisztelem őt. Azt hiszem, ezek után önök megkérdőjelezik azt, hogy hogyan használják föl a közpénzt civil szervezetek. Hát én inkább csöndben maradnék a helyükben. Még egyszer, 68 millió Ft-ot pályáztatás nélkül egy nem szombathelyi civil szervezetnek adtak szombathelyi rendezvények megvalósulására ahelyett, hogy voltak akkor is programszervező cégeink. Ez az önök hozzáállása egyébként a civil szervezetek világához, ezt mutatták meg a városvezetésük idején. Még egyszer kérem, ne sajnálják a derkovitsiaktól azt, hogy ezek a meglévő önkormányzati intézmények fenntartásra kerülnek, hogy családi nap legyen. Mindenki másnak pedig köszönöm a támogatását.

**Dr. Nemény András polgármester:** Köszönöm ügyrendiben kért Czeglédy Csaba szót.

**Dr. Czeglédy Csaba, a Szociális és Lakás Bizottság elnöke (ügyrendi hozzászólás):** Tisztelt Polgármester Úr! Tisztelt Közgyűlés! Csak a slusszpoént kihagytam a felszólalásomból, de van egy közgyűlési tag, aki erre emlékeztetett. A frisss.hu-t néztem, az impresszumát és nem fogok újdonságot elárulni. A West Media Group Kft. működteti a frisss.hu-t. Akkor felteszek egy találós kérdést, hogy vajon mi a székhelye ennek a West Media Group Kft.-nek? Kitalálták, a Széchenyi István u. 1/a. Tehát a következő történt, a három egyesület, aki kap rahedli sok pénzt a szombathelyi adófizetőktől állami beiktatással az egyesületek után ugyanazon székhelyre bejegyzett frisss. hu-t működtető Kft.-nél meg elköltik és akkor egy másik kör meg hazaviszi. Egyébként Ódor Péternek és Kovács Károlynak hívják többek között azt a két egyesületi elnököt és ez biztos az én szégyenem, biztos még sok időt nem vettem részt Szombathely közéletében, hát én nem tudom, hogy ezek az urak milyen fontos civil szervezeti tevékenységet végeznek. De a rahedli sok pénzzel kitömött egyesületeket többek között ez a két fiatalember vagy idősebb viszi, illetve ahogy Putz Attila is mondta, a nagyszerű bucsui polgármester felesége pedig ezt a Női Erőforrás Egyesületet, aminek már a neve is vicces. Az kevésbé vicces, hogy a frisss.hu-n hirdetnek, nem csinálnak semmit. Sajnos ennek az ügynek is lesznek következményei, már csak 12 hónap.

**Dr. Nemény András polgármester:** Köszönöm szépen. Vagy nem tudjuk, ugye. Mert emlékszem, az előző ciklusban is volt ilyen, hogy már csak ennyi hónap, aztán utána újra indult a számláló.

**Mikrofon nélkül Dr. Czeglédy Csaba, a Szociális és Lakás Bizottság elnöke:** A remény hal meg utoljára.

**Dr. Nemény András polgármester:** Megadom a szót Kelemen Krisztián elnök úrnak.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót. Tisztelt Polgármester Úr! Tisztelt Közgyűlés! Tájékoztatom a Tisztelt Közgyűlést, hogy a Szombathelyi Kábítószerügyi Egyeztető Fórum márciusi ülésén a fórum új szakmai társelnököt választott Némethné Dr. Zsigó Zita rendőr alezredes személyében, aki a Vas Vármegyei Rendőrfőkapitányság Bűnügyi Igazgatósága Bűnmegelőzési alosztályának a vezetője. A Szombathelyi Kábítószerügyi Egyeztető Fórum egy teljesen új megközelítésben, szemlélettel, illetve lelkesedéssel fog a továbbiakban tevékenykedni. Természetesen az ülésen megköszöntem a korábbi szakmai társelnöknek, Tóth Balázsnak az áldozatos munkáját, aki 2021 óta látta el ezt a feladatot. Hétfőn a Bűnmegelőzési, Közbiztonsági és Közrendvédelmi Bizottság megtartotta ülését. Nagyon sok mindenről szó volt, de itt most jegyző urat szeretném kiemelni és megköszönni tájékoztatását, munkáját, illetve a hivatali dolgozók munkáját is az Uránia udvarban működő, tevékenykedő szórakozó helyek kapcsán. Ebben egy elég komoly előrelépés történt, de erről majd Lukács Dániel képviselőtársam fog beszámolni. Az biztos, hogy nagyon sokat foglalkoztunk ezzel a kérdéskörrel, személyes megbeszéléseket hívtunk össze ez ügyben és a fejleményekről képviselőtársam fog majd beszámolni. Köszönöm szépen.

**Dr. Nemény András polgármester:** Köszönöm szépen elnök úr. Akkor még nem adom meg Lukács Dánielnek a szót, mert Németh Ákos már régebb óta kért. Tanácsnok úr parancsoljon.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Köszönöm a szót. Tisztelt Polgármester Úr! Tisztelt Közgyűlés! Egy kicsit Czeglédy Csaba mondanivalójára rácsatlakozva én is szeretném felhívni a figyelmet arra, hogy azok, akik most ilyen lelkesen hozzájárulnak ezekhez a közpénzeknek, hogy elveszítse közpénz jellegét, ki gondolta volna, hogy Matolcsy György által vezetett Magyar Nemzeti Bank után éppen most nyomozást rendeltek el, 500 milliárd Ft sorsa kérdéses. Biztosan sokan látták a Wall Street farkasát azt a filmet, amiben Leonardo DiCaprio játszik az ennek a pénznek a hatodáról szól, tehát 6-szor annyi pénz sorsa kérdéses, mint amiről Martin Scorsese egy filmet csinált. Úgy, hogy 400 Ft a dollár, ezt tegyük hozzá. Hogy egy picit érthető legyen, ebből ötezerszer lehet megépíteni a nárai bicikli utat 3850 évig lehet finanszírozni az ELTE-ét így az önkormányzati támogatást, 50 év Szombathely iparűzési adója úgy, hogy abból még levonják a szolidaritási adót, tehát még a szolidaritási adó is benne van, illetve 100-szor fel lehetne újítani a Gothard- kastélyt. Itt azért egy elég komoly összegről van szó, de én megértem azt is, hogy önök itt erre a 3 millió Ft-ra figyelnek, és azt gondolom, hogy ez helyes is. Teljesen igazuk van. Köszönöm szépen.

**Dr. Nemény András polgármester:** Köszönöm szépen tanácsnok úrnak. Nem tudom, egyébként Horváth Gábor, ha visszamennék az időben, előhozná-e ezt a témát még egyszer így. Nem ő hozta elő? Van más témánk is. Lukács Dániel is úgy érezte hirtelen, hogy akar beszélni róla és akar is.

**Lukács Dániel városi képviselő**: Tisztelt Polgármester Úr! Tisztelt Közgyűlés! Köszönöm a szót. Először is hadd jelezzem, hogy pártelköteleződéstől függetlenül mindenfajta egyesület Gasztro Fesztiválján nagyon szívesen részt veszek. Nem gondoltam volna, hogy a sólyom csoportban én is érdekelt leszek, de több lakossági megkeresés után, mind a galambok és mind a Pelikán parki varjak esetében is kaptam lakossági megkeresését. Arra hivatkozva, hogy Magyarországon például Pécsen volt már arra példa, hogy a varjak ellen héjakat vetettek be. Ennek a sikerességi rátáját nem ismerem, de bármilyen kezdeményezésre én is rá fogok csatlakozni. Ismerkedjünk meg a tényekkel, a lehetőségekkel és én ebben aktívan részt szeretnék venni. Uránia udvarral kapcsolatban abban bízom, hogy talán utoljára kell ezzel foglalkozni ilyen léptékben, mert úgy érzem, hogy komoly előrelepéseket tettünk így 3 hónap után, ahol rengeteg megbeszélés, lakossági fórum, bizottsági ülések foglalkoztak ezzel a témával. Szóval örömmel jelenthetem, hogy minden esetben komoly előrelepések születtek. A Premier nevezetű vendéglátóegység a lakossági visszajelzéseket meghallva és a saját érdekeit is figyelembe véve úgy döntött, hogy az emeleti padláshelyiségben a táncos zenés rendezvényeket nevezzük úgy, hogy discokat a múlt a héten befejezte. Ez volt talán az egyik legkritikusabb probléma, hiszen a basszus hang az nagyon fölerősödött az Uránia udvar és környéken élők ingatlanjaiban.

**Dr. Nemény András polgármester:** Helyette mást fog csinálni?

**Lukács Dániel városi képviselő:** Természetesen a vendéglátást folytatja, de ezt a legzajosabb tevékenységét befejezi.

**Dr. Nemény András polgármester:** Helységnek lesz mondjuk másik funkciója?

**Lukács Dániel városi képviselő:** Igen. Profilt vált, nevezzük így. A másik helyiség Red Room néven futó, ők is igyekeznek mindent elkövetni, hogy a zajterhelést csökkentsék. Lejjebb tekerték a hangerőt, zajvédő függönyöket használnak, voltak külső hangszórók az utcára, ezeket a múlt héten le is szerelték. Igyekeznek egy ilyen kétkapus beengedést alkalmazni, hogy az ajtónyitásoknál se hallatszódjon ki annyira a bent lévő zaj. A tapasztalatok azt mutatják, hogy valóban csökkent itt mindenfajta zajterhelés. Közterület-felügyeletnek nagyon hálás vagyok, akik most áprilistól kezdve beköltöznek ide a belváros szívébe a Kossuth Lajos utcára és Városrendészet néven fogják folytatni a tevékenységüket. Ők is aktívan részt vesznek, hogy ne egy vigalmi negyed legyen itt a belvárosban és fenntartsák a közrendet az Uránia udvarban és mindenhol máshol is természetesen. Nagyon hálás vagyok a hivatal dolgozóinak, akik az éjszakáikat áldozták arra, hogy mérésekkel, ellenőrzésekkel biztosítsák a lakóknak a nyugalmát. Külön köszönöm jegyző úrnak meg Kelemen Krisztián tanácsnok úrnak is az aktív közreműködést. Ők felkérték a rendőrséget is, hogy ők is aktívan részt vegyenek ebben a folyamatban. Az bizalmunk innentől kezdve, hogy a panaszok, innentől nem fognak ilyen sűrűn vagy meg is szűnnek, vagy nem fognak ilyen sűrűn beérkezni és végre nyugalmas éjszakákat tölthetnek az Uránia udvar és környékén lakók a belvárosban. Köszönöm szépen a szót.

**Dr. Nemény András polgármester**: Köszönöm szépen képviselő úr. Ez valóban egy nagyon nehéz kérdéskör úgy általában, hiszen jogos igény, hogy tudjanak hova menni a fiatalok szórakozni, ugyanakkor bármelyikünk közelében, ahol élünk és aludni szeretnénk ilyen zaj lenne éjszaka, az meg elviselhetetlen teher, ha a kettő egymással ellentétben áll, akkor lépni kell. Én azt gondolom nem kell, hogy ellentétben álljon, csak be kell tartani bizonyos előírásokat. Mi pedig itt a fokozatosság elvét betartva próbáltunk a tulajdonosokkal egyeztetni, aztán utána egy kicsit keményebb fellépést kellett alkalmazni. Azt gondolom, hogy fogunk is mindaddig, amíg ez teljesen megnyugtatóan nem zárul le, ez a dolgunk. Én is köszönöm mindenkinek, ez plusz munka, óra, idő, éjszakai ellenőrzés, jegyző úr személyesen is jelen volt, azért ez egy olyan folyamat, amit menedzselni is tudni kell kulturáltan, de határozottan és az elszántság ez megvan bennünk a jövőre nézve is. Persze képviselő úrnak is köszönöm a munkáját, de neki ez dolga is, hogy a saját körzetében - ahogyan fogalmazott - ne legyen vigalmi negyed, ez föl se merült. Nem is tudom, honnan jött az ötlet, de semmiképpen se legyen nagy zajterhelés.

**Mikrofon nélkül Dr. Horváth Attila alpolgármester:** Attila, legalább ezt megúsztuk.

**Dr. Nemény András polgármester:** Jegyzőkönyvön kívül valamit mondott Horváth Attila. Szerintem ez a Gasztro Fesztivál lehetőség ez mindenkiben megmaradt, nagyon úgy érzem és ez túl széles spektrum. Nagyon mosolyog Ágh Ernő, azt látom. Horvát Attila viszont most szólni is szeretne, meg is adom neki a lehetőséget.

**Dr. Horváth Attila alpolgármester:** Köszönöm szépen polgármester úr. Tisztelt Közgyűlés! Én csak teljes mértékű együttérzésemet szeretném kifejezni Illés Károlynak, hát nem lehet egyszerű. Az, hogy most már nem frakcióvezetőként, de csoportvezetőként folyamatosan próbálja menteni, amit képviselőtársa elmond, tényleg szép munka. Csak az van, hogy én azért emlékszem arra a rendkívül rossz, szörnyű történetre, a pedofil botránnyal kapcsolatos posztra, ott ugyan félrenyomtam a telefonom és nem tudom milyen véletlenül tettem nevető jelet. Aztán két Közgyűléssel ezelőtt az volt, hogy Lázár Jánosban nem bízik a Fidesz egyik képviselője és különben is majd csak akkor hiszi el az utat, hogyha átgurul rajta. Most pedig ez, hogy ne adjunk pénzt a rendőrség működtetésére, hogy ne legyen családi nap és zárjon be a nyugdíjas klub. Ezt szépen kimentette egyébként tisztelt volt frakcióvezető úr azzal, hogy nem erről szólt a történet, de abból lett ez az egész. Én nem tudom eldönteni azt, hogy ez tisztelt képviselő úrnál, Horváth Gábor képviselő úrnál, hogy ez miért van, hogy ez most rosszindulat, vagy felkészületlenség, vagy van egy harmadik ok, de én azt nyilván most hadd ne mondjam ki, hogy mire gondol itt mindenki a teremben. Ami miatt szót kértem, a másik ok, az Ágh Ernő képviselő úr. Annyi, hogy szerintem a kormány azt jól csinálja, hogy bevon olyan tevékenységeket is gazdaságfejlesztésbe, ami eddig nem volt. Régen Külügyminisztérium volt, most Külgazdasági és Külügyminisztérium. Ennek látjuk eredményeit, nem feltétlenül értünk vele mindig egyet, lásd akkugyárak, de azt tény, hogy ezt csinálják. Szuhai Viktor képviselőtársam, amikor erről beszélt, akkor ugye van egy ilyen beszélgetésünk a Kamarával, aminek pontosan az lenne a lényege, hogyha már van egy élő, jellemzően kulturális kapcsolat testvérvárosokkal és városvezetőkkel, ha nekünk van testvérvárosi polgármesterrel, akár Kutaisiben, nem tudom bárhol, de van egy élő kapcsolatunk, akkor nyilván lényegesen egyszerűbben tudunk beszélgetéseket kezdeményezni a testvérvárosokban lévő vállalkozásokkal. Aztán, hogy ennek lesz-e konkrét eredménye, azt nem lehet így megmondani ebben a körben, de ha már egyszer van egy élő, működő kulturális kapcsolat, arra ráfeküdve a Kamarával közösen gazdasági kapcsolatokat megpróbálunk elősegíteni. Ennyi a nagy mestertervünk. Köszönöm.

**Dr. Nemény András polgármester:** Köszönöm szépen alpolgármester úrnak. Illés Károly személyes megszólítása okán.

**Illés Károly a Költségvetési Ellenőrző Szakmai Bizottság elnöke (ügyrendi hozzászólás):** Köszönöm a szót polgármester úr. Tisztelt Közgyűlés! Csak személyes megszólítás kapcsán kértem szót. Egyrészt Horváth Gábor képviselőtársam nem szorul védelemre, meg tudja magát védeni. Az én hozzászólásom nem ez irányú volt, de ha már itt tartunk, én úgy gondolom, hogy ez a hangnem nem idevaló és nem a Közgyűlés elé. Én sem állok neki becsmérelni alpolgármester úrnak a képviselőtársait, lenne kit bőven, nem teszem. Már csak a létszám okán is lenne bőven, de nem teszem. Legyen egy kis pozitív is a hozzászólásomban. Kérem, ön se tegye. Visszatérnék arra, amit Horváth Gábor mondott és amit én is elmondtam. Nem azt mondtuk, hogy ezek a tevékenységek szűnjenek meg, mi azt mondtuk, ezt a tevékenységet egyrészt direkt az önkormányzat tudná finanszírozni. Azt mondtuk, hogy egy újonnan alakuló egyesület, amiben ráadásul képviselők vannak, várjuk meg, hogy tevékenykedjen, 1 év működést minden egyes egyesületnél meg szoktuk várni a korábbiakban is. Át tudtuk volna hidalni ezt az időszakot. Még egyszer mondom, ha a régi egyesületben minden rendben van, azt is újra lehet éleszteni, lehet bele tagokat delegálni én úgy gondolom, hogy azt is működővé lehetne tenni. Köszönöm szépen.

**Dr. Nemény András polgármester:** Azért vagyok itt kicsit ebben elnézőbb, mert emlékszem rá, amikor itt egy fél napot az ovifoci programról vitatkoztunk.

**Mikrofon nélkül Dr. Horváth Attila alpolgármester:** Mi voltunk.

**Dr. Nemény András polgármester:** Igen. Fordított felállásban tehát van ilyen. Csak mondjuk ha az embernek nagy múltja van korábban, akkor könnyebben előjönnek olyan dolgok is, amit utána hirtelen nem számol és a nyakába kap. Ezzel mindannyiunknak kell számolni, mert ez fordítva is egyébként pont így meg tud történni. Az pedig, hogy - alpolgármester úrra nézek - Horváth Gábor éppen mikor, mit mond, azt szerintem nem érdemes így jegyzőkönyvezni, hogy éppen kitől határolódik el. Szerintem a ciklus végére saját magától is el fog majd határolódni, de megvárjuk ezt saját magunk is. Már csak egy hozzászólónk van, Németh Ákos tanácsnok úr.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Itt a hangnemmel kapcsolatban szerintem annyi, hogy azért ha egy kicsit körbenézünk az országban, hát itt azért van minden a pultok szétverésétől kezdve, poloskázáson át, tényleg egészen elképesztő jelenetek, füstgránát. Ahhoz képest szerintem itt Szombathelyen elégé kulturált mederben folynak a viták. Én azt gondolom, hogy ez közös értékünk, tehát ezt próbáljuk megőrizni. Amit igazából szerettem volna, az a Herényi virágúttal van kapcsolatban csak ez az 500 milliárd Ft egy kicsi letérített az előbb. Ahogy Horváth Gábor képviselőtársam is elmondta, április 26-27-én lesz a Herényi Virágút. A JustNature program keretei között egy ingyenes workshopot tervezünk azoknak, akik erre fogékonyak és akit érdekel: hogy lehet egy fenntartható kertet megtervezni. Ez egy remek program lesz, mindenkit biztatok rá, hogy nézze meg. Regisztráljon be, hiszen akik beregisztrálnak, azoknak biztos helyük lesz, de ha maradnak üres helyek, akkor még ott a helyszínen. Ez vasárnap lesz, 14 órakor kezdődik és 16.30-ig tart, úgyhogy bíztatok mindenkit, hogy vegyen részt rajta. Köszönöm szépen.

**Dr. Nemény András polgármester:** Köszönöm szépen. Jelentkezőt nem látok, a vitát lezárom. Egy pár kommentünk van. Nekem csak annyi, most az jutott eszembe Németh Ákos tanács úrral kapcsolatban, hogy Ágh Ernő vetette föl, hogy szeretne örülni uniós források megvalósulásának. Hát akkor menjen el a Százhold játszótérre, ahol kiváló lehetőség van, vigye el az unokákat és élvezzék együtt az Európai Unió forrásából megvalósuló természetközeli játszóteret. Biztos, hogy nem fog csalódni benne. Szerintem egy nagyon szép közegben tudnak értékes időt együtt tölteni a családdal. László Győző alpolgármester úr.

**Dr. László Győző alpolgármester**: Köszönöm a szót. Tisztelt Polgármester Úr! Tisztelt Közgyűlés! Részben polgármester úr elmondta a mondanivalómat, én is ezt szerettem volna Ágh Ernő képviselőtársunknak mondani. Én azt gondolom, minden elismerésnek örülni kell képviselő úr, főleg, hogyha ez egy európai szintű elismerés. Azt gondolom, hogy erre ön is büszke lehet, hogy a városát így elismerik. Én arra bíztatom, vegyen részt ezekben a munkákban. Higgye el, nem egy rossz dolog. A másik, az egy személyes megjegyzés. Mindig figyelem képviselő urat, mert rutinos képviselő, jól megérzi az idők szavát. Én emlékszem, annak idején a szivárvány koalíciós táborban is az elsők között jelent meg, aki ezt mondta és most is látom, hogy elkezdett egy építkezést, de vigyázzon, mert a tégláról téglára azért az nem az ön asztala. Horváth Gábor képviselő úrhoz is szeretnék csatlakozni. Köszönöm a felvetéseket. Ha ezeket privátban elküldi, akkor hasznosabban tudunk dolgozni, mert addig nyilván az ember él azzal a gyanúperrel, hogy egy kis politikai felhang van benne, de mondjuk azt, hogy nem és akkor mondjuk azt, hogy dolgozunk együtt közösen valamennyi városrészért, a sajátomért különösen, a saját választókerületemért. Abban is csatlakoznék önhöz, illetve Németh Ákos tanácsnok úrhoz is, jöjjenek a Herényi Virágútra, nagyon jók lesznek a programok. Én azt gondolom, hogy erre a pár napra ez a városrész válik Szombathely házigazdájává és azt hiszem, mi herényiek jó házigazdák vagyunk és tényleg számos jó program lesz. Köszönöm a herényiek szervező munkáját, amit Németh Ákossal is sikerült összekötni, de lesz még számos jó program. Itt még Lukács képviselő úrra nézek a szórakozás kapcsán. Igen, ott is ebben a pár napban kérjük a lakosság türelmét, mert ezzel is szokott gond lenni, de én ezt megértem, hiszen sok évig azoknak a táborát gyarapítottam, akik szórakozni jártak, sajnos most már érzem, egyre többször sodródok át abba a táborba, akik viszont aludni szeretnének. Én azt gondolom, hogy aki szórakozni akar, az még most tegye meg, akik ott élnek egy kis türelmet kérünk tőlük Herényben és jók lesznek a programok. Én azt gondolom, hogy mindenki megtalálhatja benne a számítását. Köszönöm szépen.

**Dr. Nemény András polgármester:** Köszönöm szépen alpolgármester úrnak. Az aludni, azon az éjszakait érti, még abba a táborba nem tartozik bele, amelyik délután alszik.

**Dr. László Győző alpolgármester**: Nem.

**Dr. Nemény András polgármester:** Horváth Soma alpolgármester úr.

**Horváth Soma alpolgármester:** Köszönöm a szót polgármester úr. Tisztelt Közgyűlés! Békésen, de tényleg a mi ovifocink ez az egyesületi dolog. Nekem közben írt a korábbi egyesület elnöke egy levelet, amiben egyrészt leírta, hogy amit most el fogok mondani, azt úgy tudom, hogy levélben is a Horváth Gábor képviselőt, aki elindította a témát tájékoztatta. Csak egy fontos tény, csak azért, mert itt ez merült fel, hogyan lehet meg nem lehet tagokat felvenni. Ennek az egyesületnek az alapszabálya kimondta, hogy csak határozatképes Közgyűlés, vagy taggyűlés vehetett volna fel új tagokat az egyesületnek. A probléma az volt képviselő urak, hogy lecsökkent a létszám, nagyon sokan meghaltak, nem akartak ezzel foglalkozni, kiléptek ebből a szervezetből, volt, aki nyugdíjas lett és nem kart nyugdíjasként se ilyen jellegű dolgokkal foglalkozni. Egész egyszerűen nem tudtak volna új tagokat felvenni így ez az érv az ebből a szempontból bocsánat, de „marhaság”. Bocsánat a kifejezésért, de ez a tény. Köszönöm.

**Dr. Nemény András polgármester:** Igen ettől meg is ijedt alpolgármester úr, hogy leült gyorsan. Mivel lezártuk a vitát, ezért most szavazás következik. Megyünk sorban, az első határozati javaslatunk az I/I., amiről eddig ilyen sokat beszéltünk, a Derkovits Városrészért Egyesülettel feladat-ellátási megállapodás megkötése, erről szavazunk most.

Megállapítom, hogy a testület 13 igen, 0 nem, 4 tartózkodással - *1képviselő távol van* - elfogadta a javaslatot és a következő határozatot hozta:

**63/2025. (III.27.) Kgy. számú határozat**

1. A Közgyűlés a településrészen élők érdekeit szem előtt tartva egyetért azzal, hogy a Derkovits Városrészért Kulturális és Szociális Egyesülettel az előterjesztés melléklete szerinti feladat-ellátási megállapodás megkötésre kerüljön.
2. A Közgyűlés egyetért a Derkovits Városrészért Egyesület „t.a.”-val fennálló feladat-ellátási megállapodás megszüntetésével akként, hogy 2025. évre a Derkovits Városrészért Egyesület „t.a.”-nak önkormányzati támogatást nem biztosít.
3. A Közgyűlés felhatalmazza a polgármestert, hogy az 1-2. pontok szerinti megállapodásokat aláírja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal (1-2. pontok vonatkozásában)

2025. április 15. (3. pont vonatkozásában)

**Dr. Nemény András polgármester:** Jön a következő határozati javaslatunk. Ez még mindig a Derkovits Városrésszel kapcsolatos I/II., erről is szavazunk, ez helyiség használatra vonatkozik. Erről szavazunk most.

Megállapítom, hogy a testület 17 egyhangú igen szavazattal - *1képviselő távol van* - elfogadta a javaslatot és a következő határozatot hozta:

**64/2025. (III.27.) Kgy. számú határozat**

1. A Közgyűlésa nemzeti vagyonról szóló 2011. évi CXCVI törvény 11.§ (13) bekezdésében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 7. és 8a. pontjaiban, valamint Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontjában foglaltak alapján a szombathelyi 2804/20 hrsz.-ú, 17 m² nagyságú felépítmény, valamint a szombathelyi 2804/10/A/81 hrsz.-ú, természetben a Szombathely, Szűrcsapó u. 24. szám alatt található, 42 m² alapterületű, „egyéb helyiség” megnevezésű ingatlan ingyenes használatát engedélyezi a Derkovits Városrészért Kulturális és Szociális Egyesületrészére 2025. április 1. napjától 2030. március 30. napjáig terjedő 5 év határozott időtartamra az alapszabályában meghatározott közfeladatok ellátásának és működésének elősegítése céljából.
2. A Közgyűlés felkéri a polgármestert, hogy a Derkovits Városrészért Egyesület „t.a.”-val fennálló ingyenes használatba adási megállapodások megszüntetése érdekében tegye meg a szükséges intézkedéseket, és felhatalmazza a Derkovits Városrészért Kulturális és Szociális Egyesülettel az 1. pont szerinti, ingyenes használatra vonatkozó megállapodások aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Most a Kutyamenhely Alapítvány kuratóriumi tag cseréről, erről szavazunk most.

Megállapítom, hogy a testület 17 egyhangú igen szavazattal - *1képviselő távol van* - elfogadta a javaslatot és a következő határozatot hozta:

**65/2025. (III.27.) Kgy. sz. határozat**

1. Szombathely Megyei Jogú Város Közgyűlése a 26/2025. (II.27.) Kgy. számú határozatának 1. pontját úgy módosítja, hogy a Kutyamenhely Alapítvány kuratóriuma új tagjának – Joó Ágota Anna helyett – Somlai Luca Petrát választja meg. A megválasztás a jogszabályban előírt elfogadó nyilatkozat megtételével válik hatályossá.
2. Szombathely Megyei Jogú Város Közgyűlése a 26/2025. (II.27.) Kgy. számú határozatának 2. pontját úgy módosítja, hogy a Kutyamenhely Alapítvány felügyelő bizottsága új tagjának – Somlai Luca Petra helyett – Joó Ágota Annát választja meg. A megválasztás a jogszabályban előírt elfogadó nyilatkozat megtételével válik hatályossá.
3. A Közgyűlés felkéri a polgármestert, hogy a fenti módosításokkal egységes szerkezetbe foglalt alapító okiratot aláírja, és a Szombathelyi Törvényszéken az Alapítvány adataiban történt változások nyilvántartásba vétele iránt a szükséges intézkedéseket tegye meg.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. május 31.

**Dr. Nemény András polgármester:** Most a Szombathely Megyei Jogú Város Polgármesteri Hivatala módosító okiratának az előterjesztéséről szavazunk.

Megállapítom, hogy a testület 17 egyhangú igen szavazattal - *1képviselő távol van* - elfogadta a javaslatot és a következő határozatot hozta:

**66/2025. (III. 27.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város Polgármesteri Hivatala módosító okiratát az előterjesztés 1. számú melléklete szerinti tartalommal, módosításokkal egységes szerkezetű alapító okiratát az előterjesztés 2. számú melléklete szerinti tartalommal elfogadja. A Közgyűlés felhatalmazza a polgármestert, hogy a módosító és a módosításokkal egységes szerkezetű alapító okiratot aláírja, és azoknak a Magyar Államkincstárhoz történő benyújtásáról gondoskodjon.

**Felelős:** Dr. Nemény András polgármester

Dr. Károlyi Ákos jegyző

(a végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** 2025. április 30.

**Dr. Nemény András polgármester:** Most a kiegészítő határozati javaslatokról szavazunk, ebből is az egyesről, az átruházott hatáskörben hozott intézkedésekről adott tájékoztatás elfogadásáról, erről szavazunk most.

Megállapítom, hogy a testület 17 egyhangú igen szavazattal – *1 képviselő távol van* - elfogadta a javaslatot és a következő határozatot hozta:

**67/2025. (III.27.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester**: Most jön a II. számú határozati javaslat, az inkriminált „Savaria Kuckó” -ról szól a szavazás, szavazunk most.

Megállapítom, hogy a testület 10 igen, 1 nem, 5 tartózkodással – *1 képviselő távol van, 1 képviselő nem vett részt a szavazásban* - elfogadta a javaslatot és a következő határozatot hozta:

**68/2025. (III.27.) Kgy. számú határozat**

A Közgyűlés – a városnév használatának szabályairól szóló 16/1994. (VI. 9.) önkormányzati rendelet 4. § (1) bekezdése és a Városstratégiai, Idegenforgalmi és Sport Bizottság 56/2025. (III.25.) VISB számú határozata alapján – **engedélyezi,** hogy Némethné Pálfay Bernadett 9700 Szombathely, Öntő u. 20. szám alatti lakos a Savaria nevet a 11-es huszár út 104. szám alatt található, kiadandó lakása vonatkozásában „Savaria Kuckó” formájában használhassa annak működése időtartama alatt.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Jön a III. számú határozati javaslatunk „Szombathelyi Társas-, Kártyás- és Szerepjátékos Egyesület”. Ezzel nem volt probléma? Erről szavazunk most.

Megállapítom, hogy a testület 17 egyhangú igen szavazattal - *1képviselő távol van* - elfogadta a javaslatot és a következő határozatot hozta:

**69/2025. (III.27.) Kgy. számú határozat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése és a Kulturális, Oktatási és Civil Bizottság 39/2025. (III.25.) KOCB számú határozata alapján – **engedélyezi,** hogy a 9789 Sé, Várhegyi Károly utca 14. székhelyű, Takács Gergő által képviselt civil szervezet elnevezésében -i képzővel ellátva használhassa a Szombathely szót, „Szombathelyi Társas-, Kártyás- és Szerepjátékos Egyesület” formában, visszavonásig terjedő időtartamban.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**Dr. Nemény András polgármester:** Most az egészet egyben teszem föl szavazásra. Erről szavazunk most.

Megállapítom, hogy a testület 13 igen, 0 nem 4 tartózkodással – *1 képviselő távol van* - elfogadta a javaslatot és a következő határozatot hozta:

**70/2025. (III.27.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

***2./ Javaslat Szombathely Megyei Jogú Város hosszú távú fejlesztési tervének, gazdasági programjának elfogadására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. László Győző alpolgármester*

*Horváth Soma alpolgármester*

**Dr. Nemény András polgármester:** A következő napirendi pontunk az úgynevezett ciklusprogramról szól. Nem fogok hosszú bevezetőt tartani, aki elolvasta az anyagot, úgyis minden részletre vonatkozóan tudja, hogy milyen elképzeléseket terjesztettünk elő a következő 5 évre. Azért annyit hozzá kell tenni az elmúlt 5 évnek a tapasztalatából, hogy valójában 5 évre előre tervezni ebben a világban, amiben élünk, nem lehet. Aki felelősen azt merné mondani, hogy minden így lesz, ahogy szeretnénk, az biztos, hogy nem mond igazat, vagy nincs tisztában azzal, hogy milyen világban élünk. Ha csak az előző 5 évet nézzük, akkor is olyan külső történések voltak, amiket egész egyszerűen nem tudtunk befolyásolni, meg fölülírták minden korábbi elképzeléseinket, és folyamatos újratervezésben voltunk. Én azt gondolom, hogy újratervezésben egyébként jók vagyunk. Hogyha válsághelyzet van, vagy nehéz helyzet van, akkor nagyon gyorsan tudunk reagálni, és fel tudjuk állítani azokat a hatékony csapatokat, akik a megfelelő feladatokat mindig el tudják látni, ezért mindig nagy társadalmi támogatással próbálunk felhatalmazást kapni, minél több embert bevonni, nem kisajátító módon eljárni. Én azt gondolom, hogy ennek is köszönhető volt ez a választási eredmény, amit nagy tisztelettel ezúton is megköszönünk. És hogyha a jövőben fennállnak még nehéz helyzetek, akkor is számíthatnak ránk a szombathelyiek. Az a baj, hogy nehéz helyzet már most is fennáll, látjuk, hogy ezt a gazdasági környezetet, amiben létezünk, ami nem áll meg a város határánál, még Magyarországnál sem, hanem uniós, sőt még nagyobb kitekintésbe nézve is aggasztó, azt valamilyen módon a helyi működésünkben is kezelni kell. Ez jelen pillanatban azt jelenti, hogy hihetetlen sok olyan működési forrást veszítünk el, ami a városnak a korábbi üzemszerű működéséhez is szükséges volt, azaz a kötelező feladataink ellátása is sok esetben nagy nehézséget okoz nekünk. Azokat a plusz feladatokat, amik nem kötelező feladatok, - papíron, de elvárásként, meg belső elvárásként is megjelennek - amitől egy város az város, azoknak az ellátását sem szeretnénk feladni, de sajnos pontosan ugyanolyan minőségben, ahogy korábban volt, nem tudjuk ellátni. Azon dolgozunk, legalábbis ez az év erről fog szólni, hogy minden értékünk megmaradjon, és minél elfogadhatóbb színvonalon tudjunk szolgáltatni. És hogy megpróbáljuk megtalálni azokat a gazdasági lehetőségeket, amivel az elveszett forrásokat ki tudjuk egészíteni. Ez egy ilyen mindennapos munkát jelent, ezt így kell elképzelni, amit a korábbi bevezetőmben mondtam. A Versenyképes Járások Program is tulajdonképpen ennek a része, mert minden visszanyert forrást fel tudunk használni olyan célokra, amit egyébként mi magunk valamennyien a korábbiakban fontosnak tartunk. Én meghatároztam a ciklusindító beszédemben azt, hogy milyen várost képzelünk el, ezeknek az irányvonalait látjuk jelen pillanatban ebben a ciklusprogramban. Nagyon sok fontos dolgot gondoltunk, nem belemenve a részletekbe, de amit a beszéd elején is elmondtam, vagy a Közgyűlés elején is, pont ez a zöld, fenntartható, a klímaváltozáshoz igazodó város, ami egyébként legyen biztonságos város is, amennyire csak lehetséges, legyen szolidáris város, amennyire csak lehetséges. Próbálunk a nemzetközi kapcsolatainkból minél több forrást és lehetőséget behozni a városba, és próbálunk partnerséget találni mindenhol, akik csak partnerként szintén figyelembe vesznek minket. Itt külön kihangsúlyoztam a Megyei Jogú Városok Szövetségét, ahol azóta megválasztottak társelnöknek, és ez egy sokkal nagyobb mozgásteret ad, és én azt láttam, hogy valódi lehetőséget ad arra, hogy a kormányzattal érdemben ne csak egy városként, hanem több várossal együtt tudjunk tárgyalni. A következő feladatunk éppen, amit magunknak kitűztünk, és egyhangúlag elfogadtuk, hogy a szolidaritási adónak a kiszámítási módján tudjunk változtatni, a képleten is, amelyik egyébként sújtja a városunkat. Hogy csak egy példát ne mondjak, fogyatkozik a lakosság, legalábbis papíron, valójában azonban sokkal többen vagyunk itt, és amikor kiszámolják, hogy mennyi szolidaritási adót kell fizetnünk, akkor ott a fogyó lakosság, de ugyanannyi feladatot kell ellátnunk, az azt jelenti, hogy sokkal több szolidaritási adót kell fizetnünk, mint amit egyébként valójában kéne. Ez tipikusan a nyugat-magyarországi városok problémája. Például ez ellen szeretnénk fellépni közösen, Fehérvár, Debrecen és felsorolhatnám még más városoknak a polgármesterével, akik egyébként ezt a sorsot osztják. Mert azt gondoljuk, hogy túl nagy teher jelen pillanatban a szolidaritási adó és főleg úgy, hogy a kötelező feladatainkhoz a korábbi finanszírozást sem kapjuk meg. De most, hogy egyeztettem a kistelepülésekkel, látom, hogy a falvaknak is egy nagyon komoly problémát okoz például a közétkeztetés azzal, hogy nagyon sokan veszik olyanok igénybe az ingyenes szolgáltatást, akik egyébként meg nem lennének rá jogosultak. Egy faluban még jobban ismerik azt, hogy kinek milyen lehetőségei vannak, de mégis igénybe veszik az ingyenes szolgáltatást. Ki kell termelni a településnek, az infláció leginkább ezt a területet sújtja, egyre több hozzájárulást kell adni nemcsak a szülőknek, hanem az önkormányzatoknak is, és ez elveszi a forrást minden mástól. És akkor sorolhatnám még azokat a kötelező feladatokat, amik nagyságrendekkel nőttek ebben az inflációs környezetben az elmúlt években. Na, ehhez képest szeretnénk olyan célokat meghatározni, amik viszont nemcsak a máról szólnak, hanem a holnapról, holnaputánról is. Tipikusan ilyen a klímaváltozáshoz való alkalmazkodás, vagy a folyamatos fenntartása a biztonságnak, vagy pedig az egészséges élethez való hozzáférés, és ennek a szemléletnek a terjesztése, ami valószínűleg pénzben kevesebbe kerül, viszont a fontosságát tekintve meg akár emberi életekbe is mérhető. Hogyha ezt jól csináljuk, azaz, akkor ennyivel többet élnek Szombathelyen emberek, és jobb minőségben élnek emberek. Hogyha ezt így ki tudjuk terjeszteni, és meg tudjuk értetni az emberekkel, hogy mindez miért fontos. A nemzetközi kapcsolataink is fontosak, ahogyan elmondtam, és az európai uniós forrásokat is szeretnénk minél nagyobb részben lehívni. Mi mindent megtettünk a TOP Program keretében, amit egy város megtehet. Sajnos az, hogy a forrásokat az Európai Unió nem biztosítja Magyarország számára, az minket is sújt. És ilyen a gazdasági helyzet amilyen, az ország gazdasági helyzete is kimondottan rossz, az infláció egyre nagyobb. A kormány sem előlegezi meg ezeket a forrásokat, lehet, hogy azért nem, mert nem is bízik abban, hogy valaha is meg fogjuk kapni. Ezügyben is mondtam már sokszor, van dolgunk lépéseket tenni, hogy mi ellenzéki városként is megpróbáljuk megértetni az Unióval, hogy azért, mert problémája van a Magyar Kormánnyal, azért nem sújthatja a magyar városokat, a magyar lakosságot, mert az a forrás itt hasznosulna jól. Ebből szeretnénk felújítani az útjainkat, és még nagyon sok mindent szeretnénk megvalósítani. Van olyan forrás, ami már érkezőben van, de jelentős nagyságrend, ami az útfelújításokat jelenti, az sajnos még függőben van, és az az, ami igazán meg fog látszani a városban a következő időszakban is. A költségvetés tárgyalásánál már elmondtuk, hogy a gazdasági lehetőségeink mik ebben az évben, hogy milyen komoly forráskivonást tettünk minden szektorból, hogy tulajdonképpen ezt az évet szinte minden önkormányzat csak túlélni tudja. Mi ehhez képest még szeretnénk mást is adni a szombathelyieknek, a meglévő programjainkat, és ha kisebb volumenben is, de még új programokat is szeretnénk megvalósítani. Tehát azt sem adtuk fel, hogy még egy kicsit lépjünk előbbre, vagy a meglévő lehetőségeinket átstrukturálva, színesebb kínálatot nyújtsunk a szombathelyieknek, akár még kulturális területen is. Sport területen se szeretnénk visszalépni, de hát valóban egyre kevesebb forrást tudunk ott is elosztani, ez is egy újratervezést jelentett, de ha a szombathelyiek sportprogramra akarnak kilátogatni, vagy maguk akarnak sportolni, akkor azt meg fogják tudni tenni a következő időkben is. Ennél jobban most nem szeretnék belemenni, a bizottságok tárgyalták a ciklusprogramot, ennek a természete az, hogy ez városvezetői ajánlat, javaslat a szombathelyieknek, hogy ezt szeretnénk, ezen az úton szeretnénk végigmenni. Ennek az alapja, hogy megkaptuk ezt a felhatalmazást, hogy mindezt megtehessük. Persze lehet benne módosításokat eszközölni, de itt a döntést valójában a szombathelyiek hozták meg, hogy ezt a városvezetést bízták meg azzal, hogy az ő elképzeléseiket, amik nem voltak titkosak, azt valósítsák meg. Tehát igazából az szerepel a ciklusprogramban, amiről egyébként a szombathelyiek amúgy is tudtak, és ami miatt minket megválasztottak. Ehhez képest természetesen minden jóindulatú véleményt, javaslatot szívesen fogadunk, beszéljünk róla közgyűlési szinten is. Meg is adom a lehetőséget Illés Károly képviselő úrnak.

**Illés Károly, a Költségvetési Ellenőrző Szakmai Bizottság elnöke:** Köszönöm a szót polgármester úr! Tisztelt Közgyűlés! Hát valóban a ciklusprogramban 5 évre előre látni nehéz, mégis, azért a ciklusprogramok egymásra épülnek, hisz az előző ciklusprogram, amikor készült, akkor el is ismertük azt, hogy részben nagyon sok jó elemet tartalmaz, hisz hivatkozik az előző ciklus programjára, ami a 2014-19 ciklus volt. És ugyanez épül folytatólagosan erre is. Tehát sok olyan momentum, illetve programelem van, amivel egyet tudunk érteni akár gazdaságfejlesztés területén és egyéb területeken is. Mégis végig olvasva a programot, úgy érzem, hogy vagy meghekkelték, vagy pedig az, aki írta, nem ismeri a város költségvetését. Tehát nagyon-nagyon sok ellentmondás van az egy hónappal ezelőtt elfogadott költségvetés és egyébként az itt előttünk fekvő ciklusprogram között. Hogy egy-két példát hozzak: gazdaságfejlesztés tekintetében a ciklusprogram büszkélkedik egyébként a mérnökképzéssel, a gépészmérnök képzéssel, hogy ez milyen jó programelem, milyen jól ki lett ez találva, fel lett építve, milyen jó az együttműködés e tekintetben a városban székelő multinacionális cégekkel. Mégis tudjuk nagyon jól, hogy a város a költségvetésben erre egy fillért nem biztosít. De mondhatnám ugyanezt a sporttámogatások kapcsán. Az előző napirendnél sok szó volt már a Haladás VSE támogatásáról, a ciklusprogram tartalmazza azt, hogy esetlegesen az utánpótlás nevelés tekintetében kívánja a városvezetés támogatni a sportot, nem pedig a csapatsport és az élsport tekintetében. A költségvetésben pont a fordítottját látjuk. Például a Haladás VSE-nek az idei éves költségvetésben nincs forrás biztosítva. Aztán vannak érdekességek a ciklusprogramban. Több címben is visszaköszön a parkolás, mint probléma, de sajnos csak a címben, egyébként kifejtve egy mondat sincs a parkolási anomáliáról és problémáról, vagy annak esetleges megoldásáról. Egy szót nem hallunk az egész ciklusprogramban a parkolásról, csak a címben. Az anyag nagyon jól leírja, hogy a város marketingje nulla, maga az anyag is elismeri, hogy erre nagyon nagy erőket kellene fordítani a jövőben, hiszen ilyen nem igazán létezik, szemben egyébként a tavalyi évvel, és hiányoltam is itt egyébként kifejtését a „Mindenki Szombathelyi!” programnak, hisz tavaly azért láthattunk ezzel kapcsolatban komoly városmarketinget. Ez most a ciklusprogramban nincs benn, valószínű, hogy akkor majd 5 év múlva sem lesz tele a város „Mindenki Szombathelyi!” plakátokkal. Egy-két konkrétum tekintetében, azért hadd jegyezzem meg itt a múzeumok kapcsán, és megmondom őszintén, hogy azért jutott eszembe, mert nap, mint nap arra járok. A látogatószámokra gondolok, nagyon-nagyon jó dolog, hogy a városunkban ennyi van, azt is tudjuk, hogy milyen anyagi kötelezettséggel járnak ezek, ettől függetlenül úgy gondolom, hogy a Skanzenre sokkal nagyobb figyelmet kellene fordítani. Áldatlan állapotok vannak, az épületek - most már tényleg azt mondom - az összeomlás határán vannak, a nádtetők több esetben beszakadva, tehát erre mindenképp felhívnám a figyelmet, hogy nagyon nagy figyelmet kellene fordítani. A turizmus tekintetében az előbb itt beszélgettünk a Herényi Virágútról, a ciklusprogram meg sem említi a turisztikai elemek közt a Herényi Virágutat, akár városmarketing tekintetében. Savaria Karneválra szintén nincs forrás az idei költségvetésben. Tehát én úgy gondolom, hogy aki ezt a ciklusprogramot írta, az a költségvetési egyeztetéseknél biztos nem volt ott, és nem vett abban részt. Úgyhogy biztos vagyok ilyen szempontból, hogy ezt a programot mi így ebben a formában nem fogjuk támogatni. Köszönöm!

**Dr. Nemény András polgármester:** Köszönöm szépen képviselő úrnak! Először is köszönöm, hogy érdemben végig olvasta a ciklusprogramot, és hogy bár akármilyen javaslatot is tett, vagy véleményt, tényleg köszönöm, mert szerintem ez fontos dolog. Olyan sok minden nem sorolt fel egyébként. Biztos lett volna még, de ezek voltak, amik kikívánkoztak. Értem. A „Mindenki Szombathelyi!” az maga a cím, nem tudom, azt biztos látta. Mert tulajdonképpen magát az egész ciklusprogramot áthatja ez a cím. Hogyha szeretné beleérezni, akkor szerintem mindenhol meg tudja ezt tenni. A ciklusprogramnak mi a lényege? Stratégiai célokat határoz meg, és nem függhet az aktuális költségvetéstől. 5 évről beszélünk, az egy másik helyzet. Hogyha nem tűznénk ki célokat, hanem csak abból indulnánk ki, ami látszik a költségvetésből, akkor nagyon nem történne semmi. Tehát én azt gondolom, hogy egy ciklusprogram akkor jó, ha van benne ambíció, de azért nem annyira, hogy irracionális irányba megy el, de ha van több forrásunk, akkor tudjuk, hogy milyen irányba induljunk el, és mit akarjunk erősíteni. Ami hivatkozások vannak benne, mondjuk a sport vonatkozásában, amit mondott képviselő úr, az körülbelül ennyi volt a korábbi ciklusprogramokban is. Hiszen alapvetően, amiben tudunk gondolkodni, és ez szerintem így is értelmezhető, hogy a saját programjainkról tudunk beszélni, ami önkormányzati fenntartású, önkormányzati tulajdonú, amihez az önkormányzatnak van több köze, mondjuk a Bloomsday például ilyen, a Savaria Karnevál is ilyen. A Savaria Karneválhoz van a költségvetésben forrás, azt lehet, hogy csak félreértettem, hogy ezt mondta képviselő úr, hiszen ez városi forrásból fog megvalósulni. Sajnos, mert ami viszont nincsen, az a kormányzati támogatás, ami eddig minden évben volt, valahogy a minisztériumnak az útvesztőiben elveszett. Bár az én tudomásom szerint a kuratórium még támogatta, de aztán a miniszteri döntés következtében az a 15 millió Ft, ami eddig mindig itt volt, az most nincs. És ez azért is nagyon fájó, hogyha már ezt felvetette, mert sokkal többe kerülnek a rendezvények. Ha látja, mindenhol szűnnek meg a különböző rendezvények, egész egyszerűen nem tudják kifizetni a fellépőket, az áramot, minden mást, az adó módosítása is, ha jól gondolom, sokkal többe kerülnek a különböző fellépők, - nézek Tóth Kálmánra, aki maga is szervez a választókörzetében rendezvényt - hirtelen nagyságrendekkel megugrott ez. Mert az, hogy egyáltalán ugyanazt a pénzt megkapja egy fellépő, sokkal többe kerül nekünk, akik kifizetjük, hiszen ő sokkal többet adózik belőle. És akkor még nem beszéltünk a tényleg elszabadult áramköltségről és még sok minden másról, a Savaria Karnevál is ezért volt veszélyben, és ezért próbálunk még további támogatókat szerezni. Így járt a Joskar-Ola Napok is. Egész egyszerűen próbálunk adni, de mivel kevesebb pénzünk van, ezért ugyanazoknak a programoknak a megvalósulásához, mint a Joskar-Ola Naphoz kevesebb, a korábbi években megszokott programelemet fogunk tudni adni. És ez így igaz minden területre is. A Savaria Karnevált vetette fel képviselő úr, ott pont az a helyzet, hogy az állami támogatás, ami eddig volt, az hiányzik, és nem is értjük, hogy miért. Mert ugyanazt adtuk be, és azt gondolom, hogyha van egy városnak egy igazi nagy rendezvénye, aminek nagy hozzáadott értéke van és több napos, és nemcsak szombathelyiek jönnek, akkor azt a kormányzati szinten nem túl nagy 15 millió Ft-os támogatást megérdemelné, és akkor visszacsatolok az egyéb egyesületeknek a támogatására, Női Erőforrás Társaság, és ki tudja még mi minden más. Amelyek meg ilyen nagyságrendű támogatást kapnak, de a város életében semmilyen módon nem vesznek részt, és nem is látszódnak. Tehát ez egy nagyon komoly ellentmondás. Én ebben inkább megkérném, hogy segítsen, hogy kapjuk meg ezt a pénzt, hogyha vannak ilyen típusú kapcsolatai. Sajnos már döntés után értesültünk róla, fel sem merült bennünk, hogy ezért még külön lobbizni kell, hogy az eddigi pénzünket megkapjuk. Szerintem azért nem kaptuk, mert nincs pénz a Kulturális Minisztériumnál se, és nyilván, ahol lehet, ott kihúznak mindent. Még a HVSE talán, amit így külön felvetett a képviselő úr, adtunk már az idén 28 millió Ft-ot, az az idén került kifizetésre, és egyébként meg egyeztetésben vagyunk arra, hogyha lesz egy racionális működésáttekintés, az állami támogatás mellett milyen önkormányzati hozzájárulást tudjunk adni, erről már beszéltünk a korábbiakban. „Haladás család”, talán valami ilyen módon szerepel az anyagban, és ebbe beleértettük a HVSE-t, beleértettük a focit, átlag szombathelyi sportszerető embernek ez szintén egyként jelenik meg a fejében, most ezt mi sem akartuk szétszálazni. A FALCO pedig a 100 %-os tulajdonú csapatunk, és ami szerintem a hozzáfűzött reményeket maximálisan beváltotta. Ma Magyarországon a legnagyobb látogatottságú teremsport. Tehát hogyha körülnézünk az országban, hogy hol vannak még kézilabda, egyéb meccsek, ilyen nagy közönség, mint a FALCO-nak, teremben nincsen másnak. És mivel a játékosok is, tudom, úgy gondolják, amikor a Bajnokok Ligájában játszanak, ők Magyarországot képviselik Szombathely mellett, tehát ez nemcsak Szombathelynek hozzáadott érték, hanem Magyarországnak. Ha úgy tetszik, mondhatjuk úgy, hogy ezt Szombathely adja Magyarország sportszerető állampolgárainak, akik tudnak drukkolni egy magyar csapatnak kosárlabdában a Bajnokok Ligájában. Azt gondolom, hogy ez inkább támogatást érdemelne, mint mondjuk kérdésfelvetéseket. A következő években, ebben az évben is, ez egy sokkal nehezebb történet lesz, itt is a lehetőségeink szűkösek, de megpróbáljuk az értékeinket megtartani. Érték az, hogy magyar és szombathelyi játékosok játszanak egy csapatban. Ez egy adottság, ami nagyon ritkán fordul elő, nem biztos, hogy ez 5-10 év múlva is így lesz, és nem volt ez így sok éven keresztül. Szerintem ezzel is, mint erőforrással élni kell egy városnak. Nyilván ez nem szerepelhet ilyen módon egy ciklusprogramban, de csak hogy értsék a szombathelyiek, hogy miben gondolkozunk, ezeknek az értékeknek a megtartásában. Módszertanilag kérdezem, hogy az alpolgármesterek a saját területüket illetően most akarnak reagálni mindig, ahogy éppen jön, vagy várjuk be egybe? Akkor legyen ez egy párbeszéd, akkor legyen így. Melyik alpolgármester szeretne először? Horváth Attilának adom meg a szót.

**Dr. Horváth Attila alpolgármester:** Köszönöm a szót polgármester úr! Tisztelt Közgyűlés! Kicsit mosolyogva hallgattam Illés Károly képviselő urat, amikor arról beszélt, hogy aki ezt az anyagot írta, az nem ismeri Szombathely költségvetését, mert polgármester úr engem bízott meg azzal a feladattal, hogy koordináljam le. Akkor valami nagyon csúnyán félrement, ha önnek van igaza. De én azt gondolom, hogy ott van köztünk egy félreértés, hogy - a költségvetéssel kapcsolatos ismereteim talán azért vannak - 5 évre vonatkozó programot úgy nézni, hogy az adott helyzetben mi van, az adott pillanatfelvétel alapján megítélni, az két dolgot jelenthet. Az egyik az, hogy nyilván torz a kép, hiszen egy 5 éves ciklusprogram vonatkozásában ez nem tud működni, vagy pedig az, hogy az, aki ezt az állítást teszi, az úgy gondolja, hogy a jelenlegi helyzet, az egy állandó. Az viszont nagyon nem jó, mert azt gondolom, hogy itt a teremben most már egységben vagyunk abban, hogy például a szolidaritási adó, annak a mértéke, annak a felhasználása, azért az nem helyes. Emlékszem azokra a mondatokra még korábban, amikor még Fidesz frakció volt, amikor felállt egy képviselő, és arról beszélt, hogy ez egy jó dolog, mert szegény önkormányzatokat támogatnak, meg hogy a Nyírségben, meg Bánságban, meg nem tudom hol létrejönnek dolgok. Az egyik helyi jelenlévő képviselőnk arról beszélt, hogy azért igazságos ez az adó, mert nemcsak szombathelyiek dolgoznak a szombathelyi gyárakban. Ezek a mondatok rosszul öregednek, azt gondolom. És most ott tartunk, hogy Székesfehérvár, Győr, Debrecen, Szeged, Kecskemét, Kaposvár, mindenkinek a polgármestere arról beszél, hogy a jelenlegi finanszírozási helyzet, ami egy nagyon súlyos alulfinanszírozottság, egy nagyon súlyos szolidaritási adóval terhelt költségvetési helyzet, az fenntarthatatlan. Hogyha a Fidesz képviselője arról beszél, hogy miért nincs a költségvetésben most valami, és akkor ezt miért írtuk le, nyilván ez az én világomba úgy érkezik meg, hogy ez egy dolgot jelenthet, hogy az önök gondolkodása az, hogy minden marad önkormányzati finanszírozás szintjén így az elkövetkező 5 évben. Én ennek nagyon-nagyon nem örülök, mert önök most vagy sejtenek valamit, vagy pedig szembe mennek a saját pártcsaládjukban a saját közösségükben lévő felelős önkormányzati vezetőkkel, akik viszont ennek a megváltoztatására törekednek, akár a Megyei Jogú Városok Szövetségében, akár nyilván személyes kapcsolataikban. Tehát én azt gondolom, hogy ezt a típusú kritikát, ezt nem feltétlenül tartom találónak. A gépészmérnök képzés kapcsán le van írva, hogy a 2025-ös évben a Versenyképes Járások Programból kívántuk biztosítani. Akkor még meg sem jelent konkrétan ennek a pályázatnak a felhívása. Hogyha ön ebből azt szűrte le, hogyha ott nem történik semmi, akkor mi nem finanszírozzuk, ezt nem tudom, honnan gondolja. Nyilván nem látom még, hogy abból lesz-e pénz, honnan lesz, milyen lesz a költségvetési helyzetünk, hogy lesznek a szeptemberi és egyéb adatok. Mindazonáltal az biztos, hogy egy nagyon-nagyon rossz hír a városok vonatkozásában, éppen ma jelent meg, hogy az Amerikai Egyesült Államok elnökének, Trump elnök úrnak sikerült egy 25 %-os vámot kivetnie a világon minden egyes autóra és teherautóra, ez érinti Magyarországot és érinti Szombathelyt is. Tehát én értem, hogy ő menti meg ezt a bolygót, és olyan gazdasági fellendülés lesz itt, hogy tényleg, csak ez azt jelenti, hogy Szombathelyen a TOP 5 autóipari beszállító cég fizeti a legtöbb adót. Tehát a TOP 5 adózónk nagyjából befizeti az egyharmadát a teljes bevételünknek, a TOP 10 pedig a felét. Na most, hogyha a 25 %-os vámháború elkezdődik az Amerikai Egyesült Államokban, akkor az nekünk szombathelyieknek nem jó. Ebben teljesen biztos vagyok. És azt sem értem tisztelt képviselő úrtól, hiszen minden kormányzati nyilatkozatban azt olvasom, hogy a 2025 lesz az elrugaszkodás éve, innentől kezdve csodálatos lesz. Egy dolgon múlt, hogy hogyan dől el az amerikai elnökválasztás. Az amerikai elnökválasztás eldőlt, miniszterelnök úr örült, bejelentette, hogy hatalmas fellendülés lesz, majd most azt mondja ön, hogy az 5 éves ciklusban olyan terveket határoztunk meg, aminek nincsen gazdasági alapja. Ezzel nyilván azt is mondja, hogy nem lesz pénze az önkormányzatoknak, és ugyanez a szegénység lesz nemcsak a városunkban, hanem nyilván az országban. Ezt mondta képviselő úr.

**Dr. Nemény András polgármester:** Köszönöm szépen alpolgármester úrnak. László Győző alpolgármester úr.

**Dr. László Győző alpolgármester:** Köszönöm a szót! Tisztelt Polgármester Úr! Tisztelt Közgyűlés! Én két dologra szeretnék reagálni az elhangzottak közül. Pontosan, amiket mondott, az a rossz példa. Hiszen az „Ébredj Szombathely!”, „Érezd Szombathelyt!” ezek mind új kezdeményezések. Ezzel bővítettük a város kulturális és sport kínálatát. Az „Ébredj Szombathely!”-nél pontosan arra helyeztük a hangsúlyt, hogy ne csak a sportrendezvények látogatása, az azon való részvétel, hanem a saját sportolásnak a népszerűsítése is megtörténjen. Ezt visszük tovább egyébként egy életmódprogram keretében a „Viva Savaria!”-val. És említette itt a gépészképzést, amire Horváth Attila alpolgármester részben reagált, nem értem megint ezt a felvetést. Az előző Közgyűlésen, amikor ez szerepelt, nem volt ehhez hozzászólás. Ezt lebeszéltem a karnak a dékánjával, a cégek részéről panasz nem érkezett, ott ül kettővel ön mellett Lenkai Nóra, az ELTE rektori biztosa, aki, ha valami gond lett volna ezzel, akkor biztos vagyok benne, hogy elsőként nyomott volna gombot. Tehát itt a szándékok teljesen egyértelműek, ezt hibának felróni, nem értem képviselő úr. Akkor legalább csoporton belül, ha már frakcióülés nincs, legalább ott konzultáljanak egymással. Köszönöm szépen!

**Dr. Nemény András polgármester:** Köszönöm szépen alpolgármester úr! Horváth Soma alpolgármester úr?

**Horváth Soma alpolgármester:** Köszönöm a szót polgármester úr! Tisztelt Közgyűlés! Én is egyébként köszönöm képviselő úrnak, hogy végig olvasta az anyagot, mert az jó, hogy legalább valaki olvasta az anyagot, mert azért az jó, hogy valaki próbál erről véleményt formálni. Mi is, mert azt gondolom, hogy sok olyan dolog van, ami megtörtént, bár azt mondta, hogy nem. A városmarketing tekintetében fontos azt elmondani, hogy nagyon nehéz úgy városmarketinget építeni, hogy volt egy olyan járvány, ami úgy az egész világot lekapcsolta, kikapcsolta egy időre. Főleg a rendezvények, turizmus tekintetében. Meg utána volt azért egy elég komoly energiaválság is. Ennek ellenére szerintem apró dolgok történtek. Egyrészt elindult a városnak az új turisztikai weboldala, ez a visitszombathely.com, és készült egy új imázsfilm is angol és német nyelven. Ezek elérhetők egyébként mind a weboldalon is, mind pedig a YouTube csatornákon. Azt gondolom, hogy ezek fontos dolgok voltak, mert nem voltak idegen nyelvű filmek a városról. Azt gondolom, hogy a turizmus, meg a városmarketing tekintetében a rendezvényturizmus a kitörési pontja ennek a városnak szerintem jelen pillanatban. Nagyjából a ciklusprogram is, az erre vonatkozó részek ezeket emelik ki. A Karnevál a kultúra területén az első pontban szerepel egyébként. Tehát azt gondolom, hogy ez fontos számunkra. És amit szerintem félreértett a képviselő úr, az az, hogy azt írtuk le, hogy olyan igények jelentkeznek 2025. év után, amelyeket önkormányzati forrásból nehezen tudunk finanszírozni, ezért - és ez le van írva - feladat az, hogy minél több külső szponzort, támogatót találjunk, amiről egyébként polgármester úr is beszélt. Összességében egyébként a kulturális területnek a végén van egy összegző vélemény pontosan erre vonatkozóan, látva mondjuk a Színház és a Bábszínház bizonytalan állami támogatását. Zárójelben mondom, hogy március vége van, de nincs még érvényes állami szerződésünk egyik előadó-művészeti szervezetre sem, április elsejéig van állami támogatásunk. Csak mondom, de bízom benne, hogy most a következő napokban ez megérkezik, és meglesz a döntés. Amikor ilyen bizonytalan helyzet van, akkor szerintem egy városvezetésnek, meg a velünk működő intézményvezetőknek, cégvezetőknek nagyon fontos feladatunk az, hogy külső forrásokat találjunk, pályázatokat, mecenatúrát építsünk, illetőleg nagyvállalatokat próbáljunk megnyerni bizonyos kulturális vagy közművelődési feladatoknak a plusz finanszírozásához is. És erről írtunk a Karnevál esetében is, hiszen jövőre 25 éves lesz a Karnevál, tehát nyilván még nagyobb lesz az elvárás. Az „Érezd Szombathelyt!” valóban azért elsősorban a városlakóknak szóló rendezvénysorozat, de szerintem abban is vannak olyan pontok, amelyek lehetőséget adnak arra, hogy esetleg turisztikai szempontból is vonzóvá tegyük őket. Például van olyan most egyelőre egynapos rendezvény ebben, amiben zenészek, főleg helyi zenészek, helyi művészek és gasztronómia közösen, egyfajta ilyen művészutcaként jelenik meg. Ez nagyon jól működött már a tavalyi évben, meg az előző években is, idén is lesz ilyen jellegű kezdeményezés, pont a belvárosban, ami egy kicsit talán élénkítheti a belvárosi kereskedelmet, ami azért most nem épp a legjobb állapotában van az országos, meg talán a nemzetközi gazdasági helyzet miatt is. De szerintem egy ilyen rendezvény ennek a kitörési pontja lehet. És én örülök mindig, amikor valaki megemlíti a Bloomsday-t, ígérem, hogy rövid leszek ebben a témában. De szerintem igenis egy kulturális kitörési pont, és nem maga a fesztivál miatt. Azért is behoztam ezt a prospektust, itt is megmutatni, ez minden szombathelyi számára a Tourinform irodában több nyelven elérhető. Van egy nagyon komoly falfreskó sorozat, amire szerintem legyünk büszkék, mert az Ír Külügyminisztérium és Írország magyarországi nagykövetsége is támogatja. Az Ulysses című irodalmi mű, amit ugye James Joyce írt, és Szombathelyt is megemlítette ebben a műben. A vonatkozás az, hogy a főhősének, Leopold Bloom-nak az édesapját Szombathelyről származtatja, és - ugye a Bloom virágot jelent magyarul - volt valóban a szombathelyi belvárosban egy épület, ahol egy Virág nevezetű család élt. Ott áll ugye James Joyce szobra. Tehát visszatérve, a Ulysses 18 fejezetből áll, és tulajdonképpen anno Szántó István festőművész kezdeményezésére kezdtük el támogatni azt a projektet, hogy minden évben egy-egy ír és egy magyar kortárs képzőművész elkészíti az egy-egy fejezetnek az illusztrációját. Most már elkészült 8, idén is továbbiak fognak elkészülni. Én azt gondolom, hogyha elkészül mind a 18 fejezet, az azért lehet nemzetközi, vagy egyébként országos kulturális kitörési pont a városnak, mert ez lehet egy későbbi Európa Kulturális Főváros projektnek az alapja. Mert lesz 18 olyan városi helyszín, ahol különböző kulturális rendezvényeket lehet majd, szerintem egy nagyon szép, kulturált környezetben megtartani. A Skanzen kapcsán annyit még elmondanék, hogy való igaz, én is szomorú vagyok, amikor a Skanzenben látható problémákkal találkozom, azért sajnos az időjárás sem túl kegyes a Skanzennel. De azért bocsánat, mentségünkre szóljon, a Skanzen egyik legnagyobb fejlesztési projektje történt meg két évvel ezelőtt, felújítottuk a vízimalmot, a Szima-malmot egy pályázati projektben, azt hiszem 80 millió Ft-ot költöttünk a malomra, ami kiállítótérként is már funkcionál, és különböző múzeumpedagógiai foglalkozások is benne vannak. Nagy-nagy köszönet egyébként Csapláros Andrea igazgatónőnek, aki ezt a pályázatot anno felfedezte és a várossal közösen véghez vitte. Bízom benne, hogy lesznek még ilyen pályázati forrásaink. Ne szűküljenek az állami keretek sem, merthogy polgármester úr mondta az NKA támogatást, az a közel 16 millió Ft nagyon hiányzik a Karnevál büdzséjéből. Köszönöm!

**Dr. Nemény András polgármester:** Köszönöm alpolgármester úrnak! A Skanzennek meg szerintem az hiányzik, hogy beleírták volna a Ulysses-be, mert akkor egészen más lenne a fekvése. Hallgattam ezt a rövid verziót alpolgármester úrtól, lehet, hogy majd csinálunk a ciklusban egy rendkívüli Közgyűlést, amin csak egy napirendi pont lesz, és mindenki felolvas különböző részeket a Ulysses-ből. Alpolgármester úrnak külön időkorlát nélküli lehetősége lesz ebben hozzászólni. De egyébként én is osztom, hogy egy kiváló dolog a Bloomsday, és igazán méltó körülmények között került már az elmúlt években megrendezésre, van kulturális többlete, egy mecenatúrát is kaptunk John Wardtól, és a Képtárban kiállítás formájában is megjelent. Próbáljuk ápolni a kapcsolatokat, én például múlt héten voltam a Szent Patrik napon az Ír Nagykövetség meghívására, és az a megtiszteltetés érte városunkat, hogy Dublinba is meghívott minket a dublini polgármester. Egy kis delegációval fogunk menni, amin sajnos nem tud részt venni Ágh Ernő, látom, hogy már a zöld nyakkendőjén elkezdett gondolkozni, hogy van-e otthon ilyen. Van, mert Haladás, tehát nem is kérdés. De ez most csak egy ilyen nagyon szűk körű dolog lesz, viszont nagy megtiszteltetés, és kimondottan egy 3 napos kulturális program, ami az Ulysses köré szerveződik, ezen fogunk részt venni. Természetesen megpróbáljuk még jobban erősíteni a kapcsolatokat. Én azt gondolom, hogyha egy ekkora városnak a polgármestere, főpolgármestere fogad minket, az mindenképpen nagy megtiszteltetés a városnak. Ilyen nem volt még eddig, úgyhogy büszke vagyok rá, legyünk valamennyien büszkék rá. Amit pedig mondott még alpolgármester úr, igen, az szerintem is egy nagyon-nagyon rossz dolog, hogy mondjuk a Színház és a Bábszínház támogatását a költségvetésünk elfogadása után sem tudjuk. Az volt az ígéret, mert korábban államtitkár-helyettes asszonnyal, Novák Irén helyettes államtitkár asszonnyal tárgyaltunk, de igazából ebből sajnos nem tudtuk azt a következtetést levonni, hogy lesz támogatás, és hogy milyen mértékű. Mert az a baj, hogy ők maguk sem tudják, hogy pontosan mekkora támogatás fognak adni, nemcsak nekünk, hanem egyik megyei jogú városnak sem. És szerintem ez nagy baj, amikor egy minisztérium ilyen alapdolgokat sem tud kommunikálni felénk. Még több hozzászóló van, megadom a szót Lenkai Nóra képviselőasszonynak.

**Lenkai Nóra városi képviselő:** Tisztelt Polgármester Úr! Tisztelt Közgyűlés! Én azt szeretném megkérdezni, hogy a gazdasági programban szereplő stratégiai elemekről, illetve a fejlesztési tervekről történt-e egyeztetés az önkormányzati tulajdonú és a nem önkormányzati fenntartású intézményekkel, és ezek a vélemények beépültek-e az anyagba? Esetleg a Kamarával történt-e egyeztetés az anyag elkészítésével kapcsolatban? Köszönöm a választ!

**Dr. Nemény András polgármester:** A Kamarával folyamatos egyeztetésben vagyunk, sok okból kifolyólag. És egyébként egy kissé a mi kezdeményezésünk is benne van abban, hogy a Kamara maga is megpróbálja saját kézbe venni a sorsát a tekintetben, hogy a mérnökképzéshez szükséges forrás a Versenyképes Járások Programból biztosított legyen. Ott az a dilemma, hogy ez a támogatás beleférhet-e ennek a keretein belül? De valójában a Versenyképes Járások Program létrehozásának a célja pont az volt, hogy a különböző, a városban meg a környezetében lévő nagy cégekben dolgozók nemcsak szombathelyiek, nemcsak városiak, hanem a városon kívüliek is, és próbálják segíteni azt, hogy minél jobban tudjanak hosszú távon is itt dolgozni. Most ennek szerintem egy alapvető dolga, hogy legyenek fejlesztései a cégnek, a fejlesztésekhez pedig a cégek elmondása szerinte a legfontosabb dolog a mérnökképzés. Ezt fogalmazták meg már a korábbi években is. Nem lehet szerintem csak aprópénzre váltani ezt a forrást, és mégis minthogyha ebben nem lenne egység. Ezért a Kamara maga is próbált fellépni ebben, hogy érzékeltesse, és a nagy cégek vezetői is, akikkel szintén egyeztetésben vagyunk, kérve egyébként az elnök urat, meg a térségi szereplőket, hogy segítsék azt, hogy innen a Versenyképes Járások Programból ilyen fontos célra is kerüljön forrás. Akikkel én tárgyaltam településvezetőkkel, egyetlenegy volt az, aki azt mondta, hogy de hát ők munkaerővel járulnak hozzá a cégek működéséhez, én meg mondtam, hogy gondolkozzon fordítva. Ezek a cégek itt vannak Szombathelyen, és van környezetterhelésük: nekünk kell megszerveznünk a közlekedést ezekhez, nekünk kell az infrastruktúrához sok esetben forrást biztosítani, utat építeni, nekik pedig valójában ez egy lehetőség arra, hogy hol dolgozzanak az embereik. Tehát, ha úgy nézzük, akkor ez valójában jó dolog, hogy munkahely lehetőséget biztosít, mert egyébként a cégek meg tudják oldani a munkahelyeket a megyében élőkön kívül is. Külföldről jönnek be a munkavállalók, márpedig jelen pillanatban sok cég esetében ez történik. És azt pedig - azért, ha tovább visszük a gondolatmenetet - nem gondolom, hogy nekünk a Fülöp-szigetekre kellene fizetnünk azért, merthogy az ott dolgozók biztosítják a cégeinknek a működését. Tehát a kistelepüléseken lévőknek ez valójában egy pénzbefizetés nélküli olyan alternatív lehetőséget ad annak, aki nem Ausztriában akar dolgozni. Feltétlenül szükséges, hogy a cégek maradjanak itt, hogy fejlesszenek, hogy mondjuk a 25 %-os kivetett vám ellenére is azt gondolják, hogy itt akarnak további bővítéseket végezni. Nagy cégeink közül többen vannak így, a Schaeffler kimondottam magyar munkavállalókat alkalmaz tudatosan, ameddig csak lehet, ezt fogják tenni, ezt ígérték nekünk, és itt akarnak fejleszteni. Ez a cég az egyik, aki egyébként nagy támogatója a gépészmérnök képzésnek. Nekünk viszont ez nem kötelező feladatunk, és mint nem kötelező feladatot, először a többinek a forrását kell biztosítanunk, és azt gondoltuk, hogy ez egy tipikusan olyan feladat, ami az egész térséget érinti, ezért alkalmas, hogy ebből a programból menjen, ezt gondolja a Kamara is, és ezt gondolják a cégek is. Hát ezért kell lobbizni, ezt javaslom egyébként képviselőasszonynak is, hogy segítsen megértetni mindezt. Mert egyébként egyetemek támogatását megyei jogú városok már nem tudják biztosítani már sehol az országban, mert ez már azon a feladatkörön kívül esik bőven, ami a mi felelősségünk, az óvodák, a közétkeztetés, és akkor sorolhatnám azt a rengeteg minden mást. Ami nagyon sok forrást von el, és ami szintén szükséges ahhoz, hogy a cégeinkben a dolgozók komfortosan tudjanak dolgozni, egyáltalán eljussanak oda, vagy mondjuk a közép-, és felsővezetés hosszútávon is itt akarjon maradni, hozza el a családját, olyan hiányszakmákban, amik egyébként Szombathelyen esetleg kevésbé fellelhetőek. Szóval volt, és van is folyamatosan ilyen típusú egyeztetés, Horváth Attila alpolgármester úr szokott a Kamarákkal egyeztetni, most szerintem tegnap pont a Vállalkozók Országos Szövetségének helyi fórumán volt, és nekünk élő kapcsolatunk van a gazdasági szereplőkkel. Hogy egy ciklusprogram mennyire alkalmas arra, hogy az irányokon kívül konkrétumok szerepeljenek benne, azt lehet látni, hogy annyira nem, de itt sokkal fontosabb a mindennapi működés. Megadom a szót Németh Ákosnak. Tanácsnok úr, parancsoljon!

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Engem is egy kicsit meglepett képviselőtársam hozzászólása, hiszen azt tudtuk, hogy Horváth Gábor nem hisz mondjuk Lázár miniszter úrnak, de én azt véltem felfedezni, hogy képviselőtársam nem teljesen internalizálta miniszterelnök úr azon gondolatát, hogy 2025 egy csodálatos év lesz, és hogy repülőrajtot vesz a magyar gazdaság, illetve letörtük az inflációt, és mindjárt jön a száz gyár Magyarországra. De elnézést, ha ez nem így van. A Skanzennel kapcsolatban, megragadnám én is a lehetőséget én is múltkor voltam kinn, és teljesen egyetértek azzal, hogy nagyon ráférne a Skanzenre még egy kis plusz forrás. Lehet, hogy a Női Erőforrás Egyesületnek szánt pénz jobb helyen lenne a Skanzenben, és talán a szombathelyiek jobban azonosulnának, hogyha ezek a források ilyen helyre mennének. De a ciklusprogrammal kapcsolatban én azt gondolom, hogy a jövő kérdése a fenntarthatóság, az élhetőség és a klímavédelem köré szerveződik. Reményeim szerint ez visszaköszön a ciklusprogramban is, hiszen az elmúlt 5 évben is rengeteg előrelépést tettünk ezeken a területeken. Nagyjából 5 téma, terület, amivel kiemelten foglalkozunk, a körforgásos gazdaság, az energetika, a vízgazdálkodás, a fenntartható közlekedés és a zöld fejlesztések. A körfogásos gazdaságban a legelső lépésünk Kelemen Krisztián képviselőtársammal az volt, hogy harcot hirdettünk az illegális hulladéklerakás ellen a Parkerdőben, még talán 2019. végén és hát jó messziről indultunk, de azért azt gondolom, hogy sikerült ott is eredményeket elérni. Illetve hát azóta jött egy-két nehezítő körülmény, mint hogy bizonyos eszközök kikerültek az önkormányzat és a városrendészet hatásköréből, illetve a rendőrségtől is. A hulladékgazdálkodás rendjének megsértésére most már nem lehet helyszíni bírságot kiszabni, de nem adjuk fel, próbálunk a jövőben is mindent megtenni azért, hogy Szombathely ezen a területen is egy tiszta, élhető város legyen. Utána bevezettük a papírmentes Közgyűlést, ami azt gondolom, hogy egy szimbolikus lépés volt, de ennek is kimutatható hatása van, hiszen ezalatt az 5 év alatt rengeteg papírt sikerült megspórolnunk. Illetve próbáljuk most jelen pillanatban is egy kicsit megreformálni a lomtalanítási rendszert. Az idei évtől a családi házas részeken már csak házhoz menő rendszer lesz. Tehát nem történhet az meg, hogy a városrészeket ellepi a szemét ezeken a területeken, hogyha bevezetjük ezt az új rendszert. Nyilván a társasházas részeken még van feladat. Energetikával kapcsolatban bevezettünk egy energetikai monitorozó rendszert, ami 64 épületnek az energia felhasználását monitorozza valós időben, tehát áram esetén negyed óránkénti adatokkal, gáz esetén óránként, illetve felvettünk egy energetikust, egyébként közvetlen EU-s pénzből, határozott időre, 9 hónapra, és ezt vittük tovább. Ez az energetikus most küldött egy jelentést arról, hogy olyan 160 milliót spórolt a városnak, tehát én azt gondolom, hogy nagyon-nagyon komoly előrelépéseket tettünk ezen a területen is. Nyilván van még hová fejlődni, én bízom benne, hogy egy működtetéssel kapcsolatos energetikai keretrendszert is be tudunk vezetni, ahol sokkal jobban összehasonlítható, hogy melyik épület milyen hatékonyan van üzemeltetve. Illetve zöldfejlesztésekkel kapcsolatban jelzem, Ágh Ernő képviselőtársamnak tudom, hogy nem annyira tetszik, de nekem a szívem csücske ez a Százhold Park, nagyon sokan járnak oda, és elkészült a fűzépítmény is, és hogyha valaki arra jár esetleg, nézze meg, mert érdemes. Az 1000 fa program kiterjesztése is rendkívül népszerű. De vadvirágos rétek jöttek létre Szombathelyen, a Dési Iskolát zöldítettük, és még számtalan zöldfejlesztést hajtottunk végre. A jövőben azt gondolom, hogy nagyon komoly előrelépés lenne Szombathelyen, hogyha a patakpartok revitalizációja ügyében tudnánk előre lépni, és ez lesz egy nagyon komoly feladat a jövőben. Fenntartható közlekedés, szerintem nagyon sokat beszéltünk róla, és itt is köszönöm Horváth Soma alpolgármester úrnak a támogatását. Valójában én azt gondolom, hogy itt egy technológiaváltásra lenne szükség, hogy mentesítsük a várost. Ebben is próbálunk tapogatózni, hogy milyen irányban lehet elindulni a jövőben, illetve, ami nagyon fontos lenne - látva azt, hogy milyen mértékben csökken a talaj vízszintje -, hogy egy szivacsváros koncepciót elkészítsen a város, hiszen érzékeljük, hogy hogy változik az időjárás. Hogy ugyanabban az évben özönvízszerű eső van és aszályos időszakok, meg kell próbálnunk megtartani a vizet a városban, ez lesz ennek a következő időszaknak a legnagyobb kihívása, azt gondolom. Köszönöm szépen a szót!

*Polgármester úr elhagyta az üléstermet, Horváth Soma alpolgármester úr veszi át az ülés vezetését.*

**Horváth Soma alpolgármester:** Köszönjük szépen! Nagyon köszönöm a dicsérő szavakat. Nem egymást akarjuk dicsérgetni, de én is köszönöm Németh Ákos tanácsnok úrnak azt, hogy tulajdonképpen, ha megnézik a ciklusprogramot, a városüzemeltetés egy kissé átalakult ebben a fejezetben fenntarthatósági, környezetvédelmi szempontrendszerrel. Azt gondolom, hogy a zöld gondolatnak minél erőteljesebb megjelenítése a városgazdálkodásban egy fontos feladat, és ugyan Putz elnök úr most éppen kiment, de azért mondom, hogy akár, ha a civil szervezeteket nézzük, ott is a jövőben és a következő években prioritást fog élvezni azon civil szervezeti pályázatoknak az elsődleges támogatása, amiben a fenntarthatóság és az egészségmegőrzés megjelenik. Ezek is - azt gondolom - ennek a ciklusnak fontos kitűzései, hangsúlyosan megjelennek ezekben a pályázatokban. Kelemen Krisztiánnak képviselő úrnak adom meg a szót.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót! Tisztelt Alpolgármester Úr! Tisztelt Közgyűlés! Én is a saját szakterületeimhez tartozó néhány információt szeretnék megosztani a Közgyűléssel, amelyek szerepelnek a ciklusprogramban, de nem részletesen. Kezdeném azzal, hogy polgármester úr ciklusindító beszédében elhangzott, hogy Szombathely Magyarország egyik legbiztonságosabb városa, és azt gondolom, hogy politikai nézettől, pártállástól függetlenül közös célunk az, itt a teremben, hogy ezt a jó közbiztonságot megőrizzük, illetve lehetőség szerint ezt növeljük is. Azt gondolom, hogyha bűnmegelőzésről, drogprevencióról van szó, akkor a prediktív hozzáállás, illetve a prevenciós szemlélet a megfelelő. És mielőtt belemennék egy picit részleteibe, a ciklusprogramban szereplő információkba, előtte egy kis kitekintést tennék, hogy melyek azok a folyamatok, amelyeket még 2019-ben indítottunk el, kezdve azzal, hogy átalakítottuk a Közterület-felügyeletet, beemeltük a Polgármesteri Hivatal működésébe, és én azt gondolom, hogy a számok önmagukért beszélnek, tehát nagyon komoly eredményességet, hatékonyságot növeltünk ezzel az intézkedéssel. Ugyanis a lakosság bizalma megnőtt a Közterület-felügyelet iránt, hiszen megtriplázódott a lakossági bejelentéseknek a száma, de maga az ügyszám is sokszorosára emelkedett az elmúlt időszakban. És nagyon sok olyan problémát sikerült eszközölni, illetve megoldani, amelyeket korábban nem. Németh Ákos tanácsnok úr társam említette például, hogy sikeres küzdelmet folytattunk az illegális hulladéklerakás ellen, és ez a küzdelem a mai napig folyik, nyilván ez egy ördögi kör, de én azt gondolom, hogy látványos ennek az eredménye akár a városban, akár a Parkerdő területén. Aztán említhetném az idézőjelbe vett „elhagyott, vagy forgalomra alkalmatlan gépjárműveknek” a likvidálását a városból, hiszen éves szinten a Közterület-felügyelet 2-3-400 parkolóhelyet szabadít fel azzal, hogy elszállíttatja vagy a tulajdonossal vagy egy megbízott vállalkozóval ezeket a gépjárműveket. És akkor most itt a következő lépés ennek a ciklusnak az elején, hogy a Közterület-felügyelet egyrészt telephelyet, másrészt nevet vált. Tehát április elsejétől új helyen, a Kossuth 11-ben és Városrendészet néven folytatja tovább a tevékenységét. Én azt gondolom, hogy ez is majd egy érezhető változás lesz a városban, már csak abból a szempontból is, hogy itt közvetlenül a Kossuth Lajos utcából a Belvárosban lesz gyakorlatilag a Városrendészetnek egy pontja, ahonnan gyakorlatilag 2 perc alatt tudnak reagálni egy Fő téri eseményre. Aztán az elmúlt években sikeresen fejlesztettük a közterületi térfigyelő kamerarendszerünket, és itt gyakorlatilag tovább kell lépni ebben a ciklusban. Nagyjából azt gondolom, hogy a fejlesztés az véget ért, most a bővítés fog következni. És ahogy említettem, itt is fontos a prediktív hozzáállás, hiszen célszerű lenne bekameráznunk mondjuk a városba be- és kivezető utakat, hiszen ez fontos segítség lehet egy adott nyomozásban a rendőrség részére. Nyilván be kell kameráznunk azokat a helyeket is, ahol az elmúlt időszakban jelentős összegű közterületi érték került beépítésre, és próbáljuk megvédeni ezeket az értékeket. A városnak van egy Bűnmegelőzési, Közbiztonsági Koncepciója, amiről egyébként majd a 9-es pontban fogunk dönteni, egyelőre a jelenlegi koncepciót fogadnánk el idén év végéig, ugyanis én körülbelül már egy éve szeretném ezt a koncepciót teljesen átdolgozni, hiszen nagyon sok esetben megváltoztak a bűnelkövetői szokások, magatartások, gondoljunk csak a kiber bűnözésre, hogy átterelődött a bűnözés egy kicsit az online térbe. És még nagyon sok olyan szempontot sorolhatnék, ami miatt a városnak szüksége lesz egy új koncepcióra, amit gyakorlatilag elkezdtünk kidolgozni közösen a rendőrséggel, és ez az év végéig meg is fog történni, és egy ehhez kapcsolódó cselekvési tervre, amely már tartalmaz olyan új elemeket, amik, ahogy említettem, prediktív módon, prevenciós szemlélettel állnak hozzá a jelenlegi helyzetekhez. Hiszen látjuk azt, hogy a világon különböző városok milyen kihívásokkal néznek szembe nap mint nap, és elképzelhető, hogy ezekkel a kihívásokkal – összevonnám, köszönöm – mi is fogunk találkozni a közeljövőben, és célszerű ezekre időben felkészülni. Aztán tervezzük, gyakorlatilag a Kábítószerügyi Egyeztető Fórummal, hogy fokozzuk a drogprevenciót a városban, ez most azért is érdekes, mert fókuszba került a kábítószer használat, kábítószer kereskedelem a közmédián keresztül. Miniszterelnök úr is több nyilatkozatot tett ezzel kapcsolatban, hogy a kábítószer kereskedőknek „kampó”, és valóban érezzük azt a médián keresztül, hogy egy felfokozott helyzet van, és szinte heti szinten számol be a rendőrség arról, hogy különböző dílereket, kábítószer kereskedelmi csoportokat állítanak elő, és több száz, vagy több ezer adag kábítószert foglalnak le, amik adott esetben a mi fiataljainkhoz, gyermekeinkhez kerülnének. A rendőrség végzi a kínálatnak a csökkentését, mi pedig a Kábítószerügyi Egyeztető Fórummal szeretnénk fokozni a keresletnek a csökkentését. Tehát olyan programok fognak indulni az elkövetkezendő években, amire azt gondolom, hogy még nem volt példa Szombathely életében. És bármennyire is nehéz anyagi helyzetben lesz a város az elkövetkezendő években, mert látjuk, hogy az idei évben sem sikerült túl jól ez a repülőrajt, hiszen Magyarországon szinte az összes település önkormányzata nehéz anyagi helyzetben van, de én biztos vagyok abban, hogy mi meg fogjuk találni a lehetőségeket, a megoldásokat arra, hogy Szombathely még élhetőbb, még biztonságosabb város legyen. Köszönöm szépen!

*Polgármester úr visszatért a terembe.*

**Dr. Nemény András polgármester:** Köszönöm szépen elnök úrnak! Megadom a szót Czeglédy Csaba elnök úrnak.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr! Tisztelt Közgyűlés! Én azt gondolom, hogy egy kötelező házi feladatot elvégzünk ezzel az előterjesztéssel, illetve ezzel a napirendi ponttal. Az önkormányzati lakások vonatkozásában, illetve egy-két fejlesztési területre azért kitérnék. Nyilván nem akartam erőszakoskodni, meg veszekedni, hiszen annyi mindenen lehet veszekedni, akár a hivatal munkatársaival is, úgyhogy erre nem akartam külön energiákat fordítani, de gondoltam elmondom, és ne az legyen, hogy nem beszéltünk róla. Azt is megértem, hogy azért a városvezetés az álmok mellett próbált a realitás talaján is maradni. Tehát egyrészről a Családok Átmeneti Otthona rendkívül rossz helyen van a Paragvári utca 86. számban. A Paragvári 86. számban 4-5 - már csak 4-5 - család keseríti meg a többiek életét, de egyben megkeseríti egy nagyon fontos intézményünknek a működését, a Családok Átmeneti Otthonának a nevében azt hiszen benne is van, hogy ez miről szól. Nagyon bízom benne, és hogyha más pozícióban lehetőségem lesz ebben jövő április, vagy májust követően, akkor én, abban biztos lehet mindenki, hogy el fogok mindent azért követni, hogy egy nyugodt helyen - ennek a helyére egyébként nekem voltak ötleteim is - létrehozzunk egy Családok Átmeneti Otthonát. Egyben a családon belüli erőszak áldozatainak egy azonnali elhelyezési segítséggel kibővítve, és ezáltal meg felszabadulnának lakások a Paragvári 86-ban, amiket egyébként ilyen szükséglakásokként működtetünk, mármint a földszinttől felfelé lévő emeleteken. A másik, amit szintén fontosnak tartok: a hajléktalanszálló új helyre való elhelyezését. Ez is az általam vezetett bizottság hatáskörébe tartozik, mármint a hajléktalan ellátás, nem az új épületben vagy a máshová való elhelyezése. Azt gondolom, hogy egy fokkal nyugodtabb, - még hogyha nem is azon van a hangsúly - zártabb helyen, vagy a nyilvánosság előtt nem ennyire fókuszált helyen, de fontos lenne a hajléktalanoknak az elhelyezése, hiszen a Zanati út 1-ben lévő féltucatnyi, vagy másfél tucatnyi ember zavarja nyilván annak a környezetében élőket. Főleg az épület elhelyezkedéséből fakadóan vonulási útvonalak és ebből fakadóan tartózkodási útvonalak alakulnak ki egyik irányba a Lidl, Tesco felé, másik irányba a pályaudvar meg a Fő tér felé. Tehát gyakorlatilag, ha találunk helyet, és itt nyilván nem a város szélére gondolok, ami azt hiszem, hogy fideszes képviselő ötlete volt, hogy a Söptei úton túlra költöztessük őket. Nyilván nem ez a cél, de én azt gondolom, hogy az is egy fontos feladat lesz az elkövetkezendő 5 évben. Ha ebben közre tudok működni, akkor annak szerintem mindenki örülni fog, hogy a hajléktalanszállónak is találjuk meg a másik helyét. A város a saját forrásaiból ezt finanszírozni nem tudja, ezek olyan jellegű fejlesztések, hogyha holnap az angyalka azt mondaná, hogy a 4 milliárdos szolidaritási adó itt marad a városban, akkor sem biztos, hogy ilyen jellegű beruházásra lenne fordítva. A harmadik ilyen terület, ami visszaköszön az anyagban, a helyzetértékelés résznél van részletesen kifejtve, hogyha jól mondom fejből 139 komfort nélküli lakásunk van, fejből mondom a számot, ebből azt hiszem, 86-ban lakunk, vagy valami hasonló az arány, nézek irodavezető asszonyra. Ezt külön ciklusprogramként nem fogalmaztuk meg az elmúlt 5 évben sem, de a városvezetés elfogadta azt az elképzelésemet, hogy azért Szombathely az ország boldogabbik részén van, egy büszke polgárváros vagyunk, és lehetőleg szombathelyiek ne lakjanak, vagy legalábbis ne lakjanak önkormányzati komfort nélküli ingatlanokban. Egyrészt nem költöztetünk be embereket, hogyha a városvezetés támogatja, az elkövetkezendő 5 évben is ezt a gyakorlatot folytatná a bizottságunk, illetve szanálás alatt vannak önkormányzati épületek, ilyen a Bolhavár, a Szent Gellért 4., vagy például a Gárdonyi 1., és nyilván ezek kapcsán lakásokra van szükségünk. Az én fejemben az már meghaladta a bérlakásépítés koncepcióját, hogy mit kellene tennünk. Azt gondolom, hogy szegregátumok kialakulásához, illetve Paragvári 86-hoz hasonló konfliktusos helyzetek kialakulásához vezethetne, hogyha szociális alapon bérlakásokat építenénk, szinte elkerülhetetlen, hogy olyan helyzetek álljanak elő, mint ami a Paragvári 86-ban is előállnak. Tehát én azt javaslom, és nyilván ezt nem kell az anyagban szerepeltetni, csak legyen benn a jegyzőkönyvben, hogyha úgy lesz pénzünk, akkor a város különböző pontjain használt lakások vásárlásában kellene gondolkodnunk. Olyan családokat is el kellene helyeznünk, akik nem baj, hogyha udvari lakásokat kapnak. Ezzel fel tudnánk számolni azokat az önkormányzati bérházakat, ahol komfort nélküli körülmények között laknak családok. Én azt gondolom, hogy ez egy fontos feladatunk, ebben jól haladunk, hiszen - fejből mondom - több mint 20 főt sikerült komfort nélküli lakásból félkomfortos vagy összkomfortos lakásba költöztetni. Nyilván ez is központi finanszírozás, központi fejlesztés nélkül nem fog tudni működni, nyilván önkormányzatunk nem tud önerőből még használt lakásokat sem vásárolni, de jó lenne, ha az angyalka azt mondaná, hogy itt marad a szolidaritási adó pénze, akkor mondjuk itt biztos, hogy harcolnék azért, hogy bizonyos ütemezés szerint vásároljunk lakásokat. Ezeket a komfort nélküli lakásokat felszámoljuk. Úgyhogy én ezzel kívántam ezt kiegészíteni. Tehát szociális területen is lenne bőven teendő, de az elmúlt 5 év kapcsán nyilván saját magammal szemben elégedetlen vagyok, mert biztos tehettem volna többet is, de én azt gondolom, hogy az önkormányzatunk, a Közgyűlés egésze a lehetőségeihez mérten mindent megtett, sőt még annál többet is.

**Dr. Nemény András polgármester:** Én magam elégedett vagyok elnök úr munkájával, és harcolnia sem kéne, hogyha 4 milliárd Ft-ot megkapnánk szolidaritási adó címén azért, hogy bérlakásokat is építsünk belőle. Bár itt tartanánk már! Horváth Gábor képviselő úr.

**Horváth Gábor városi képviselő:** Köszönöm a szót! Tisztelt Polgármester Úr! Tisztelt Közgyűlés! Hallgatva a vitát, most már a második ciklusomat töltöm a testületben és ez a második gazdaságfejlesztés ciklusprogram, amit elfogadunk itt, ami az önkormányzat előtt van. Azt kell, hogy mondjam, hogy látjuk azt, hogy meddig nyújtózkodhatnak az önkormányzatok, meddig nyújtózkodhat az állam. Az egész Európai Unió gazdasága recesszióban van, nagyon nehéz helyzetben van az egész Európai Unió. A magyar államnak is szűkebb a mozgástere, az önkormányzati mozgástér is csökken. Elolvastam ezt a programot, de nemcsak ezt a programot olvastam el, hanem elolvastam Zalaegerszeg programját is, és Veszprémét is, és így próbáltam egy kicsit összehasonlítani. Nekem a veszprémi program nagyon tetszett, nagyon kidolgozott, azért ajánlom, hogy azt el lehet olvasni, abból lehet meríteni. Itt többen említették, hogy én nem hiszek Lázár Jánosnak. Egyetlenegy dologgal vannak feltételeim, az, hogy az északi elkerülő úton, amikor végigmegyek, akkor fogok eufóriába kerülni. Mert ugyanis emlékeztetném arra, hogy annak idején 1998-2002. között is volt egy ciklusprogram, és ott is volt egy megbeszélés a kámoni iskolában, hogy nem sokat kell várni és ez a külső elkerülő megépül. Akkor építették meg a Kámon-Olad összekötő utat. „Ez csak ideiglenesen fogja rátok terhelni a forgalmat” - ezt mondta az akkori polgármester nekünk ezen a lakossági fórumon. 25 év eltelt. Hány ciklus, hány ciklusprogram, és nem valósultak meg ezek. Egyrészt az, hogy meddig tud nyújtózkodni egy város, és a városunknak az nagyon nagy befolyásoló tényezője egyébként, ami időközben keletkezett, és erről nem nagyon beszéltünk, hogy a SZOVA milyen adósságterhet hordoz, cipel, és ez nagyon megnehezíti, beszűkíti Szombathely lehetőségeit. Ezzel kapcsolatban is lenne dolgunk. Gondolok itt arra, hogy lehetne menni a kormányzathoz, ennek az adósságnak a konszolidációjában segítséget kérni, hogy tovább tudjon nyújtózkodni, hogy tovább tudjon életben maradni Szombathely, és a gazdaságfejlesztés jobban tudjon menni. Az Egyensúly Intézet településindexét megnéztem, és ebben a 25 megyei jogú város között Szombathely a középmezőnyben van, a kilencedik. A legjobban fejlődő város Zalaegerszeg, robbanásszerű fejlődésen ment keresztül. Az első helyen Székesfehérvár van. Ezekkel a városokkal nem tudunk úgymond versenyezni. Amit hiányolok egyébként, és Illés Károly már említette, de én is megemlítem, hogy egyébként a Herényi Virágút a város második legnagyobb kulturális rendezvénye, hogy nem szerepel ebben a programban. Ezt kérem pótolni, és ezt nagyon szeretném, ha benne lenne. Nagyon sokan beszéltek az elmúlt ciklusban az egészségipar fejlesztési lehetőségeiről, és hát lám-lám megérkezett Lázár János, és azon a sajtótájékoztatón, amit Nemény Andrással tartottak, én nagyon örültem, amikor a logisztikát, vasúti logisztikát említette miniszter úr, ez a jövő, meg annak az ipari parknak a fejlesztése. A 3.1.3.1-es részben egy lehetséges egészségipari gyártó nagyvállalat készülhet el. Tehát azt szeretném megkérdezni, hogy voltak-e tárgyalások ilyen gyártóipari cégekkel, meg tudnak-e nevezni ilyen tárgyalásokat, van-e erről konkrét valami, vagy ez csak bele van írva, mert jól néz ki? Lehet olvasni tovább - a megvalósításnak fontos eleme - Szombathely testvérvárosával, Oberwarttal közös egészségtudományi oktatási és kutatás-fejlesztési együttműködés részleteinek kidolgozását. Erről szeretnék érdeklődni, hogy itt mire gondol konkrétan az anyagban? Tehát Oberwartban a kórház mellett épül esetleg egy egyetem, és akkor innen a Pécsi Egyetem kihelyezett szakáról átmennek oda a diákok? A Kulturális, Oktatási és Civil Bizottságban néztük a beszámolókat és csökkenés van a nappali és a levelezőképzésben lévő hallgatókkal kapcsolatban. Tehát itt azért nagyon óvatosan kell ezzel bánni, ezzel a dologgal, ha gyakorlatilag egy olyan fúzió jön létre, ami Szombathely kárára is mehet. Nagyon figyeljünk oda, ezt kiemelném. Ami a következő pont, a 3.1.3.2-es, a városi digitális ikertestvér, 3D-s városi modellbe integrált digitális és zöld megoldások, – összevonnám – hát ez is egy nagyon érdekes, nagyon tömören, töményen van kidolgozva az egész. Tehát részletgazdagabban kellett volna ezt kidolgozni. Megnéztem Veszprémben a hasonló részt, nagyon nagy léptékben mutatja ezt be. Ezt egy kicsit kevésnek gondolom. És volt szó arról, hogy polgármester úr azért felemelte a PBN partnert, a Barta Balázs féle csapatot, akinek már láttam egy reklámfilmjét, amiben ilyen robotkarokat mutattak be, meg minden ilyen egyéb dolgot. Ez tök szép és jó, de én azt látom ebben, hogy ebben sincs igazán olyan előrelépés, hanem ezekben az uniós soft projektekbe pénzt hívnak le, amit elszámolnak leginkább ilyen személyi jellegű kifizetésre, és nincs meg az a tartalmi produktum, amiből egy óriási tovább ugrási lehetőséget adódna Szombathelynek. Azt látom, hogy Szombathely fejlődik, de nem olyan léptékben megyünk előre, amilyenben kellene, és ezen változtatni kellene. Jó, hogy elfogadjuk ezt a ciklusprogramot, ezt a gazdasági programot, de látszik az is, hogy kormányzati együttműködés nélkül ez nem megy. Én azért nagyon örülök annak, hogy Nemény András a miniszter úrral, Lázár miniszter úrral egyeztetett. Itt azért olyan stratégiai pontok voltak, még egyszer említem, mint az északi ipari területnek a beruházási lehetősége, a vasúti leágazás, logisztikai központ és egyébként a 2-szer 2 sávos út Szombathely és Kőszeg között, meg egyébként a déli irányú csatlakozás, ami szintén a közúti szállítást segíti, és ez vonzza ide egyébként a beruházókat. Mert nekünk az a legfontosabb, hogy a beruházások jöjjenek ide. És a végén még megemlíteném, hogy én az elmúlt ciklusban egyetlenegyszer sem említettem azt, hogy én örülnék a szolidaritási adó elvonásának, hiszen ezt egy felelős szombathelyi képviselő nem mondhatja ki, és én ezt sosem mondtam.

**Mikrofon nélkül** **Dr. Horváth Attila alpolgármester:** Akkor beszélj az Ágh Ernővel!

**Horváth Gábor városi képviselő:** Ő majd mindjárt reagálni fog erre. Én azt gondolom, hogy az önkormányzatnak tovább kell nyújtózkodni, minden lehetőséget meg kell ragadni, és bizony a kormányzattal együtt kell működni. Köszönöm szépen!

**Dr. Nemény András polgármester:** Köszönöm szépen! Néha ellentmondásba keveredett szerintem, mert egyszer azt mondta, hogy milyen nagyon nehéz gazdasági környezet van, de egyébként meg nem fejlődünk elég gyorsan és stb. Egyik mondatából következhetne a másik, csak közben sok minden mást is mondott, tehát ez így azért érdekes. De nyilván egy ellenzéki képviselő véleményét tiszteletben tartom, és nem is fogok belemenni nagyon a részletekbe. Egy-egy mondat csak. A SZOVÁ-nál igen, ez egy teher, ez a kötvényteher, amit a mi ciklusunk alatt adottságként kaptunk meg, ráadásul úgy, hogy eközben előtte volt egy sokéves moratórium, amikor nem kellett fizetnie a SZOVÁ-nak. Nekem innen nézve ez fájdalmas, hogy amikor volt pénz, akkor nem történt meg a törlesztés, és így mi egy még nagyobb összeget kaptunk meg, mint adottságot, ami nehézség. És én azt gondolom, hogy annak idején bele lehetett volna tenni az adósságkonszolidációba, más városok ezt megtették, nem tudom, hogy miért nem történt ez meg, de akkor már nem is kellene erről beszélnünk. Tehát, nekünk ez egy teherként jelenik meg. Próbálunk vele együtt élve menedzselni, hogy emellett az egyéb feladatainkra is maradjon pénz a SZOVÁ-ban is. A Herényi Virágút, most kiemelt egyetlen egy olyat, a rengeteg, egyébként nem általunk szervezett programból, amit ön ismer, és ön számára fontos, de a koncepciónak a lényege most is és korábban is az volt, hogy itt azt tesszük be, ami a mi felelősségünk. Az, hogy támogatunk más programot, jónak találunk, és évek óta a Herényi Virágút megkapja a támogatást, az egy dolog. De ezért a ciklusprogramban, ha ez szerepelne, akkor mindent kellene szerepeltetni, és akkor az már nem egy ciklusprogram lenne. Az egy másik műfaj, amiről beszélünk. Úgyhogy szerintem ez így nem jogos felvetés e tekintetben, mert mi így képzeljük el a ciklusprogramot, így csináltuk eddig is, most is így, de ettől még a Herényi Virágutat - a költségvetésben is látszik - értéknek találjuk, mert benne van a költségvetésben a komoly támogatása. Ott leszünk a megnyitásnál, ráadásul külön soron, nevesítve van az egyesület. Ennek van egy másik oldala, hogy más tollával ékeskedünk, szerintem szeressük a Virágutat, támogassuk a Virágutat, de ne vindikáljuk magunknak, hogy ez a mi programunk, mert akkor meg megtévesztjük az embereket. Annyiban a miénk, amennyiben kérnek bennünket, hogy segítsünk. Egészségipar. Ez egy kimondott cél, hogy az autóiparhoz képest másik irányba is tudjunk elindulni. Egyébként összefügg ez a PBN-nel is, akik már nagyon régóta foglalkoznak ezzel, hiszen egy idősödő társadalomban vagyunk, teljesen meg fog változni az egészségügy helyzete, már most is egészen megváltozott és nem kell folyton személyes kontaktokat nézni. Mesterséges intelligencia bejövetelével szerintem mi előbbre vagyunk, mint úgy általában, nemcsak, hogy más városokhoz, hanem más országokhoz képest. Ezért vagyunk érdekesek pont Ausztriának is, ezért tudunk mi esetleg többletszolgáltatást nyújtani, a sokkal több pénzből működő egészségtudományi képzés - amit Ausztriában létre akarnak hozni - projektpartnereként, és egyébként működési partnereként szeretnénk mi megjelenni, a mi kezdeményezésünkre a nagykövet asszony segítségével, vagy menedzselésével egy nagyon erős fogadókészséggel együtt. Ez egy lehetőség, amit megpróbálunk kiaknázni. Kevés pénzünk van, viszont vannak jó adottságaink, vannak elképeléseink, és úgy látszik, hogy ezt tolerálják. Az Európai Unió meg úgy működik, hogy jobban értékeli, hogyha két ország együttműködik valamiben, ez egy hozzáadott érték, megpróbáljuk ezt kihasználni. Erről szól ez a tárgyalás egyébként Oberwarttal is, ahol én is már többször megjelentem a tárgyalásoknál, László Győző alpolgármester úr, meg Bokányi Adrienn mellett, aki viszi ezt a vonalat. Remélem, hogy a vége az lesz, hogy egy közös képzés lesz szombathelyi képzőhellyel, ami egyébként egy hozzáadott érték lehetne akár egy egészségipari fejlesztésnek is, és szerintem ezek így fognak összejönni. Ilyen puzzle darabokat próbálunk összerakni, és remélem a végén össze is áll az a kép, amit szeretnénk, ez is dolgunk. Ez is egy kísérlet, próbálkozunk, ha sikerül, akkor örülünk neki. Lázár János. Azt is meghirdettük a ciklus elején, vagy meghirdettem a saját magamra is kötelező feladatként, hogy próbáljunk együttműködni a kormánnyal, mondhatom úgy, hogy a mindenkori kormánnyal, mert lehet, hogy másfél év múlva mással kell együttműködni, nekem ugyanúgy dolgom lesz az is, mint ahogy most is dolgom. Ha van fogadókészség, ahogy volt az Építési Minisztériumnál, akkor tudok mit csinálni, és tudunk mit csinálni együtt, szerintem szuper dolgok jönnek ki belőle, és egyébként azóta nem veszett el például a Gothard-kastéllyal kapcsolatos érdeklődés sem, mert újabb és újabb kérdések jönnek és egyeztetünk a tekintetben. Ha lesz eredmény, nyilvánosságra fogjuk hozni, ezekből csak jó dolgok jöhetnek ki. Van, ahol meg láthatóan nehezebben megy a partnerség, mondjuk, mint a színházakért felelős kulturális minisztériummal, ahol meg egész egyszerűen nemcsak mi, hanem más se kap vissza információt. Ott nehéz küzdeni, de most sem mondtam őróluk rosszat, csak azt mondtam, hogy ez egy rossz gyakorlat, amit történik és senkinek sem jó, hogy nem tudjuk. De ugyanezt meg fogja hallani más városoknak a polgármesterétől is, mert tényleg így van. A partnerség, szerintem nekünk mindig is egy nagy előnyünk volt, hogy tudunk ebben gondolkozni. A jövőben is így lesz. Erről a logisztikai kiugrási lehetőségről pedig annyit, főleg a birtokunkban lévő terület okán, én is az egyik legnagyobb lehetőséget látom, azért mentünk el ebben az irányban. Ennél hosszabban nem akarok válaszolni erre, mert még nagyon sok hozzászóló van, és lassan fél egy lesz. Ágh Ernőnek megadom a szót mindenképpen, mert nagyon türelmesen várt.

**Ágh Ernő városi képviselő:** Tisztelt Polgármester Úr! Tisztelt Közgyűlés! Köszönöm szépen a szót! Hát önök részéről is elhangzott és itt képviselőtársam részéről is, a magam részéről úgy ítélem meg, hogy valóban nehéz helyzet van. Tehát nincs könnyű helyzet, ezt nem állítja senki. No de, a ciklusprogramot nyilván az önök szája íze szerint alakítják, választói felhatalmazás alapján önöket bízták meg a választók, ezzel egyet is értek. Itt most, hogy mit emelek ki fontosabbnak, itt köztünk van különbség, nézeteltérés olyan módon, hogy én mást jelölnék meg, ami fontosabb lenne, hangsúlyosabb. Egyetértek sok mindennel, amit itt önök beletettek, mert valóban az a 6 főpillér, hogy zöld, egészségtudatos, szociálisan érzékeny, biztonságos, együttműködő, közösségteremtő város legyen, egyetértek, így kell lenni, és azokat leosztva különböző területekre, azzal is. De, amit én hiányolok, tehát aminek én nagyobb hangsúlyt, illetőleg fontosabbnak tartok, mert higgyék el, az emberek között élek, járok, megállítanak, és azt teszik szóvá, hogy Szombathelynek az infrastruktúrája, ezen kell javítani. Tehát mindenképpen utak, járdák, csapadékvíz, tehát ez hangsúlyosabban szerepeljen. Azt látom, hogy benne vannak a TOP-os dolgok, nagyon szépen felsoroltak minden területen, játszótértől kezdve, de azon felül is tényleg arra kell törekednünk, hogy mindenki érezze, hogy városban lakik, és mindenki szombathelyi. Tehát ennek szellemében kell a ciklusprogramot az én gondolatomban kialakítani. Tehát én nagyobb hangsúlyt helyeznék erre a dologra, nyilván valamiről le kell mondani, mindent nem lehet a nehéz helyzet révén. Pedig milyen jó lenne mindent megcsinálni, igen, hát a Fő teret ugye learanyoznánk, akkor sokan mondanák, hogy miért aranyoztuk le, miért nem gyémánttal csináltuk meg? Mindig lenne elégedetlen ember. A lényeg az, hogy tehát én valamelyest erre hívnám fel a figyelmet, hogy erre fordítsunk nagyobb hangsúlyt, mert az „Ébredj Szombathely!” rendezvényeire, azzal még nem keresett meg senki, hogy bővítsük, meg el akar menni, meg mit tudom én, higgyék el, hogy az infrastruktúrával viszont megkeresnek, és ostromolnak, erre kell adnom választ. Köszönöm szépen!

**Dr. Nemény András polgármester:** Köszönöm szépen! Teljesen igaza van, de ez a legforrásigényesebb kérdés, ezért most a realitás az, hogy ha az uniós forrásokat ide tudjuk hozni, akkor az egy komoly változás, és minden olyan, ami többlet dolog, fejlesztés, azt erre fogjuk fordítani. Nincsen semmi extra, luxus beruházásra se igényünk, se lehetőségünk, de most már valójában az útfelújítások a luxus beruházások ebben a gazdasági környezetben, elrugaszkodás ide vagy oda. Megadom a szót Danka Lajos elnök úrnak.

**Dr. Danka Lajos, a Szellemi Örökség, Nemzetiségi és Térségi Kapcsolatok Szakmai Bizottság elnöke:** Köszönöm polgármester úr! Sajnos én nem olvastam se Veszprém, se Zalaegerszeg programját, mert úgy gondoltam, hogy jelentősége a mi szempontunkból nincs. Viszont ez a program egyébként összefügghet Söptének a fejlesztési programjával, hiszen Szombathely iparterülete eredetileg söptei közigazgatási terület volt, amiről Söpte több tárgyalás során lemondott. Ez a program lehetőséget biztosít arra, hogy a két település együttműködjön. Viszont az az anyag, ami elém került, annak az irányvonala eredetileg is jó volt. Amiben én problémákat látok, és amit annak idején, a kampány során is elmondtunk, hogy Szombathelynek nagyobb hangsúlyt kell fektetnie a turizmusra. Ennek a feltételei nem adottak szombathelyi viszonylatban. Megszűntek szálláshelyek, turisztikai szálláshelyek, a kerékpárhálózat nincs úgy kialakítva, hogy erre a turizmusra tudjuk a hangsúlyt fektetni. Megértem azt, hogy a turizmusban a bérek alacsonyabbak, és ezt el is fogadom, viszont nem ott jönnek le a bevételek, nem ott jön le a pozitívuma, hanem ott jön le, hogy azok a vállalkozók, szombathelyiek, akik ezen a területen tevékenykednek, megtalálják a számításukat. Ehhez viszont biztosítanunk kell az infrastruktúrát teljes egészében, és a hangsúlyt szerintem a turisztikai szálláshelyekre is át kellene helyezni. A vasúti szempontból, a vasút fejlesztése szempontjából nem igazán láttam - bár szerintem nem is nagyon kerülhetett bele - hiszen a GYSEV-nek a térnyerése, egy szorosabb együttműködés kialakítása mondjuk a GYSEV-vel, amely meghatározó lesz. Bár megmondom őszintén, mint volt MÁV-os vezető, én azt gondolom, hogy a MÁV-nak is lettek volna lehetőségei a fejlesztésekre, ha ezekre a forrásokat megkapja, ami nem történt meg. Érzékelhető egy erőteljes kelet felé fordulás a vasúti fejlesztések szempontjából, ami abból a szempontból magyarázható, hogy a keleti megyék fejletlenebbek voltak a rendszerváltáskor, de mi abban reménykedtünk, hogy ki tudjuk használni azt a fejlettségi különbséget, ami van. Sajnálatos módon én azt érzékelem, hogy Szombathely inkább - mondjuk úgy - toporgott egyhelyben ezeknél a fejlesztéseknél. Kapcsolati hálóknak a szerepe. Főleg a turisztikai érdekeltségű településekkel, amik itt vannak a város szájában, és amelyeknél a kerékpárút-hálózatnak az átgondolása jelentene egy kitörési pontot, Bükfürdő, Sárvár, Kőszeg vonatkozásában. És ehhez kapcsolódik az, ami még pluszban fontos, hogy a városi kerékpárutaknak a koncepcióját át kellene gondolni, nem biztos, hogy a legszerencsésebb, hogy az úttest közepén megy egy kerékpárút, illetve úgy megy, hogy az ajtót kinyitó sofőrök egy épp arra közlekedő kerékpárost találnak el. Ezenkívül még bizottsági ülésen felmerült kérdésként, hogy az uszodai úszásoktatás pl. szerepel a programban, aztán kérdésre elhangzott, hogy 10 óra úszásoktatásról van szó. Szerintem 10 óra alatt nem tudunk egy olyan jellegű úszókészséget kifejleszteni a gyerekekben, ami vízbiztos mozgást lehetővé tesz. Aztán a másik orvosi rendelők szempontjából jött kérdés az „egy orvos-egy rendelő”-vel kapcsolatosan. Nem hiszem, hogy az egészségügynek jelenleg Szombathelyen ez a legnagyobb problémája, sokkal jobban kellene arra koncentrálni, hogy a betegek elérhessék az orvost, illetve ne okozzon egy hetes problémát az, hogy bejusson egy orvosi rendelőbe. Köszönöm szépen!

**Dr. Nemény András polgármester:** Az egészségügy területén a mi felelősségünk az alapellátás, ott azért az igazi kihívás a legtöbb helyen az, hogy egyáltalán legyen orvos. És ezt mi ezzel a programmal el tudjuk látni, de ez is erőn felül van, mert olyan forrásokat teszünk bele, ami nem kötelező feladat lenne beletenni. Úszásoktatáshoz én magam nem értek, de vannak szakemberek, akik értenek hozzá, hogyha ők ezt a tízet határozták meg, akkor higgyük el, hogy így tud működni. Hogyha nem, akkor meg biztos nem mindenkinek, akkor meg a szülők gondoskodnak róla úgyis, hogy még további leckét vesznek igénybe. Turisztika egy nehéz kérdés, sajnos az, ami a legforrásigényesebb, és a legtöbb szereplő ebből külső szereplő. Tehát ha szálláshelyekben gondolkozunk, akkor most az ön mellett ülő Czeglédy Csaba mondaná, hogy a szociális bérlakásokban az itt élőknek legyen először a szálláshelye normális, és csak utána tegyünk bele külső forrást máshová. Más szempontból meg persze az a célunk, hogy olyan programokat hozzunk, hogy minél többen legyenek, de hogyha ez egy piacképes dolog, akkor meg a magánszektor is bele fog állni. A mostani gazdasági környezet, meg az adókörnyezet, nagyon nem kedvező, ezért zárnak be az országban mindenhol éttermek, mindenhol szálláshelyek, mert egészen egyszerűen, amikor az embereknek kevés pénzük van, és költeni akarnak magas inflációnál, akkor ez az utolsó dolog, amire költenek, a belföldi turizmusra. Ráadásul nálunk egy csomó mindenki inkább külföldön költi el a pénzét, ez egy nehéz ügy. Városi feladat is, de elsősorban nem az határozza meg, hogy a város ebben mit tud tenni. Többet biztos lehet tenni, mint amit az elmúlt években tudtunk tenni, megpróbálunk a következőkben ennél jobbak lenni értelemszerűen, ezt én magam is egy célként tűztem ki. És akkor Németh Ákos tanácsnok úrnak adom meg a szót.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Csak egy gyors reakció. Horváth Gábor képviselőtársamnak, hogyha jól értettem, akkor az volt az állítása, hogy a PBN és az ehhez hasonló cégek gyakorlatilag ilyen hóka-mókázgatnak, és így a saját működésüket biztosítják ezzel. Én szeretném elmondani, hogy ennél a cégnél mesterséges intelligenciával - ahogy mondta Horváth Gábor robotikával - foglalkoznak, kiterjesztett valósággal, és még számtalan dologgal. És ráadásul az Európai Unió nem véletlenül ad forrásokat ezekre a területekre, hiszen a legköltséghatékonyabb az a tudásmegosztás. Hogyha valahol már kitaláltak valamit, akkor ne kelljen újra feltalálni, hanem oda lehessen menni megnézni, ezeket a jó gyakorlatokat átvenni, de sokszor azt érzem, hogy amikor valaki egy ilyen útra elmegy, akkor az önök fejében az van, hogy ott szörfözget, meg sörözik, meg valami ehhez hasonló. És hogy ezeket a kétségeket eloszlassam, ezért felajánlom, hogy mivel most Szombathelyen lesz egy projektmeetingje a JUSTNature csapatnak - egy 20 tagú konzorcium jön Szombathelyre - április 2-án és 3-án, a Jászai Mari Közösségi Térben, hogy vegyenek részt ezen a programon, ahol megnézhetik, hogy hogy zajlik egy ilyen. Lesz catering is, azt meg kell mondanom, hogy mindenmentes, mert egy olyan helyről rendeltünk, de érdemes eljönni, jöjjenek el. Illetve még egy dolog, hogy azt mondja, hogy ezek a soft elemek, a tudás megosztás, ez ilyen lényegtelen dolog. Ön mellett ül az ELTE rektori biztosa, kérdezze meg róla, hogy mi a véleménye erről. Köszönöm szépen!

**Dr. Nemény András polgármester:** De ezt már egy másik alkalommal fogják elmondani, mert jelentkezőt nem látok, a vitát lezárom. Az előterjesztő részéről Horváth Attilának adom meg a szót, hogy reagáljon bármire is.

**Dr. Horváth Attila alpolgármester:** Köszönöm szépen polgármester úr! Érzem az idők szavát, és szerintem polgármester úr mindenre válaszolt, úgyhogy nekem már nem kell. Viszont Puskás Tivadar polgármester úr kifejezetten kért egy darab módosító javaslatot a programba. Egyébként polgármester úrnak - megmondom őszintén, nagyon örültem neki, amiket mondott róla - egyetlenegy olyan dolog, ami a szívügye, az pedig annyi, hogy 2.3.2. pont egészségügyi ellátásnak most meg mondanom, hogy hányadik bekezdésében az szerepel, hogy „szombathelyi mentős kollégák segítségével”, és ő azt kéri, hogy legyen úgy módosítva, hogy „szombathelyi mentők segítségével”. Én meg megígértem neki, hogy módosítani javaslom. Hogyha egy 8 évig a várost vezető polgármesternek ez az egyetlen javaslata van a ciklusprogramunkkal kapcsolatban, akkor egyrészt elismerésként érezzük, innen is köszönjük, és módosítani javaslom a Tisztelt Közgyűlésnek.

**Dr. Nemény András polgármester:** Köszönöm szépen! Az Egészségügyi Bizottság elnökét kérdezem, a szó szerinti módosító javaslat? Nekünk van itt egy, az megfelel a valóságnak, ami nekem itt van?

**Mikrofon nélkül Szuhai Viktor az Egészségügyi Szakmai Bizottság elnöke, tanácsnok:** Igen!

**Dr. Nemény András polgármester:** Igen? De a szó szerinti, mert itt szemantikai kérdésről beszélünk. Tehát a határozati javaslat az előterjesztésben foglaltak szerint elfogadásra javasolja azzal, hogy a program 2.3.2. egészségügyi ellátásról szóló bekezdésének 18. oldalán szereplő „mentős kollégák” helyett, helyesen „mentő kollégák” szerepeljen. Nem mentők, hanem mentő kollégák.

**Mikrofon nélkül Szuhai Viktor az Egészségügyi Szakmai Bizottság elnöke, tanácsnok:** Igen, mert tűzoltós sincs…

**Dr. Nemény András polgármester:** Igen, én ezt hallottam már polgármester úrtól, és szerintem a Fidesz képviselői közül is egypáran hallották már az elmúlt években. Úgyhogy következetes a polgármester úr, legyen így, ahogyan ő kéri, ezt a módosítást betettük módosításnak.

**Mikrofon nélkül Dr. Horváth Attila alpolgármester:** Azt kérte, hogy szombathelyi mentők segítségével, nem mentő kollégák.

**Mikrofon nélkül Dr. Czeglédy Csaba a Szociális és Lakás Bizottság elnöke:** Az Attila módosítójáról kell előbb szavazni, mert az az utolsó…

**Mikrofon nélkül Dr. Horváth Attila alpolgármester:** Pont, hogy nem!

**Dr. Nemény András polgármester:** Igen, de ez az, amit az alpolgármester úr elfogadott, az én pontosításomat az Egészségügyi Bizottság alapján, úgyhogy azt tesszük fel szavazásra, ami le van ide írva.

**Mikrofon nélkül Dr. Horváth Attila alpolgármester:** Nemcsak hogy elfogadtam, meg is köszönöm!

**Dr. Nemény András polgármester:** És ha mégse lenne így jó, akkor majd még módosítjuk. Úgyhogy ezt teszem fel először szavazásra, ezt a módosítót.

Megállapítom, hogy a testület 17 egyhangú igen szavazattal *– 1 képviselő távol van* – elfogadta a javaslatot.

**Dr. Nemény András polgármester:** Most pedig a módosítással együtt tesszük fel az egészet szavazásra, a ciklusprogramot, szavazunk.

Megállapítom, hogy a testület 12 igen, 0 nem, 5 tartózkodással *– 1 képviselő távol van* – elfogadta a javaslatot, és a következő határozatot hozta:

**71/2025.(III.27.) Kgy. számú határozat**

Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 116. § (5) bekezdése alapján elfogadja az előterjesztés mellékletét képező Szombathely Megyei Jogú Város hosszú távú fejlesztési tervét, gazdasági programját azzal, hogy a program 18. oldalán a 2.3.2. pont második bekezdésében a „mentős kollégák” megnevezés helyett a „mentő kollégák” szerepeljen.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért:

a Polgármesteri Hivatal valamennyi belső szervezeti egységének vezetője)

**Határidő:** azonnal

**Dr. Nemény András polgármester:** Most szünetet fogok elrendelni, mert tudom, hogy lehetne szavazni sokat, de szerintem lesz még, aki hozzá akar szólni, és ilyenkor sosem jó szólni. Fél 1 van most, fél 3-kor találkozunk. Egyébként pedig köszöntöm a Derkovits Iskola igazgatóját, Reichert Juditot, köszönöm, hogy eljött, sok szó esett a délelőtt folyamán egyébként az iskoláról, a napirendi pont szavazása átcsúszik a délutánra, de én úgy érzem a hozzászólásokból, hogy támogató közgyűlési döntés fog születni. Köszönöm.

*Polgármester úr szünetet rendelt el.*

*A Közgyűlés szünet után 15 fő jelenlétében 14 óra 40 perckor folytatja munkáját.*

**Dr. Nemény András polgármester:** Köszöntök mindenkit, megállapítom a határozatképességet, megnyitom a délutáni ülésrészt.

***3./ Javaslat vagyongazdálkodással kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

**Dr. Nemény András polgármester:** A 3-as napirendi pontnál kérdezem, hogy van-e kérdés, hozzászólás? Ilyet nem látok, a vitát lezárom, és akkor szavazunk. Van két határozati javaslatunk, az elsőt teszem fel szavazásra, ez az elővásárlási jogról lemondásról szóló.

Megállapítom, hogy a testület 14 egyhangú igen szavazattal – *1 képviselő nem vett részt a szavazásban, 3 képviselő távol van* – elfogadta a javaslatot, és a következő határozatot hozta:

**72/2025. (III. 27.) Kgy. sz. határozat**

Szombathely Megyei Jogú Város Közgyűlése úgy dönt, hogy a szombathelyi Repülők útja mellett található 2008/45 hrsz.-ú, kivett „beépítetlen terület” megnevezésű ingatlan 1/1 arányú tulajdoni hányada, a 2008/44 hrsz.-ú, kivett „közforgalom elől elzárt magánút” megnevezésű ingatlan 1/100 arányú tulajdoni hányada, valamint a 2008/8 hrsz.-ú, 2006 hrsz.-ú és 2008/28 hrsz.-ú kivett „közforgalom elől el nem zárt magánút” megnevezésű földrészletek 2/200 arányú tulajdoni hányada tekintetében, a GreenSite International Zrt., valamint a SYMBOL INVEST Kft. között létrejött adásvételi szerződésben meghatározott feltételekkel Szombathely Megyei Jogú Város Önkormányzata – a Méptv. 84. § (1) bekezdés h) pontja, valamint a HÉSZ 9. § (2) bekezdése alapján „új munkahely teremtése” céljából fennálló – elővásárlási jogával nem él.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a második határozati javaslatunk, ez a Tenisz Sportszolgáltató Kft. és a város közötti bérleti szerződés módosítása, erről szavazunk most.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot, és a következő határozatot hozta:

**73/2025. (III. 27.) Kgy. sz. határozat**

Szombathely Megyei Jogú Város Közgyűlése úgy dönt, hogy Szombathely Megyei Jogú Város Önkormányzata és Szombathelyi Tenisz Sportszolgáltató Kft. között a szombathelyi 2690 hrsz.-ú, kivett sporttelep megnevezésű ingatlan 10 db teniszpályát, valamint klubépületet és 14 parkolót magában foglaló részére megkötött bérleti szerződést az alábbiak szerint módosítja:

* a szerződés 11. pontja úgy módosul, hogy a bérleti díj a KSH jelentésében szereplő előző évi inflációs ráta figyelembevételével nem emelkedik automatikusan, hanem erre csak lehetősége van a Bérbeadónak;
* a szerződés 12. pontja akként módosul, hogy a Bérlő az előterjesztésben szereplő beruházásokat a saját költségén megvalósítja, majd a beruházás számlával igazolt, tényleges teljes bekerülési költsége 50 %-os mértékű beszámítására jogosult. A beruházások költségei tekintetében a Bérlő a bérbeszámításra azt követően jogosult, ha azok pontos műszaki tartalmát, árral megjelölve a Városstratégiai, Idegenforgalmi és Sport Bizottság előzetesen jóváhagyta, és a beruházás a Bérbeadónak átadásra került.

A Közgyűlés felhatalmazza a polgármestert a jelen határozat alapján módosított bérleti szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a Szombathelyi Sportközpont és Sportiskola Nonprofit Kft. ügyvezetője)

**Határidő:** azonnal

***4./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. László Győző alpolgármester*

*Horváth Soma alpolgármester*

***Meghívottak:*** *Kovács Cecília, a SZOVA NZrt. vezérigazgatója*

*Horváth Zoltán, az AGORA Savaria Kulturális és Médiaközpont NKft. ügyvezető igazgatója*

*Grünwald Stefánia, a Savaria Turizmus NKft. ügyvezető igazgatója*

**Dr. Nemény András polgármester:** A következő napirendi pontnál kérdezem, hogy van-e jelentkező hozzászóló? Nincs, úgyhogy akkor a vitát lezárom, négy határozati javaslatunk van, ezek közül az elsőről szavazunk most, ami a SZOVA alapszabály módosítását jelenti, erről szavazunk.

Megállapítom, hogy a testület 12 igen, 3 nem, 0 tartózkodással – *3 képviselő távol van* – elfogadta a javaslatot, és a következő határozatot hozta:

**74/2025. (III. 27.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (2) bekezdés a) pont aa) alpontja alapján a SZOVA Szombathelyi Vagyonhasznosító és Városgazdálkodási Zrt. alapszabályának módosítását megtárgyalta, és az előterjesztés 1. számú mellékletével megegyező tartalommal jóváhagyja.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő:** azonnal

**Dr. Nemény András polgármester:** Következik a II. határozati javaslatunk, ez szintén SZOVA, az ingatlankarbantartás és felújítás tárgyában lefolytatott közbeszerzési eljárásnak az előterjesztésben foglaltak szerinti eredménnyel történő lezárására vonatkozó javaslat. Erről szavazunk most.

Megállapítom, hogy a testület 12 igen, 0 nem, 3 tartózkodással – *3 képviselő távol van* – elfogadta a javaslatot, és a következő határozatot hozta:

**75/2025. (III. 27.) Kgy. sz. határozat**

Szombathely Megyei Jogú Város Közgyűlése – figyelemmel a SZOVA Szombathelyi Vagyonhasznosító és Városgazdálkodási Nonprofit Zrt. Közbeszerzési Bíráló Bizottsága 2/2025. (III.17.) Közbesz. Biz. sz. határozatára, valamint a SZOVA Szombathelyi Vagyonhasznosító és Városgazdálkodási Nonprofit Zrt. Igazgatósága 17/2025. (III.18.) sz. IG határozatára – jóváhagyja, hogy a SZOVA Nonprofit Zrt. által „Ingatlankarbantartás és felújítás” tárgyában lefolytatott közbeszerzési eljárás az előterjesztésben foglaltak szerinti eredménnyel kerüljön lezárásra.

**Felelős**: Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság vezérigazgatója)

**Határidő**: azonnal

**Dr. Nemény András polgármester:** Jön a III. határozati javaslat, a Savaria Turizmus Nonprofit Kft. könyvvizsgálójának a megválasztásával kapcsolatos javaslat. Erről szavazunk most.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot, és a következő határozatot hozta:

**76/2025. (III. 27.) Kgy. sz. határozat**

1./ Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés a) pont ag) alpontja alapján javasolja a társaság taggyűlésének, hogy a Savaria Turizmus Nonprofit Kft. könyvvizsgálójának a Belvárosi Könyvvizsgáló Iroda Kft.-t (9700 Szombathely, Kőszegi u. 42. I/4., cégjegyzékszám: 18-09-115937, MKVK: 002180, könyvvizsgálatért személyében felelős Papp András, MVK: 006331) válassza meg 2025. április 2. napjától 2030. április 1. napjáig terjedő határozott időtartamra 50.000,- Ft + ÁFA/hónap díjazás ellenében.

2./ A Közgyűlés javasolja a társaság taggyűlésének a Társasági Szerződés és Szervezeti és Működési Szabályzata fenti döntés szerinti módosításának jóváhagyását.

3./ A Közgyűlés felhatalmazza a polgármestert, hogy a társaság taggyűlésén a fenti döntéseket képviselje.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Grünwald Stefánia, a társaság ügyvezetője)

**Határidő**: társaság taggyűlése

**Dr. Nemény András polgármester:** Jön a IV. határozati javaslat, a körmendi városi mozi üzemeltetésére kötött szerződés meghosszabbítása, amit az AGORA végez egyébként, és nemhogy veszteséges, hanem inkább nyereséges, ha kis mértékben is. Erről szavazunk.

Megállapítom, hogy a testület 15 egyhangú igen szavazattal – *3 képviselő távol van* – elfogadta a javaslatot, és a következő határozatot hozta:

**77/2025. (III. 27.) Kgy. sz. határozat**

Szombathely Megyei Jogú Város Közgyűlése az AGORA Savaria Kulturális és Médiaközpont Nonprofit Kft.-nek a Batthyány Örökségközpont Kastélyfejlesztő és Üzemeltető Nonprofit Kft. által a körmendi városi mozi üzemeltetésére kötött szerződés 2 évvel történő meghosszabbítását jóváhagyja azzal, hogy a szerződés szerződésátruházással átkerül Körmend Város Önkormányzatához. A Közgyűlés úgy dönt, hogy a mozi üzemeltetéséhez Szombathelyi Megyei Jogú Város Önkormányzata forrást továbbra sem biztosít.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Horváth Zoltán, a társaság ügyvezetője)

**Határidő:** azonnal

***5./ Javaslat önkormányzati rendeletekkel kapcsolatos döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

*Horváth Soma alpolgármester*

*Dr. Károlyi Ákos jegyző*

***Meghívott:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** Rátérünk az 5. napirendi pontunkra, és megkérdezem, hogy van-e jelentkező? Putz Attila elnök úr, gondolom bizottsági vélemény.

**Putz Attila a Kulturális Oktatási és Civil Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! A közművelődési rendelet módosításának tervezetét a nemzetiségi önkormányzatok részére elküldtük, és minden érintett támogatta a rendeletmódosítást. Köszönöm, ennyi lett volna.

**Dr. Nemény András polgármester:** Ez ilyen erős öröm kifejezés volt. Illés Károly képviselő úrnak megadom a szót, parancsoljon.

**Illés Károly a Költségvetési Ellenőrző Szakmai Bizottság elnöke:** Köszönöm a szót polgármester úr! Csak egy javaslatom lenne, nem határozati javaslat, csak úgy megfontolásra, hogy itt a lakásrendelet módosítása kapcsán értékesítünk, ha minden igaz, vélhetően 36 lakást, aminél jogszabályi kötelezettségünk, hogy részletfizetési lehetőséget felajánljuk a vevőknek. Az elsődleges cél itt az lett volna azért, hogy a befolyó összegekből az önkormányzat akár szociális lakás tekintetében fejleszteni tudjon, akár lakásvásárlás, akár felújítás tekintetében, nekem a javaslatom csak az lenne, hogy valahogy ezt a forrást próbáljuk meg elkülöníteni direkt erre a célra, hogy ténylegesen erre a célra tudjuk majd fordítani akár a részletfizetésből befolyó összegeket is majd. Ez lett volna csak a javaslatom.

**Dr. Nemény András polgármester:** Ha teljesen megnézi a képviselő úr, a 6. §-ban van az, hogy kizárólag lakás-, illetve városrehabilitációs célra, valamint lakhatással összefüggő támogatásokra fordíthatjuk. És ráadásul, amit kért, hogy elkülönített számlán.

**Mikrofon nélkül Illés Károly a Költségvetési Ellenőrző Szakmai Bizottság elnöke:** Ugye, hogy a jogalkotó is hasonlóan gondolkodik, mint én?

**Dr. Nemény András polgármester:** Ez jelen esetben az előterjesztőkre vonatkoztatható. Én pozitívra értékelem ezt a dolgot, tehát egy irányban gondolkozunk valamennyien. Így aztán már nem kell módosító javaslatot tenni, mert megelőztük. Más javaslat van-e? Ilyet nem látok. Akkor szavazunk a rendeletről, hatályon kívül helyezés és az új rendelet megalkotása, erről szavazunk most. Ez a lakások elidegenítéséről szóló.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**8/2025. (III.28.) önkormányzati rendelete**

**az önkormányzat tulajdonában lévő lakások elidegenítésének szabályairól**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most pedig a helyi közművelődési feladatok ellátásáról szóló rendelet módosításáról szavazunk.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**9/2025. (III.28.) önkormányzati rendelete**

**a helyi közművelődési feladatok ellátásáról szóló 5/2020. (III.5.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most a közterület-felügyelet átnevezésével összefüggésben álló egyes rendeletek módosítása következik, ami az új elnevezés miatt valamennyi cserét jelenti. Szavazunk.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**10/2025. (III.28.) önkormányzati rendelete**

**egyes önkormányzati rendeleteknek a Közterület-felügyelet átnevezésével összefüggő módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Most a vagyonrendelet módosítása következik, és ez egy technikai módosítás, erről szavazunk most. Bíztatom a képviselőket, hogy fogadják el, de nem. Én azt gondolom, hogy a sárga jobb, mint a piros.

Megállapítom, hogy a testület 12 igen, 0 nem, 4 tartózkodással *- 2 képviselő távol van* – elfogadta a javaslatot, és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**11/2025. (III.28.) önkormányzati rendelete**

**Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***6./ Javaslat pályázatokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

***Meghívott:*** *Grünwald Stefánia, a Savaria Turizmus NKft. ügyvezető igazgatója*

**Dr. Nemény András polgármester:** A következő napirendi pontnál két pályázatról beszélünk. Szavazunk az elsőről, Interreg.

Megállapítom, hogy a testület 12 igen, 0 nem, 4 tartózkodással – *2 képviselő távol van* – elfogadta a javaslatot, és a következő határozatot hozta:

**78/2025. (III. 27.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata az **Interreg Austria-Hungary NextRegion elnevezésű** pályázaton részt vegyen, és felkéri a polgármestert a pályázat benyújtásához szükséges dokumentumok aláírására.
2. A Közgyűlés úgy dönt, hogy nyertes pályázat esetén a pályázathoz szükséges önerőt, nagyságrendileg 8000 EUR-t a költségvetésében biztosítja.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** A következő a Network of Towns-Városok hálózata című pályázat benyújtására vonatkozó javaslat.

Megállapítom, hogy a testület 17 egyhangú igen szavazattal *– 1 képviselő távol van –* elfogadta a javaslatot, és a következő határozatot hozta:

**79/2025. (III.27.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Savaria Turizmus Nonprofit Kft. a **Network of Towns- Városok hálózata című, CERV-2025-CITIZENS-TOWN-NT kódszámú felhívásra** pályázatot nyújtson be.

**Felelős:** Dr. Nemény András polgármester

            Dr. Horváth Attila alpolgármester

Horváth Soma alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Grünwald Stefánia, a Savaria Turizmus Nonprofit Kft. ügyvezetője)

**Határidő:** azonnal

***7./ Javaslat az önkormányzat vagyonkezelésében lévő ingatlanokkal kapcsolatos döntés meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Dr. Horváth Attila alpolgármester*

***Meghívottak:*** *Dr. Székely János megyéspüspök*

*Reichert Judit, a Szombathelyi Derkovits Általános Iskola igazgatója,*

*Fodor István, a Szombathelyi Tankerületi Központ igazgatója,*

*Tálas József, a Szombathelyi Egyházmegyei Katolikus Iskolák Főhatóságának igazgatója*

**Dr. Nemény András polgármester:** Most jön a 7. napirendi pontunk. Ez az, ami az iskola fenntartói jog váltással kapcsolatos önkormányzati véleményt is jelenti. Nagy szeretettel köszöntöm - már délelőtt köszöntöttem - Reichert Juditot, az iskolaigazgatót, és Fodor István tankerületi igazgató urat is. Köszönöm, hogy eljöttek ennek a napirendi pontnak a megtárgyalására, ebből az látszik, hogy egy támogató, talán egyhangúlag támogató javaslat fog kikerekedni. De most is van lehetőség erről beszélni. Hogyha vannak kérdések, vagy kétségek, akkor itt a jelenlévők közül bárkit lehet kérdezni. Most megadom a szót Putz Attilának bizottsági véleményre.

**Putz Attila a Kulturális Oktatási és Civil Bizottság elnöke (bizottsági elnöki hozzászólás):** Köszönöm a szót! Tisztelt Polgármester Úr! Tisztelt Közgyűlés! A bizottság megtárgyalta mind a két határozati javaslatot, mind a kettőt teljesen egyhangúlag elfogadta. Egy dolgot szeretnék én még hozzátenni, az intézményi alapdokumentumok módosításának véleményezése után kaptam olyan információt, és itt azért egyes iskoláknál van olyan felvetés, hogy nincsenek egészen felkészülve a feladatra. Van olyan iskola, akik el szerették volna utasítani ezt a módosítást, de én úgy gondolom, hogy nem ez a módja, hanem az, hogy felkészítsük az iskolákat. Fodor Istvántól szeretném kérni, hogy ezt tegyék meg mindenképpen. Itt azt írják, hogy szükség lenne gyógypedagógusra, fejlesztő pedagógusra ehhez, hogy ezt a tevékenységet tudják végezni. Úgyhogy csak szeretném kérni, hogy készítsék fel az iskolákat erre a tevékenységre. Nagyon szépen köszönöm!

**Dr. Nemény András polgármester:** Köszönöm szépen elnök úr! Tehát, ha jól értem, akkor az a mondása, hogy szavazzuk meg ugyan ezt a javaslatot, de a feltételeknek a megteremtését azt szeretnénk, hogyha így lenne. Most nem azt mondom, hogy módosító javaslatként akarom hozzátenni, csak nyilván azt szeretnénk, hogy minden gyerekünk a lehető legjobb körülmények közé kerülne, és hogy az ezt biztosító rendszer is működne egyben. Ez egy nagyon nehéz és egyébként érzékeny téma ezzel egyidejűleg. Akkor ezek szerint egy része így döntött ebben, egy része úgy döntött. Dönteni nem tudott, csak javaslatot tett gondolom, nekünk pedig véleményeznünk kell. Én továbbra is azt gondolom, hogy az eredeti előterjesztésünket szavazzuk meg, de tényleg hívjuk fel a figyelmet, és akkor nem külön szavazással. Most úgyis itt van tankerületi igazgató úr is, aki bizonyára nálunk sokkal jobban érzékeli ezt a problémát, mert elég sok helyről juthatott el hozzá, hogy a kezdeményezésre hogyan reagáltak a különböző iskolát. Ez akkor tud működőképes lenni, ha a feltételrendszer is adott hozzá, ami iskolánként gondolom én, hogy jelen pillanatban más. Tehát az a cél, hogy mindenhol meglegyen ez a feltételrendszer, ahol ez a helyzet előáll. Mi ezt csak kérni tudjuk ebben az esetben, érzékeltetve, hogy hozzánk több ilyen kérés futott be. De ezzel együtt is támogatni fogjuk a javaslatot. Úgy fogalmazta volna meg képviselő úr is, ugye? Akkor volt ugye egy módosító javaslat a Gazdasági és Jogi Bizottságnál a II. határozati javaslathoz, felolvasom szövegszerűen. A II. határozati javaslatban az alapdokumentumot érintő változás az alábbi szöveggel javasolja valamennyi intézmény esetében elfogadásra: „a sajátos nevelési igényű tanulók intergált nevelési oktatása alapfeladat kiegészítése az autizmus spektrumzavar típussal”, és kikerül belőle a „fogyatékossági” szó. Azt hiszem, hogy értem a kérdést, azt is értem, hogy hivatalosan valószínűleg ez volt a dokumentum, és ezt kaptuk meg mi, de az érzékenység ebben más. Én magam is nagyon sok olyan rendezvényen voltam, meg találkoztam sokszor autizmussal élők családtagjaival, akik meg nem tartották jónak ezt a kifejezést. Egyébként más esetben is találkoztam ezzel, ugye sokszor ez szemantikai kérdésnek tűnik, de azok, akik érintettek, azoknak ennél sokkal több és mélyebb. Úgyhogy szerintem az a helyes - ha nem is így van hivatalosan - ahogy mi használjuk. Jelzés értékkel megtesszük ezt a változtatást, és akkor ezt lehet továbbítani, hogy ezt így tartotta helyesnek Szombathely Közgyűlése, úgyhogy én javaslom elfogadásra ezt a módosítót, és aztán majd után a szavazunk egyben az egészről. Akkor először erről a módosításról szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a módosító javaslatot.

**Dr. Nemény András polgármester:** Most az I. határozati javaslatról szavazunk, az viszont a Derkovits Gyula Általános Iskola fenntartói jogának átadásával kapcsolatos önkormányzati véleménynyilvánítás, erről szavazunk most a korábbiak jegyében.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**80/2025. (III. 27.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathelyi Derkovits Gyula Általános Iskola fenntartói joga – a szülői szervezet és az intézmény alkalmazotti közösségének egyetértése esetén - a 2025/2026. tanévtől kezdődően, a Szombathelyi Egyházmegye részére átadásra kerüljön.
2. Szombathely Megyei Jogú Város Közgyűlése a Szombathelyi Egyházmegye - a Szombathelyi Derkovits Gyula Általános Iskola fenntartóváltáshoz kapcsolódó - vállalásait megismerte, és azokkal az alábbiak szerint egyetért:

* az Iskola Alapító Okiratában feltüntetésre kerül, hogy a jelenlegi iskolai körzethatárba sorolható gyermekek elsőbbséget élveznek a felvételi eljárás során,
* ha a jelenlegi iskolai körzethatárba sorolható gyermek felvétele elutasításra kerül, úgy fellebbezés esetén az Iskola kikéri az Önkormányzat véleményét, amennyiben annak jogi akadálya nincsen,
* az Iskola a fenntartóváltáshoz kapcsolódóan a jelenlegi iskolavezetésben, tanári karban nem eszközöl személyi változást,
* az Iskola a jövőben is kiemelt figyelmet fordít Derkovits Gyula szombathelyi születésű festő- és grafikusművész hagyományának ápolására, és az Iskola több mint 50 éves fennállása alatt a legtöbb sikert elért testnevelés tagozatra,
* az Iskola a névhasználatban továbbra is megtartja a Derkovits nevet.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (1. és 2. pont vonatkozásában)

**Dr. Nemény András polgármester:** Most jön a II. határozati javaslatunk a módosítással együtt, amit az előbb fogadtunk el, ezt teszem fel szavazásra.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatot, és a következő határozatot hozta:

**81/2025. (III. 27.) Kgy. számú határozat**

A Közgyűlés egyetért a Szombathelyi Tankerületi Központ által 2025. szeptember 1. napi hatállyal tervezett alábbi Alapító Okirat módosításokkal:

|  |  |  |  |
| --- | --- | --- | --- |
|  | Intézmény neve | Feladatellátás helye | Alapdokumentumot érintő változtatás |
| 1. | Gothard Jenő Általános Iskola | 9700 Szombathely, Benczúr Gyula utca 10. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 2. | Nyitra Utcai Általános Iskola | 9700 Szombathely, Nyitra utca 15. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 3. | Oladi Általános Iskola | 9700 Szombathely, Simon István utca 2-6. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 4. | Paragvári Utcai Általános Iskola | 9700 Szombathely, Paragvári utca 2-4. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 5. | Szombathelyi Bercsényi Miklós Általános Iskola | 9700 Szombathely, Bercsényi Miklós utca 1. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 6. | Szombathelyi Derkovits Gyula Általános Iskola | 9700 Szombathely, Bem József utca 7. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 7. | Szombathelyi Neumann János Általános Iskola | 9700 Szombathely, Losonc utca 1. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 8. | Szombathelyi Zrínyi Ilona Általános Iskola | 9700 Szombathely Zrínyi Ilona utca 10. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |
| 9. | Szombathelyi Zrínyi Ilona Általános Iskola | 9700 Szombathely, Rákóczi Ferenc utca 27. | A sajátos nevelési igényű tanulók integrált nevelése-oktatása alapfeladat kiegészítése az „autizmus spektrumzavar” típussal. |

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

(a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal

**Dr. Nemény András polgármester:** Ennek a napirendi pontunknak is a végére értünk, úgyhogy én köszönöm, hogy jelen voltak. Mi áttérünk a 8. pontunkra.

***8./ Javaslat intézményeket érintő döntések meghozatalára***

***Előadók:*** *Dr. Nemény András polgármester*

*Dr. László Győző alpolgármester*

*Horváth Soma alpolgármester*

**Dr. Nemény András polgármester:** Jelentkezőt nem látok, a vitát lezárom, 8 határozati javaslatunk van, amelyekről lehet-e egyben szavazni? Arrafelé azt mondják, hogy lehet, ott is lehet, és itt is lehet. Akkor egyben szavazunk mindről, így aztán nem mondom el, hogy mik ezek, de szavazunk most.

Megállapítom, hogy a testület 17 egyhangú igen szavazattal – *1 képviselő távol van* – elfogadta a javaslatokat, és a következő határozatokat hozta:

**82/2025. (III. 27.) Kgy. számú határozat**

1. Szombathely Megyei Jogú Város Közgyűlése a Berzsenyi Dániel Könyvtár 41035-16/2025. számú Módosító okiratát az előterjesztés 1. számú melléklete, a 41035-17/2025. számú módosításokkal egybeszerkesztett Alapító Okiratát az előterjesztés 2. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Dr. Baráthné Molnár Mónika, a Berzsenyi Dániel Könyvtár igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**83/2025. (III. 27.) Kgy. számú határozat**

1. Szombathely Megyei Jogú Város Közgyűlése a Mesebolt Bábszínház 41035-18/2025. számú Módosító okiratát az előterjesztés 3. számú melléklete, a 41035-19/2025. számú módosításokkal egybeszerkesztett Alapító Okiratát az előterjesztés 4. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csató Kata, a Mesebolt Bábszínház igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**84/2025. (III. 27.) Kgy. számú határozat**

1. Szombathely Megyei Jogú Város Közgyűlése a Savaria Múzeum 41035-20/2025. számú Módosító okiratát az előterjesztés 5. számú melléklete, a 41035-21/2025. számú módosításokkal egybeszerkesztett Alapító Okiratát az előterjesztés 6. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Csapláros Andrea, a Savaria Múzeum igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**85/2025. (III. 27.) Kgy. számú határozat**

1. Szombathely Megyei Jogú Város Közgyűlése a Savaria Szimfonikus Zenekar 41035-22/2025. számú Módosító okiratát az előterjesztés 7. számú melléklete, a 41035-23/2025. számú módosításokkal egybeszerkesztett Alapító Okiratát az előterjesztés 8. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Kiss Barna, a Savaria Szimfonikus Zenekar igazgatója,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**86/2025. (III.27.) Kgy. számú határozat**

1. Szombathely Megyei Jogú Város Közgyűlése a Szombathelyi Egyesített Bölcsődei Intézmény 25243-24/2025. iktatószámú Módosító okiratát az előterjesztés 9. számú melléklete, a módosítással egységes szerkezetbe foglalt 25243-25/2025. iktatószámú Alapító okiratát az előterjesztés 10. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Sebestyén Bianka, a Szombathelyi Egyesített Bölcsődei Intézmény vezetője /

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**87/2025. (III.27.) Kgy. számú határozat**

1. Szombathely Megyei Jogú Város Közgyűlése a Pálos Károly Szociális Szolgáltató Központ és Gyermekjóléti Szolgálat 25686-36/2025. iktatószámú Módosító okiratát az előterjesztés 11. számú melléklete, a módosítással egységes szerkezetbe foglalt 25686-37/2025. iktatószámú Alapító okiratát az előterjesztés 12. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására és felkéri annak a Magyar Államkincstárhoz történő benyújtására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője/

**Határidő:** azonnal (az 1. pont vonatkozásában)

2025. április 15. (a 2. pont vonatkozásában)

**88/2025. (III.27.) Kgy. számú határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, valamint Söpte, Salköveskút, Vasasszonyfa, Vassurány, Vasszécseny, Rum, Rábatöttös, Zsennye, Csempeszkopács, Pornóapáti, Horvátlövő, Vaskeresztes, Szentpéterfa, Vát, Nemesbőd, Torony, Dozmat, Felsőcsatár, Sé, Perenye, Bucsu, Narda, Ják önkormányzatai között megkötött szociális alapszolgáltatásokra vonatkozó feladat-ellátási megállapodások módosítását jóváhagyja azzal, hogy a szolgáltatások ellenértékeként fizetendő díj 2025. április 1. napjától 2026. március 31. napjáig terjedő időszakra vonatkozóan:
2. házi segítségnyújtás személyi gondozás: 3.060,- Ft /gondozási óra,
3. házi segítségnyújtás szociális segítés: 4.090,- Ft/ gondozási óra,
4. jelzőrendszeres házi segítségnyújtás: 915,- Ft/gondozási nap.
5. Szombathely Megyei Jogú Város Közgyűlése Szombathely Megyei Jogú Város Önkormányzata, valamint Pornóapáti, Sé, Söpte, Ják, Vasszécseny önkormányzatai között megkötött család- és gyermekjóléti szolgáltatásokra feladat-ellátási megállapodások módosítását jóváhagyja azzal, hogy a szolgáltatás nyújtásának időtartama 2025. április 1. napjától 2026. március 31. napjáig tartó időszakra módosul, a támogatás fajlagos összege – az előzetes számítások szerint – továbbra is 30 család és gyermekjóléti szolgáltatásban részesülő család ellátását biztosítja.
6. A Közgyűlés felhatalmazza a polgármestert a szerződések aláírására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat vezetője /

**Határidő:** azonnal /az 1. 2. pontok vonatkozásában/

2025. április 30. /a 3. pont vonatkozásában/

**89/2025.(III.27.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a sajátos nevelési igényű gyermekek ellátásához szükséges 1 fő gyógypedagógus a Szombathelyi Szivárvány Óvodában 2025. szeptember 1. napjától, határozatlan idejű foglalkoztatással kerüljön alkalmazásra.
2. A Közgyűlés az 1 fő gyógypedagógus bérfedezetét 2026. évtől a Szombathelyi Köznevelési GAMESZ költségvetésében biztosítja.
3. A Közgyűlés felkéri az óvoda igazgatóját, hogy a szükséges munkáltatói intézkedéseket tegye meg.

|  |  |
| --- | --- |
| **Felelős:** | Dr. Nemény András polgármester  Dr. László Győző alpolgármester  Dr. Károlyi Ákos jegyző  /a végrehajtás előkészítéséért:  Vinczéné Dr. Menyhárt Mária, az Egészségügyi és Közszolgálati Osztály vezetője,  Stéger Gábor, a Közgazdasági és Adó Osztály vezetője,  Ganzerné Dávid Gabriella, a Szombathelyi Szivárvány Óvoda igazgatója/ |
| **Határidő:** | azonnal |

***9./ Javaslat Szombathely Megyei Jogú Város Bűnmegelőzési és Közbiztonsági Koncepciója Cselekvési Programjával kapcsolatos döntések meghozatalára***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:** 9. napirendi pontunknál nézek az elnök úr felé, hogy akar-e bármit is mondani? Nem, ez nagyon nagy meglepetéssel tölt el, úgyhogy a vitát lezárom, és szavazunk arról az egy határozati javaslatról, ami van.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatot, és a következő határozatot hozta:

**90/2025. (III.27.) Kgy. számú határozat**

1. A Közgyűlés Szombathely Megyei Jogú Város Bűnmegelőzési és Közbiztonsági Koncepciójának 2022.07.01-2025.03.31. időszakra jóváhagyott Cselekvési Program végrehajtásáról szóló beszámolót az előterjesztés melléklete szerinti tartalommal elfogadja.
2. A Közgyűlés Szombathely Megyei Jogú Város Bűnmegelőzési és Közbiztonsági Koncepciója 2025.04.01-2025.12.31. időszakra szóló Cselekvési Programját az előterjesztés melléklete szerinti tartalommal elfogadja.
3. A Közgyűlés felkéri a polgármestert, hogy a Vas Vármegyei Rendőr-főkapitányság és a további társszervek bevonásával végezze el a stratégia felülvizsgálatát és korszerűsítését.

**Felelős:** Dr. Nemény András polgármester

Horváth Soma alpolgármester

Kelemen Krisztián tanácsnok, a Bűnmegelőzési, Közbiztonsági és Közrendvédelmi Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** 1-2. azonnal

3. 2025. december 31.

***10./ Javaslat 2024. évi belső ellenőrzések végrehajtásával kapcsolatos döntések meghozatalára***

***Előadó:*** *Dr. Károlyi Ákos jegyző*

**Dr. Nemény András polgármester:** A következő napirendünknél jelentkezőt nem látok, a vitát lezárom, szavazunk. Ha lehet, tudunk egyben szavazni a két határozati javaslatról. Lehet, akkor szavazunk egyben.

Megállapítom, hogy a testület 16 egyhangú igen szavazattal – *1 képviselő nem vett részt a szavazásban és 1 képviselő távol van* – elfogadta a javaslatokat, és a következő határozatokat hozta:

**91/2025. (III.27.) Kgy. sz. határozat**

Szombathely Megyei Jogú Város Közgyűlése a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján Szombathely Megyei Jogú Város Önkormányzatának 2024. évi ellenőrzési jelentését a hozzá kapcsolódó 1-5. számú mellékletekkel együtt jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. Károlyi Ákos jegyző  /A végrehajtás előkészítéséért: Dr. Andorné Fodor Ágnes,  a Belső Ellenőrzési Iroda vezetője/ |
| **Határidő:** | azonnal |

**92/2025. (III.27.) Kgy. sz. határozat**

A Közgyűlés a költségvetési szervek belső kontrollrendszeréről és belső ellenőrzéséről szóló 370/2011. (XII.31.) Kormányrendelet 49. § (3a) bekezdése alapján

1. az Önkormányzat által fenntartott költségvetési szervek 2024. évre vonatkozó éves ellenőrzési jelentései alapján készített éves összefoglaló ellenőrzési jelentést az előterjesztés 6. számú melléklete szerinti,
2. a Szombathelyi Köznevelési GAMESZ 2024. évre vonatkozó belső ellenőrzési jelentését (annak részeként az önkormányzati fenntartású óvodákban végzett ellenőrzéseket) az előterjesztés 7. számú melléklete szerinti,
3. a Szombathelyi Egészségügyi és Kulturális GESZ 2024. évre vonatkozó belső ellenőrzési jelentését (annak részeként a Mesebolt Bábszínháznál, Savaria Szimfonikus Zenekarnál, Berzsenyi Dániel Könyvtárnál, Savaria Múzeumnál, valamint a Szombathely Városi Vásárcsarnoknál végzett ellenőrzéseket) az előterjesztés 8. számú mellékletei szerinti,
4. a Szombathelyi Egyesített Bölcsődei Intézmény 2024. évre vonatkozó belső ellenőrzési jelentését az előterjesztés 9. számú melléklete szerinti,
5. a Pálos Károly Szociális Szolgáltató Központ és Gyermekjóléti Szolgálat 2024. évre vonatkozó belső ellenőrzési jelentését az előterjesztés 10. számú melléklete szerinti

tartalommal jóváhagyja.

|  |  |
| --- | --- |
| **Felelős:** | Dr. Nemény András polgármester  Dr. László Győző alpolgármester  Dr. Károlyi Ákos jegyző  /a végrehajtás előkészítéséért:  Vinczéné Dr. Menyhárt Mária, az Egészségügyi és Közszolgálati Osztály vezetője/ |
| **Határidő:** | azonnal |

***11./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** Áttérünk a 11. napirendi pontunkra, jelentkezőt nem látok, a vitát lezárom, szavazunk az egy darab határozati javaslatunkról.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot, és a következő határozatot hozta:

**93/2025. (III.27.) Kgy. számú határozat**

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal

***12./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Áttérünk a 12. pontra, megkérdezem van-e jelentkező? Ilyet nem látok, a vitát lezárom, szavazunk.

Megállapítom, hogy a testület 16 egyhangú igen szavazattal – *2 képviselő távol van* – elfogadta a javaslatot, és a következő határozatot hozta:

**94/2025. (III.27.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülésünk végére értünk, én köszönöm a képviselőknek a munkát, mi még folytatjuk zárt ülésen, de a nyílt ülésen lévő munkát köszöntem most meg. A nézőknek köszönöm a figyelmet, Közgyűlés áprilisban lesz, nincs meg még az időpontja, de a mostani előrelátható tudásunk szerint április 30-án. A Húsvét is közbe bezavar valamennyire, és mivel 30-a az szerdai nap, de május 1-je már csütörtök, az már nem alkalmas, tehát vagy előtte héten kellene, vagy akkor 30-án. Még nem mondom véglegesre, de ez az elképzelés. Akkor még egyszer köszönöm a figyelmet, és folytatjuk zárt üléssel.

*A közgyűlés nyilvános ülését polgármester úr 14 óra 59 perckor berekesztette*.

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2025. március 27. napján kerültek kihirdetésre a Polgármesteri Hivatal hirdetőtábláján történő kifüggesztés útján.

Az alábbi önkormányzati rendeletek 2025. március 28-án kerültek kihirdetésre:

* az önkormányzat tulajdonában lévő lakások elidegenítésének szabályairól szóló 8/2025. (III.28.) önkormányzati rendelet,
* a helyi közművelődési feladatok ellátásáról szóló 5/2020. (III.5.) önkormányzati rendelet módosításáról szóló 9/2025. (III.28.) önkormányzati rendelet,
* az egyes önkormányzati rendeleteknek a Közterület-felügyelet átnevezésével összefüggő módosításáról szóló 10/2025. (III. 28.) önkormányzati rendelet,
* a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról szóló 11/2025. (III. 28.) önkormányzati rendelet

a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**